দ্য ৰিটাৰ্ণ জাৰ্ণী- উজ্জ্বল দিপ্লু গগৈ – ফটাঢোল\nদ্য ৰিটাৰ্ণ জাৰ্ণী- উজ্জ্বল দিপ্লু গগৈ\nসেই বিশেষ দিনটো আছিল ২০১৫ চনৰ জাৰকালিৰ কোনোবা এটা শুক্ৰবাৰ৷ এই বাৰটো আমাৰ সহকৰ্মীসকলৰ বাবে উদযাপনৰ দিন৷ কাৰণ সেইদিনা সাপ্তাহান্তিক৷ শুক্ৰবাৰে বিয়া নকৰা আটাইকেইটা ল’ৰা গোট খাই, ৰাতিটো পাৰ্টী চলে, পাছদিনাখন দুপৰীয়া সময়ত সাৰ পাই গোটেইবোৰৰে নেমু পানী খোৱাৰ প্ৰতিযোগিতা বাঢ়ে৷ সেইদিনাখন অৱশ্যে সাপ্তাহান্তিক উদযাপনৰ পৰিকল্পনা কাৰোৰে নহ’ল৷ আচল ফূৰ্তিবাজ ল’ৰা আটাইকেইটাই ঘৰলৈ যাবলৈ বাছ আৰু ট্ৰেইনৰ টিকেট কৰিছিল, শুক্ৰবাৰে ৰাতি গৈ শনিবাৰ আৰু দেওবাৰে দিনটো ঘৰত কটাই ৰাতি ঘূৰি আহি সোমবাৰে ডিউটিত জইন কৰিবহি৷ অফিচৰ ডিউটি ক্ষতি নকৰাকৈ ঘৰৰ পৰা অহা-যোৱা কৰাৰ সৰ্বোত্তম উপায়৷\nবাহিৰত সেইদিনা কুঁৱলী দেৰিলৈকে পৰিছিল৷ গুৱাহাটীত কুঁৱলী বেছি হোৱা মানে ধূলি-ধোঁৱাৰ সৈতে চামনিবোৰ ডাঠ হোৱাৰ কথা৷ সেইদিনা কাম অলপ পাতলীয়া হোৱাৰ বাবে চকীতে বহি এনেয়ে কম্পিউটাৰটো খুঁচৰি আছিলোঁ৷ ৱাটচআপৰ অফিচ গ্ৰুপটোত সহকৰ্মীসকলৰ মেচেজবোৰ আহি আছিল কাৰ কেইবজাত ঘৰলৈ যোৱাৰ বাছ আছে কাৰ ট্ৰেইন আছে ইত্যাদিবোৰ৷ হঠাৎ আঙুলিৰ ফাঁকত ঘূৰাই থকা কলমডাল ৰখাই লৈ সাঁফৰখনত কামোৰ এটা মাৰি ভাবিলোঁ, ময়ো গুচি যাব পাৰোঁ দেখোন ঘৰলৈ বুলি! বেছি সময় চিন্তা নকৰি অনলাইন টিকেট পাওঁ নেকি পৰীক্ষা কৰিলোঁ৷ গুৱাহাটীৰ পৰা তিনিচুকীয়ালৈ যোৱা সকলোবোৰ বাছৰেই ছিটবোৰ বুকড দেখালে৷ বহুসময় বিচাৰ-খোচাৰ কৰাৰ পাছত শেষত যেনিবা এখনত টিকেট এটা পালোঁগৈ৷ চিংগল ছিট, একেবাৰে শেষৰ গান্ধী ছিটৰপৰা দুটা ছিটৰ আগলৈ৷ চকাৰ ওপৰতে হ’ল যদিও বিশেষ ভাবি নাথাকিলোঁ, টোপনি অহাৰ পাছত চকা ঘূৰি আছে ৰখি আছে সেয়া মোৰ মগজুৰ আয়ত্বৰ বাহিৰত৷\nবাছৰ সময় আছিল সাত বজাত খানাপাৰাৰ পৰা কিন্তু অফিচৰ পৰা সোনকালে ওলাই অহাৰ মনেৰে পাঁচবজাত বাছ ধৰিব লাগে বুলি চাৰি বজাতে ওলাই আহিলোঁ৷ ঘৰলৈ যাম বুলি ফোন কৰিম বুলি ভাবিও চাৰপ্ৰাইজ কৰাৰ মানসেৰে ফোন নকৰিলোঁ৷ জু-ৰ’ডৰ মোৰ সৰু কোঠালিটোলৈ আহি গা-পা ধুই বেগত প্ৰয়োজনীয় দুটামান কাপোৰ, টুথব্ৰাছ, পানীৰ বটল ইত্যাদিবোৰ সোমোৱালোঁ‌৷ লেপটপটো নিয়াৰ কথা নাছিল যদিও সেইদিনা ৰাতিপুৱাৰ বাতৰি কাকতত পঢ়া গুৱাহাটীৰ লেপটপ চুৰিৰ ঘটনাবোৰ মনত পৰাত সেইটোও লগতে ভৰাই ল’লোঁ ঘৰলৈকে লৈ যাম বুলি৷ প্ৰায় ছয়মান বজাত খানাপাৰা অভিমুখে টেক্সি এখন বুকিং কৰি ওলাই গ’লোঁ‌৷\nসাত বজাত আহি পাবলগীয়া বাছখন আহি পোৱালৈকে আঠ বাজিছিল৷ ঠাণ্ডা দিন বুলি জেকেট, বান্দৰ টুপীৰে সৈতে মুখখন ঢাকি গৈছিলোঁ৷ কণ্ডাক্টৰে কোনটো ছিট বুলি সোধা প্ৰশ্নটোৰ উত্তৰ নিদি মুখৰ ইংগিতেৰেই লাষ্টলৈ বুলি বুজাই দিলোঁ৷ বাটটো এৰি দিয়াত শেষলৈ গ’লোঁ‌গৈ৷ ছিটত বহি লৈ এবাৰ বেঁকা কৰি চালোঁ, কণ্ডিচনটো ঠিকেই আছিল৷ টোপনি যোৱাৰ পাছত পাছৰ চকাৰ জোকাৰণিয়েও যে মোক জগাব নোৱাৰে তাৰ বাবে নিশ্চিত আছিলোঁ৷ বেগটো ভৰি দুটাৰ মাজত থৈ ছিটটো বেঁকা কৰি হেলান দিলোঁ৷ হেডফ’নডাল জোঁটপোট খাই বেগৰ চুকটোত সোমাই আছিল, উলিয়াই লৈ জঁটবিলাক ঠিক কৰোঁতে এপৰ গ’ল৷ বাছখন তেতিয়ালৈকে চলিবলৈ আৰম্ভ কৰিছিল৷ যোৰাবাটৰ পাককেইটাত ঘূৰোঁতে মোৰ সদায়ে মূৰ ঘূৰাই, সেইদিনাও ব্যতিক্ৰম নহ’ল৷ পাকবিলাকত অলপমান অশান্তি পালোঁ, খিৰিকীখন খুলি দিয়াত ঠাণ্ডা ফেৰফেৰীয়া বতাহ এজাক সোমাই আহিল৷ আগৰ ছিটটোত বহা মানুহজনে খিৰিকীখন বন্ধ কৰিবলৈ কৈছিল যদিও মই হেডফ’নত গান লগাই শুনাৰ এক্টিং কৰি পাত্তা নিদিলোঁ৷ ঠিক যোৰাবাট পাৰ হোৱাৰ পাছতে বাছখনত পুৰণি চিনেমা এখন লগাই দিছিল৷ গোবিন্দা আৰু কেদাৰ খানৰ চিনেমা৷ মামৰে ধৰা চাউণ্ডবক্স কেইটাৰ পৰা ফটা চেৰচেৰীয়া মাতেৰে ডাইলগবোৰ আহি আছিল৷ বাছৰ মালিকপক্ষই যাত্ৰীক মনোৰঞ্জন কৰিবৰ বাবে চিনেমা লগাইছিল যদিও সেই চিনেমাই যাত্ৰীৰ মনত কিমান অশান্তি লগাইছিল তাৰক্ষেত্ৰত তেওঁলোক নিৰ্বিকাৰ আছিল৷ তাৰমাজতো ব্যতিক্ৰমী যাত্ৰী ওলায়৷ মাজৰ পৰা কোনোবা এজনে চিঞৰা শুনিলোঁ, “ভলিউমটো এডজাষ্ট কৰি দিয়াচোনহে ভাইটি, কথাকেইটা বুজিকেই পোৱা নাই৷”\nনাকেৰে দুবাৰ উজোৱাৰ পাছতহে অনুভৱ কৰিলোঁ ঠাণ্ডা বতাহজাকৰ উৎপাত বাঢ়িছে৷ খিৰিকীখন বন্ধ কৰি দিলোঁ৷ আগৰ ছিটৰজনে মোক উদ্দেশ্যি ফোনতে কাৰোবাক কৈ কটাক্ষ কৰি শুনালে,\n“ঠাণ্ডা লাগিল হ’বলা পাছফালে বহাজনৰ৷”\nপাত্তা নিদিলোঁ৷ বেগৰ পৰা পাতল স্কাৰ্ফখন উলিয়াই গায়ে-মূৰে মেৰিয়াই ল’লোঁ‌৷ ম’বাইলত গান খুঁ‌চৰিলোঁ৷ ‘ৰং দে বচন্তী’ চিনেমাখনৰ ‘ৰুবাৰু’ গানটো লগাই ল’লোঁ‌৷ সুহুৰি এটা মাৰিবলৈ খুউব ইচ্ছা জাগিছিল যদিও সেই ইচ্ছাক দমন কৰি ৰখাই শ্ৰেয় বুলি সেইদৰেই সামৰি থ’লোঁ৷ দিনটোৰ ভাগৰ আৰু বাছত উঠিবলৈ অহা দৌৰা-দৌৰিৰ সময়বোৰে ভাগৰ লগাই তুলিছিল, চিলমিলকৈ টোপনি এটাও আহিছিল, কিন্তু সেয়া বেছি দেৰি নহ’ল৷ জাগীৰোড পোৱাৰ আগত গাড়ীখন এবাৰ ৰখাই কণ্ডাক্টৰে চিঞৰিলে,\n“বাছ চিধা জখলাবন্ধাত ৰ’বগে দেই, কোনোবা বাহিৰলৈ গ’লে গৈ ল’ক৷”\nম’বাইলতে বেলেগ গানকেইটামানৰ কিউ কৰি লৈ শুনি গ’লোঁ‌৷ খিৰিকীৰে বাহিৰলৈ চাওঁ মাজে মাজে ক’ত পাইছোঁহি বুলি৷ ৰাতিৰ আন্ধাৰত ধৰিব নোৱাৰি৷ দোকানকেইখনমানৰ লাইটৰ পোহৰত ঠাইখিনি ৰহা পাৰ হোৱা বুলি গম পাইছিলোঁ৷ হামি দুটামান আহিছিল৷ অলপ পাছতে কেতিয়ানো টোপনিত পৰিলোঁ গমকে নাপালোঁ‌৷ থেকেচনি অলপ মাজে মাজে খোৱা যেন লাগিছিল, কিন্তু মোৰ কুম্ভকৰ্ণ টোপনি ভাঙিবলৈ সেয়া দুৰ্বল আছিল৷\nবহুসময় চাগৈ সেইদৰেই পাৰ হৈ গৈছিল৷ বাছখন ৰৈ থকা যেন লগাত লাহেকৈ চকু এটা মেলি চালোঁ৷ বাছখন সঁচাকৈয়ে ৰৈ আছিল৷ এজন দুজনকৈ মানুহবোৰ ভিতৰলৈ উঠি আহিছিল৷ থতমত খাই থিয় হ’লোঁ মই৷ সময় চাবলৈ ম’বাইলটোৰ স্ক্ৰীণখন অন্ কৰিব লওঁতেহে গম পালোঁ ম’বাইলত ইতিমধ্যে চাৰ্জ শেষ হৈ চুুইটচ অফ্ হৈছে৷ বহি থকা মানুহ এজনক সুধি গম পালোঁ সময় তেতিয়া ৰাতি বাৰ বাজি গৈছে আৰু বাছখন ৰখোৱা বহুত দেৰি হৈ ইতিমধ্যে এৰিবৰ হৈছে৷ টোপনিটোৰ ওপৰত খং উঠি আহিল৷ ৰাতিৰ সাঁজ বুলি একোকে খোৱা নহ’ল৷ কমচেকম কেকৰ পেকেট এটাকে কিনি লওঁ বুলি লৰালৰিকৈ বাহিৰলৈ দৌৰ দিলোঁ যদিও কেবিনৰ ওচৰৰ পৰা আকৌ ঘূৰি আহিলোঁ,\n“লেপটপৰ বেগটো যে তেনেকৈ এৰি যাব নোৱাৰি৷”\nজখলাবন্ধাৰ হোটেল কেইখনৰ পাছফালৰ মূত্ৰগোন্ধময় টইলেটৰে এটালৈ গৈ আজৰি হৈ আহি মুখত অলপ পানী মাৰিলোঁ৷ শ্বক খোৱাৰ দৰে সাৰ পোৱা মোৰ টোপনিৰ জাল তেতিয়াও ভালদৰে যোৱা নাছিল৷ শাৰী শাৰীকৈ ৰখাই থোৱা বাছবোৰৰ আগেৰে অলপ আঁতৰলৈ গৈ দোকান এখনৰ পৰা কেক দুপেকেট আৰু চিপচৰ পেকেট এটা কিনিলোঁ‌গৈ৷ দোকানীৰ হাতত দিয়া পাঁচশ টকাৰ নোটখনৰ বাকীখিনি পইচা মোক ঘূৰাই দিয়ে মানে মই অহা বাছখনলৈ চকু যোৱাতহে গম পালোঁ বাছ ইতিমধ্যে ড্ৰাইভাৰে ষ্টাৰ্ট দি উলিয়াবলৈ লৈছে৷ থাকি যোৱাৰ ভয়ত দোকানীৰ হাতৰ পৰা থাপ মাৰি ঘূৰাই লোৱাৰ দৰে পইচাকেইটা লৈ দৌৰ দিলোঁ৷ বাছখন নি মেইন ৰাস্তাৰ কাষ পাইছিলগৈ৷ মই গৈ জাঁপ মাৰি উঠোঁ মানে কণ্ডাক্টৰে সকলো আহিল নাই চাই লৈ অঁটাইছিল৷ হুৰমূৰকৈ তেখেতৰ গাত ঠেলা এটা মাৰি মই মোৰ ছিটটো পালোঁগৈ৷ ছিটত হেলান দিয়াৰ অলপ পাছতহে গাৰ ফোঁপনি কমি আহিছিল৷ জেকেট আৰু স্কাৰ্ফখনে সেই ঠাণ্ডাতো গাৰ ভিতৰত ঘাম বোৱাই পঠিয়াইছিল৷ খিৰিকীখন খুলি দিয়াৰ বাহিৰে গৰমত মোৰ গত্যন্তৰ নাছিল৷ আগৰজনে কিবা ক’লে ওলোটাই কিবা এষাৰ শুনাম বুলি জিভাখন সাজু কৰি খিৰিকীখন খুলিলোঁ৷ তেখেতে সেইবাৰ একো নক’লে৷ মইও গৰম দূৰ কৰিবলৈ স্কাৰ্ফখন আঁতৰাই জেকেটৰ চেইনডাল অলপ খুলি দিছিলোঁ৷ বাছখনে তেতিয়া হাইৱেত চেঁকুৰিবলৈ আৰম্ভ কৰিছিল৷\nকেকৰ পেকেট এটা খাই চিপচৰ সৈতে আনটো পেকেট থৈ দিলোঁ৷ ম’বাইলটো চাৰ্জ দিবলৈ পাৱাৰবেংকটো বেগত খুঁচৰিলো৷ বেগত সেইটো নাছিল; গুৱাহাটীৰ ৰূমত পাহৰি এৰি আহিছিলোঁ৷ নিৰাশ হৈ ম’বাইলটো বেগত ভৰাই ছিটটো বেঁকা কৰি টোপনি যাবলৈ চেষ্টা কৰিলোঁ৷ জখলাবন্ধাৰ পৰা তিনিচুকীয়া পোৱালৈকে টোপনি মৰাৰ বাহিৰে কোনো কামো নাছিল৷ বাছৰ ইঞ্জিনৰ শব্দ, মাজে মাজে আন গাড়ীক অভাৰটেক কৰিবৰ সময়ত দিয়া হৰ্ণৰ শব্দৰ বাহিৰে আন শব্দ নাছিল৷ অৱশেষত শান্তিৰে টোপনিৰ কোলাত নিজকে এৰি দিছিলোঁ৷\nহঠাৎ শ্বক খালোঁ৷ টোপনিৰ পৰা সাৰ পাইয়েই মূৰটো ঘূৰোৱা যেন লাগিল মোৰ৷ বাছখন যেন ঘন কুঁৱলীৰ মাজত একাবেঁকা হৈ চলিবলৈ আৰম্ভ কৰিছিল৷ সাংঘাতিক ধৰণে ভয় খালোঁ বাছে কণ্ট্ৰল হেৰুৱালে বুলি৷ কিবাকৈ ছিটৰ হেণ্ডেলডালত ধৰি নিজকে চম্ভালিলোঁ৷ বাহিৰত ডাঠ কুঁৱলীৰ প্ৰকোপত একোকে ধৰিব নোৱাৰি৷ বাছখন যে আৰু কেইটামান চেকেণ্ডৰ ভিতৰত বাগৰি পৰিব সেই বিষয়ে মই নিশ্চিত হৈছিলোঁ৷ ষষ্ঠ ইন্দ্ৰিয়ই মোক সকিয়ালে লুটি খোৱাৰ লগে লগে কোনফালে ধৰি থাকিব লাগিব৷ মৃত্যু ভয়ে প্ৰায় শেষ কৰি আনিছিল, চকুৰ সন্মুখত যমৰ দূত দেখিছিলোঁ কিন্তু মোৰ বাহিৰে আনবোৰ যাত্ৰী আছিল সম্পূৰ্ণ নিৰ্বিকাৰ৷ কথাষাৰে মোক আচৰিত কৰাৰ সময়তেই বাছখন ৰাস্তাৰ পৰা হঠাৎ বাওঁদিশে সোমাই গ’লগৈ৷ মই চকু দুটা মুদি দিলোঁ নিজকে ভগৱানৰ হাতত এৰি দি……৷ পৰিয়ালৰ কথা মনত পৰি আহিছিল………৷\nহঠাৎ বাছখন ৰৈ গৈছিল৷ বুকুৰ ধপধপনি স্থিৰ হোৱাই নাছিল৷ বাছৰ খিৰিকীখনৰ সিপাৰে পেট্ৰ’ল পাম্প এটা দেখা পাইছিলোঁ৷ চকু দুটা মোহাৰিলোঁ, এবাৰ নহয়, দুবাৰ নহয়, কেইবাবাৰো মোহাৰি মোহাৰি চকুৰ দৃষ্টি মুকলি কৰি পেলালোঁ৷\n“এইটোচোন যোৰাবাটৰ ইণ্ডিয়াল অইলৰ পেট্ৰ’ল পাম্প, বাছখনে তেল ভৰাইছে তাতে ৰৈ৷”\nমূৰটো এইবাৰ আৰু দহগুণ বেগেৰে ঘূৰিবলৈ ধৰিলে৷ আগদিনা গুৱাহাটীৰ পৰা তিনিচুকীয়াৰ বাছত উঠা মইটো আকৌ কেনেকৈ আহি গুৱাহাটী পালোঁহি৷ ব্ৰেইনটোৱে কাম কৰা বন্ধ কৰিছিল৷ দৌৰি যোৱাদি গৈ বাছখনৰ পৰা নামিলোঁ৷ বাছৰ কণ্ডাক্টৰে মোলৈ অলপ সন্দেহৰ চকুৰে চালে৷ ঘটনাৰ আকস্মিকতা বুজি নোপাৱা মইটোৱে গৈ তেখেতক সুধিলোঁ‌গৈ\n: এইখন তিনিচুকীয়ালৈ গৈ থকা বাছ নাছিল জানোঁ?\nমোক ভৰিৰ পৰা মূৰলৈ ভালকৈ দুবাৰমান চাই কণ্ডাক্টৰজনে ক’লে,\n: হৌৰি ৰাতিপুৱাই কিবা খালে নেকি! এইখন তিনিচুকীয়াৰ পৰা আহিছেহে গুৱাহাটীলৈ৷\nপকেটৰপৰা টিকেটতো উলিয়াই তেখেতক দেখুৱালোঁ,\n: চাওক এইটো মোৰ গুৱাহাটীৰ পৰা তিনিচুকীয়ালৈ গৈ থকা টিকেট৷ এইখন নীলা ৰঙৰ বাছতেই মই উঠিছিলোঁ কালি৷\nকথাবোৰ পাতি থাকোঁ‌তে কিবা এটা অঘটন হৈছে বুলি অনুমান কৰি কেইবাজনো মানুহ ওচৰ চাপি আহিছিল৷ টিকেটতো পঢ়ি লৈ কণ্ডাক্টৰজনে এবাৰ মোৰ মুখলৈ ভালকৈ চাই কঁকালটো ভাঙি এখন হাতেৰে তাত ভেঁজা দি টিকেটতো লৈ থকা আনখন হাতেৰে নিজৰ চুলিকোচা খজুৱাবলৈ ধৰি বেলেগ ধৰণে মোক চাৱনি দিবলৈ ধৰিলে৷ তাৰপাছত এইফালে আহক বুলি মোক মাতি নি বাছৰ আগফাল পোৱাই টিকেটতো মোৰ হাতত দি ক’লে,\n: মিলাই চাওঁক দুইটা নম্বৰ৷\nমই মিলালোঁ, টিকেট আৰু বাছৰ দুইটা নম্বৰ বেলেগ আছিল৷ মানুহৰ মাজত হাঁহিৰ ৰোল উঠিছিল৷ কোনোবাই মোক ঠাট্টা কৰি হাঁহিছিল, কোনোবাই কাণ্ডটোত ৰস পাই, আন কোনোবাই মোক লৈ পুতৌ কৰি সান্ত্বনাসূচক হাঁহি মাৰিছিল৷ বাছৰ পৰা নামি নহাবোৰে খিৰিকী খুলি দাঁত নিকটাই আছিল৷ বুৰ্বকৰ দৰে হাঁহি এটা মইয়ো সকলোকে উদ্দেশ্যি এৰি দিছিলোঁ৷ তাৰ বাহিৰে গত্যন্তৰ নাছিল৷\nখানাপাৰা আহি পোৱালৈকে কথাবোৰ পাগুলিলোঁ৷ জখলাবন্ধাত কেক কিনিবলৈ যাওঁতেই গোটেই অথন্তৰটো হ’ল৷ কেক কিনি থাকোঁতে বাছ ওলালে নেকি বুলি ডিঙি মেলি চাই থাকোঁতে নীলা ৰঙৰ বাছখন ষ্টাৰ্ট কৰা দেখি মই তিনিচুকীয়ালৈ গৈ থকাখন বুলি ভাবি দৌৰ মাৰি তাতে উঠি দিছিলোঁগৈ৷ কপাল বেয়া আছিল, কণ্ডাক্টৰেও মোক চেক নকৰিলে আৰু মই প্ৰথম বাছখনত বহি অহা সেই নিৰ্দ্দিষ্ট ছিটতো দ্বিতীয়খনতো খালী হৈ আছিল৷ চুলি কোঁচা আঁজুৰি চিঙি পেলাম যেন লাগিছিল৷ বিড়ম্বনাই লগ এৰা দিয়া নাছিল৷ কণ্ডাক্টৰে মোক জখলাবন্ধাৰ পৰা গুৱাহাটীলৈকে উঠি অহাৰ ভাড়াটো বিচাৰিলে৷ তলমূৰকৈ টকাকেইটা গতাই দিলোঁ৷ ঘৰত চাৰপ্ৰাইজ দিবলৈ গৈ মোৰ জীৱনত চাৰপ্ৰাইজৰ নতুন অধ্যায় এটাৰ সংযোজন হ’ল৷ তিনিচুকীয়া অভিমুখী বাছখনৰ কথা মনত পৰিল৷ খুবসম্ভৱতঃ তাৰ পৰা মোক যদি ফোনো কৰিছিল, চুইটচ অফ পোৱা ম’বাইলটোৰ পৰা আৰম্ভ কৰি মোৰ নামত কিমানসোপা গালি পাৰিছিল মনতে ভাবিলোঁ৷\nখানাপাৰা পাইছিলোঁগৈ৷ ডিঙিটো যিমান পাৰি সিমান তললৈ বেঁকা কৰি মানুহৰ ফিচিঙালি কৰা হাঁহিৰ মাজেৰে নামি আহিলোঁ৷ বাছৰ পৰা নামি এটা, দুটাকৈ খোজৰ স্পীড বঢ়াই তুলিলোঁ‌৷ যিমান পাৰি সিমান সোনকালে বাছখনৰ ওচৰৰ পৰা আঁতৰ হোৱাটো মোৰ বাবে প্ৰয়োজনীয় আছিল৷\nকি যে নহয় এই ল’ৰাটোৰ লগত। ভাল লাগিল পঢ়ি।\nবৰ দুঃখজনক হাঁহি উঠা কথা 😆


বুদ্ধ পূৰ্ণিমা - অসমীয়া ৱিকিপিডিয়া\nইণ্ডোনেছিয়াৰ জাভাৰ বৰুবদুৰত উদযাপিত বুদ্ধ পূৰ্ণিমা\nবেশক, বেশখ, বুদ্ধ জয়ন্তী, বৈশাখী পূৰ্ণিমা\nদক্ষিণ ভাৰতৰ বৌদ্ধ আৰু হিন্দু ধৰ্মাৱলম্বী সকল আৰু বুদ্ধৰ জন্মদিন হিচাপে দক্ষিণ পূব আৰু পূব এছিয়ান সকল\nগৌতম বুদ্ধৰ জন্ম, পৰম জ্ঞান লাভ আৰু মহাপৰিনিৰ্বাণ তিথি\nবহাগ মাহৰ পূৰ্ণিমা তিথিত\nধ্যান, অষ্টাংগ মাৰ্গ, নিৰামিষ খাদ্য গ্ৰহণ, দান আৰু বুদ্ধৰ অভিষেক\nবুদ্ধ পূৰ্ণিমা বা বুদ্ধ জয়ন্তী বা বেশক (পালি: Vesākha, সংস্কৃত: Vaiśākha), পাৰম্পৰিক ভাবে ঘাইকৈ বৌদ্ধ ধৰ্মাৱলম্বী সকলে পালন কৰা এটি উৎসৱ। হিন্দু আৰু বৌদ্ধ সকলে বুদ্ধ পূৰ্ণিমা হিচাপে ভাৰত, শ্ৰীলংকা, নেপাল, তিব্বত, বাংলাদেশ, ভূটান, ইণ্ডোনেছিয়া, ফিলিপাইন, চিংগাপুৰ, থাইলেণ্ড, কম্বোডিয়া, লাউচ, মালয়েছিয়া, ম্যানমাৰ, মংগোলীয়া, আৰু চীন, জাপান, কোৰিয়া, টাইৱান আৰু ভিয়েটনামত বুদ্ধৰ জন্মদিন হিচাপে পালন কৰা হয়। থেৰবাদ বৌদ্ধ বা দক্ষিণ অঞ্চলৰ বৌদ্ধ সকলে বুদ্ধ পূৰ্ণিমাক গৌতম বুদ্ধৰ জন্ম, পৰম জ্ঞান লাভ আৰু মৃত্যু বা মহাপৰিনিৰ্মাণৰ দিৱস হিচাপে পালন কৰে।হিন্দুসকলৰ বাবেও এই দিনটো অতি পৱিত্ৰ। হিন্দুসকলে বুদ্ধক বিষ্ণুৰ নৱম অৱতাৰ বুলি বিশ্বাস কৰে।\nৰাণী মায়ায়ে সিদ্ধাৰ্থক জন্ম দিওঁতে গছৰ ডাল ধৰি আছে আৰু অন্যান্য দেৱ-দেৱীয়ে চাই আছে\n১৯৫০ চনত শ্ৰীলংকাত অনুষ্ঠিত প্ৰথম বিশ্ব বৌদ্ধ ফেল'শ্বিপ সন্মিলনত বেশক বা বুদ্ধ পূৰ্ণিমাক বুদ্ধৰ জন্মদিন হিচাপে পালন কৰা সিদ্ধান্ত গ্ৰহণ কৰা হৈছিল। আগৰে পৰা শতিকা জুৰি বৌদ্ধ সকলে ইয়াক বুদ্ধৰ জন্মদিন হিচাপে পালন কৰি আহিছিল যদিও এই সন্মিলনৰ যোগেদি যি সৰ্বজনীন ৰূপত প্ৰতিষ্ঠিত হয়। এই সন্মিলনত বুদ্ধ পূৰ্ণিমাক বিশ্বৰ সকলো বৌদ্ধ ধৰ্মাৱলম্বী বাস কৰা দেশৰ চৰকাৰক চৰকাৰী বন্ধৰ দিন হিচাপে উদযাপন কৰিবলৈ আহ্বান জনোৱা হৈছিল। বুদ্ধ পূৰ্ণিমাত বিশ্বৰ সকলো প্ৰান্তৰ বৌদ্ধ ধৰ্মাৱলম্বী সকলে গৌতম বুদ্ধৰ জন্ম, পৰম জ্ঞান লাভ আৰু মৃত্যু দিন হিচাপে পালন কৰে। বৌদ্ধ ধৰ্ম ভাৰতৰ পৰা পৃথিৱীৰ অন্যান্য দেশত সিঁচৰিত হোৱাৰ বাবে বুদ্ধ পূৰ্ণিমাৰ উদযাপন ভিন ভিন দেশত ভিন ভিন হয়।\n২০০০ চনত ৰাষ্ট্ৰসংঘয়ে নিউয়ৰ্কত অৱস্থিত ইয়াৰ মুখ্য কাৰ্যালয়ত আন্তৰ্জাতিক ভাবে বুদ্ধ পূৰ্ণিমা অনুষ্ঠিত কৰে।\nবুদ্ধ পূৰ্ণিমাৰ জনপ্ৰিয় পালি নাম vesākha আৰু সংস্কৃত vaiśākha নাম প্ৰাচীন ভাৰতীয় চন্দ্ৰমাহ বৈশাখৰ পৰা আহিছে। এই মাহ অসমীয়া বহাগ মাহৰ সমপৰ্যায়ৰ। বৈশাখ মাহৰ পূৰ্ণিমা তিথিত বুদ্ধ পূৰ্ণিমা পৰা বাবে ইয়াক বেশক নামে জনাজাত। পৃথিৱীৰ অনান্য ভাষাত এই দিন বেলেগ বেলেগ নামেৰে পৰিচিত। যেনে:\nঅসমীয়া: বুদ্ধ পূৰ্ণিমা\nবঙালী: বুদ্ধ পূৰ্ণিমা, বুদ্ধ জয়ন্তী\nজংখা: སྟོན་པའི་དུས་ཆེན་༥ འཛོམས་\nমান: ကဆုန်လပြည့် ဗုဒ္ဓနေ့\nমন: တ္ၚဲကျာ်ဗုဒ္ဓ ဗပေၚ်ပသာ်\nচীনা: 佛陀誕辰紀念日, 佛誕, 浴佛節, 衛塞節\nহিন্দী: बुद्ध पूर्णिमा, बुद्ध जयन्ती, वैशाख पूर्णिमा\nইণ্ডোনেছিয়ান: Hari Raya Waisak\nকন্নড়: ಬುದ್ಧ ಪೌರ್ಣಮಿ\nমালয়: Hari Wesak (هاري ويسق)\nমঙ্গোলিয়: Бурхан Багшийн Их Дүйцэн Өдөр\nমাৰাঠী: बुद्ध पोर्णिमा\nনেপালী: बुद्ध पुर्णिमा, बुद्ध जयन्ति\nওড়িয়া: ବୁଦ୍ଧ ପୂର୍ଣ୍ଣିମା\nতামিল: விசாகத் திருநாள்\nটাগালগ: Araw ni Buddha\nতেলেগু: బుద్ధ పౌర్ణమి, వైశాఖ పౌర్ణమి\nভিয়েটনামিজ: Phật Đản\nশিশু বৌদ্ধ ভিক্ষু\nবুদ্ধ পূৰ্ণিমাৰ দিনা বৌদ্ধ ধৰ্মাৱলম্বী সকলে বুদ্ধ মন্দিৰ আৰু বিহাৰত গোট খায়। তাত তেওঁলোকে বৌদ্ধ পতাকা উত্তোলন কৰে আৰু বৌদ্ধ ধৰ্মৰ ত্ৰিনীতি বুদ্ধ, ধৰ্ম আৰু সংঘৰ গৰিমা গায়। ভক্ত সকলে ফুল, চাকি বা মমবাটি আৰু ধুপেৰে বুদ্ধৰ পূজা কৰে আৰু লগতে গুৰুকো সেৱা জনায়। এই দিনা নিৰামিষ আহাৰ গ্ৰহণ কৰা নিয়ম। শ্ৰীলংকাত বুদ্ধ পূৰ্ণিমাৰ সময়ত দুদিনৰ বাবে সকলো সুৰাৰ দোকান আৰু কচাইখানা বন্ধ ৰখা হয়। ইয়াৰ লগতে বন্দী চৰাই, পোক আৰু জন্তুক এইদিনা এৰি দিয়া হয়।\nবৌদ্ধ ধৰ্মাৱলম্বী সকলৰ কিছুমানে এইদিনা সাধাৰণ বগা বসন পিন্ধে আৰু গোটেই দিন মন্দিৰত থাকি অষ্টাংগ মাৰ্গ পালন কৰে। কিছুমান মন্দিৰত বুদ্ধ প্ৰতিমাক অভিষেক কৰা হয়। ভক্ত সকলে এই দিনা বৌদ্ধ ভিক্ষুৰ প্ৰবচন আৰু বুদ্ধৰ বাণী শুনে।\n↑ "BBC on Buddhism". BBCBBC Religions. http://www.bbc.co.uk/religion/religions/buddhism/holydays/wesak.shtml। আহৰণ কৰা হৈছে: 21 November 2018.\n↑ "Visakha Puja". Accesstoinsight.org. http://www.accesstoinsight.org/lib/thai/lee/visakha.html। আহৰণ কৰা হৈছে: 20 March 2012.\n↑ শান্তনু কৌশিক বৰুৱা (২০২১). অসম ইয়েৰ বুক, ২০২১. জ্যোতি প্ৰকাশন. পৃষ্ঠা. ১৮৪.\n↑ "World Fellowship of Buddhists Second Two-Year Plan (B.E. 2544-2545/2001-2002)". Buddha Dhyana Dana Review Online. http://www.bdcu.org.au/bddronline/bddr11no3/wfbs2ypn.html#plan1। আহৰণ কৰা হৈছে: 2015-12-25.\n↑ "Resolution Adopted by the General Assembly: 54/115. International recognition of the Day of Vesak at United Nations Headquarters and other United Nations offices". United Nations. http://www.worldlii.org/int/other/UNGARsn/1999/192.pdf। আহৰণ কৰা হৈছে:6February 2012.\nবুদ্ধ পূৰ্ণিমাৰ গুৰুত্ব\nৱিকিমিডিয়া কমন্সত বুদ্ধ পূৰ্ণিমা সম্পৰ্কীয় মিডিয়া ফাইল।\n"https://as.wikipedia.org/w/index.php?title=বুদ্ধ_পূৰ্ণিমা&oldid=277239"ৰ পৰা অনা হৈছে\nএই পৃষ্ঠাখন ১৫ মে’, ২০২১ তাৰিখে ২০:৪৩ বজাত অন্তিম সংশোধন কৰা হৈছিল।


Search Result of India Bangladesh ties\nইণ্ডিয়া গেটৰ স্থানত আগতে ৰজা পঞ্চম জৰ্জৰ প্ৰতিমূৰ্তিৰ লগতে আছিল ৰেলপথ\nপিছত এই ৰেলপথটো যমুনা নদীলৈ স্থানান্তৰিত কৰা হৈছিল। ইয়াৰ পিছত এই স্মাৰকটো নিৰ্মাণ কৰা হৈছিল।\nভাৰত চৰকাৰৰ সাংস্কৃতিক মন্ত্ৰালয়ৰ পৰা ধ্ৰুবজ্যোতি কলিতালৈ যুৱ প্ৰতিভা শিল্পী বঁটা\nউত্তৰ-পূৱৰ ১৬ গৰাকীৰ ভিতৰত অসমৰ ৩ গৰাকী যুৱ শিল্পীক শিল্পগ্ৰাম মহোৎসৱত বৃহস্পতিবাৰে এই বঁটা প্ৰদান কৰে।\nবিনিয়োগকাৰীৰ সুবিধাৰ্থে ভাৰতীয় প্রতিভূতি আৰু বিনিময় পৰিষদৰ নতুন এপ মুকলি\nHimanta, Conrad to meet Shah on boundary panels' recommendation on dispute resolution\n“Tomorrow, Meghalaya chief minister Conrad Sangma and I will apprise Union Home Minister Amit Shah of the recommendations of the respective regional committees and will request the Centre to takeadecision (for final settlement) under the purview of the Constitution of India,” the chief minister said.\nএয়াৰ ইণ্ডিয়াই আমেৰিকালৈ যোৱা বিমানসমূহ কৰিলে বাতিল, ৫ জি যোগাযোগ স্থাপনৰ বাবেই কৰিলে বাতিল\nঅৱশ্যে, আন এটা টুইটত এয়াৰলাইনটোৱে কয় যে বুধবাৰে এআই103-ৰ দ্বাৰা দিল্লীৰ পৰা ৱাশ্বিংটন ডিচিলৈ যোৱা বিমানখন পৰিচালনা কৰা হ'ব।\nAssam CM chairs all-party meet on Assam-Meghalaya border row\nRepresentatives from the ruling party BJP, allies such Asom Gana Parishad (AGP), United Peoples’ Party Liberal (UPPL), Opposition parties such as Congress, All India United Democratic Front (AIUDF), Bodoland People’s Front (BPF) and CPI-M.\nএকেৰাহে দুদিন ভাৰতত কমিল দৈনিক কৰ'না আক্রান্তৰ সংখ্যা,বিগত দেওবাৰৰ তুলনাত সোমবাৰে পাঁচ শতাংশ কমিছিল কৰ'না সংক্রমণ\nদেশত ১৫৮ কোটিৰো অধিক টীকা দিয়া বুলিও কেন্দ্রীয় স্বাস্থ্য মন্ত্ৰালয়ৰ তথ্যত প্ৰকাশ।\nভাৰতীয় ৰে'লৰ দুৱাৰৰ ওচৰত থকা খিৰিকী দুখন বেলেগকৈ ৰখাৰ আছে এক আকৰ্ষণীয় কাৰণ\nদুৱাৰৰ ওচৰৰ খিৰিকী আন খিৰিকীতকৈ পৃথককৈ তৈয়াৰ কৰা হয়\nমার্চৰ আৰম্ভণিতে ১২-১৪ বছৰ বয়সীয়াসকলৰ টীকাকৰণ আৰম্ভৰ চিন্তা কেন্দ্রৰ\nকেন্দ্ৰীয় স্বাস্থ্যমন্ত্রীয়ে জনোৱা মতে, এই পর্যন্ত দেশৰ ৭০ শতাংশ পূর্ণবয়স্ক লোকে টীকা লৈছে।\nভাৰতৰ হৈ চোৰাংচোৱা কৰিবলৈকে কাশ্মিৰী যুৱতী ছেহমত বিয়া হৈছিল পাকিস্তানী সেনাৰ সৈতে\nকাৰ্গিল যুদ্ধৰ ওপৰত গৱেষণা কৰি থাকোঁতে ছেহমতৰ পুত্ৰক লগ পোৱাৰ সময়ত হৰিদাৰ চিক্কাই এই উপন্যাসখন লিখিবলৈ অনুপ্ৰাণিত হৈছিল।\nকেইমুহূৰ্তমানৰ বাবে মুখামুখী সংঘৰ্ষৰ পৰা ৰক্ষা পৰিল ভাৰত অভিমুখী দুই বিমান\nএমিৰেটছৰ তৰফৰ পৰা এই ঘটনাৰ তদন্ত আৰম্ভ কৰা হৈছে।\nবিৰাট কোহলীৰ অধিনায়কত্ব ত্যাগ,আদৰণি জনালে বহু বলীউড তাৰকাই\nতেওঁ তেওঁৰ কাম অতি সততাৰে কৰিছে আৰু তেওঁ নিজ দায়িত্বৰ পৰা পদত্যাগ কৰাৰ সময় আহি পৰিছে।\nবাংলাদেশী অভিনেত্ৰীক হত্যা কৰাৰ কথা স্বীকাৰ কৰিলে স্বামীয়ে\nশৰীৰত কেইবাটাও আঘাতৰ চিহ্ন পোৱা হৈছে\nIndian agencies worried after haul of explosives found in Bangladesh, near Tripura\nAccording to the reports, the Bangladesh Counter-Terrorism and Transnational Crime (CTTC) unit on Monday recovered the large cache of military-grade explosives and ammunition at Satchhari National Park in Habiganj,aspot four km away from India-Bangladesh border in Tripura.\nবাংলাদেশৰ নাও অগ্নিকাণ্ডত ৪০ জন নিহত, ১৫০ ৰো অধিক অগ্নিদগ্ধ\nডুব যোৱাৰ ফলত বহুটো লোকৰ মৃত্যু হৈছিল\nএইবাৰ অসমৰ তেলেৰে বাংলাদেশক জীপাল কৰিব কেন্দ্ৰীয় চৰকাৰে\nঅসমৰ সম্পদৰ ওপৰত অসমৰ মানুহৰ অধিকাৰৰ দৰে দাবীৰ প্ৰাসংগিকতাক পুনৰ চৰ্চালৈ আনিছে কেন্দ্ৰৰ এই ভূমিকাই।\nবাংলাদেশী নাগৰিক সকলৰ ভাৰতত প্রৱেশৰ ক্ষেত্রত নতুন বিধি আৰোপ\nএকেই বিধি জাৰি কৰা হৈছে পশ্চিমবংগৰ হৰিদাছসপুৰৰ কতৃপক্ষক।হৰিদাসপুৰ হৈ সর্বোচ্চ চাৰিশজন বাংলাদেশী নাগৰিকক ভাৰতত প্রতিদিনে প্রৱেশ কৰাৰ অনুমতি দিয়া হৈছে।\nবাংলাদেশত হত্যাকাণ্ডত জড়িত ২০ জন অভিযুক্ত ছাত্ৰক মৃত্যুদণ্ড\nবাকী ৫ জনক আজীৱন কাৰাদণ্ড দিয়া হৈছিল\nNo HNLC militants camp inside Bangladesh: BSF DIG\nBSF Meghalaya Frontier DIG said that the inputs suggested that the IIGs were still having dens in certain areas of Bangladesh and particularly in Chittagong Hill Tracts (CHT) and few bordering areas along the Meghalaya Frontier\nবাংলাদেশৰ প্ৰথমগৰাকী হিন্দু মুখ্য ন্যায়াধীশক প্ৰদান কৰা হ'ল কাৰাবন্দীৰ শাস্তি\nন্যায়াধীশ সিনহা জানুৱাৰী ২০১৫ ৰ পৰা নৱেম্বৰ ২০১৭ লৈ দেশৰ ২১ তম মুখ্য ন্যায়াধীশ আছিল\nঅৰ্থসংকটৰ বাবে অশ্লীল ৱেবছাইটৰ মডেল ৰূপে কাম কৰি অনুতপ্ত বাংলাদেশী মূলৰ শিক্ষয়িত্রী শ্বাহিৰা বাৰি\nএই ৱেবছাইটে তেওঁক অৰ্থ প্রদান কৰিছিল যদিও সামাজিক ক্ষেত্রত বিভিন্ন মহলৰ পৰা তেওঁ এতিয়া উপেক্ষিত হ’বলগীয়া হৈছে ৷\nবাংলাদেশত হিন্দু ধৰ্মক অপমান কৰা পৰিপ্ৰেক্ষিতত বজৰং দলৰ প্ৰতিবাদী কাৰ্য্যসূচী ৰূপায়ন\nবাংলাদেশত বাস কৰা হিন্দু লোকসকলৰ জীৱনৰ সুৰক্ষা আৰু মৰ্যাদাৰ প্ৰদান কৰিবলৈ দাবী জনায়\n২০০ গৰাকী যুৱতীক সৰবৰাহ আৰু ৭৫ গৰাকী যুৱতীক বিবাহ কৰাই ৰঙাঘৰৰ মালিক প্ৰেমিক মুনিৰ\nদৰিদ্ৰ পৰিয়ালৰ যুৱতীবোৰক বিভিন্ন প্ৰলোভনেৰে দেশৰ আন আন চহৰলৈও চাহিদা অনুসৰি প্ৰেৰণ কৰা হৈছিল ।\nবাংলাদেশৰ শিবিৰৰ পৰা পলায়ন কৰা ৪ জন উগ্ৰপন্থীৰ ত্ৰিপুৰা আৰক্ষীৰ ওচৰত আত্মসমৰ্পণ\n২০১৯ চনত এন এল এফ টিত অন্যান্য উগ্ৰপন্থীৰ সৈতে সংগঠনটোৰ বাংলাদেশী শিবিৰত যোগদান কৰিছিল\nবিগত ৬৭ বছৰে স্নান নকৰা বিশ্বৰ আটাইতকৈ লেতেৰা হিচাপে পৰিগণিত মানুহজন\nবৰ্তমান বিজ্ঞানীসকলৰ আকৰ্ষণৰ কেন্দ্ৰবিন্দু হৈ পৰিছে\nAssam govt revises norms for discharge of COVID patients\nAny patient coming to casualty/emergency facilities in medical colleges/district hospitals/ other government and health institutions need not be made waiting for COVID test results unless the patient is specifically having COVID related symptoms.\nAgri Commission to be set up for commercial agricultural production in Assam: CM\nOnly rhetoric cannot takearace forward if there is no willingness to work hard and vigorous agricultural activities are imperative for achieving self-reliance, he asserted.\nMass outreach programme in Assam ahead of National Voters’ Day\nIn this connection,aseries of activities titled ‘Xojaag Voter Competitions’ will be organised across all the 34 revenue districts of the state.\nGauhati University shuts hostels, suspends classes after detection of COVID cases\nAccording to an official notification, university authorities have, in view of the detection of COVID-19 cases amongst some of the university hostel dwellers,, also cancelled the cultural function scheduled on Tuesday.\nRegional meeting on Engendering Workplaces held in Guwahati\nThe stakeholders emphasised on implementation of childcare leave policy and crèche facilities in all sectors. They also suggested ensuring the safety of adolescent daughters of female employees particularly in those sectors where work-from-home facilities cannot be availed. This matters because girls of this age group are not supported by crèche facilities in workplaces. It was also suggested to look into the matter of inclusion of the parents of married women employees under the Employees' State Insurance Corporation (ESIC).\nNow one can write answers in Assamese too in ACS examination\nGradually steps would be taken to allow writing answers in APSC examinations in languages like Bodo, Mising languages etc., too to provide level playing field and equal opportunities to all aspirants.\nAssam, Mizoram CMs meet Amit Shah on boundary dispute issue\nBoth state governments decided to constitute committees for resolving the inter-state border disputes through discussions. Members from the Opposition parties can also be part of the committees\nAlliance Air announces multiple flights in NE\nAlliance Air will commence flight operations from Guwahati to Shillong and onwards to Dimapur and back effective from November 22. This flight will operate (Guwahati to Shillong and onwards to Dimapur and back) under Government of India RCS Udan Scheme. The airline will deploy its 70 seater luxurious aircraft to connect these cities.\nAll Rights Reserved 2022 © The Janambhumi | Total visits : 71310428


Assamese Motivational Story of Bear Grylls | Inspirational Story In Assamese - JonakAxom- Assamese Quotes, Blogging , Business Ideas, Tips And Tricks\nHIGH MOTIVATION STROY ABOUT Bear Grylls Assamese motivational story of Bear Grylls | inspirational story in assamese\nকিন্তু অদম্য ইচ্ছাশক্তিৰ এই লৰাজনে ১ বছৰৰ ভিতৰত হুইলচেয়াৰ পৰা উঠি খোজ কাঢ়িবলৈ চেষ্টা কৰিলে। এদিন খোজকাঢ়িব পৰা হ'ল । লাহে লাহে দৌৰিবলৈ আৰম্ভ কৰিলে। ডাক্তৰৰ সকলো ভবিষ্যত বাণী মিচা বুলি প্রমাণ কৰে লৰাজনে । এনেদৰে সুস্থ হোৱাৰ মাত্ৰ ৬ মাহৰ মুৰত ২৩ বছৰীয়া লৰাজনে মাউন্ট এভাৰেষ্ট জয় কৰিলে ।জানেনে আমি সকলোৱে লৰাজনক চিনি পাওঁ Man Vs Wild অনুষ্ঠানৰ জৰিয়তে বিশ্বত জনপ্ৰিয় হৈ পৰা এই লৰাজনৰ নাম "বেয়াৰ গ্রীলচ "। তেও দেখুৱাই দিছে অদম্য ইচ্ছেশক্তিই যথেষ্ঠ জীবনটো সলনি কৰাৰ বাবে । লগতে ইস্পিত কঠিন সংকল্প আৰু দৃঢ়তা|...\nমই আপুনি কি কৰিছো ? জীবনত এটা দুটা ধুমুহা আহিছে , আৰু আমি পাতল পাখি এটাৰ দৰে উৰিছো ।কিছুমানে চাকৰি পোৱা নাই , অথবা ব্যৱসায় কৰি কৰি সৰ্বক্লান্ত হৈ গৈছে , কিচুমানৰ গাৰ্লফ্ৰেণ্ডে এৰি গৈছে নতুবা পত্নীয়ে ডিভোর্স দিছে ,কিচুমানে প্ৰতিতো মুহুৰ্তত ব্যৰ্থতাৰ সন্মুখীন হৈ আছে নতুবা কিছুমানে চুইচাইডৰ কথা ভাবি থাকে। সুখী হব শিকা নাই।\nবচ এইখিনিতেই হাৰি গল আপুনি ?এজন মানুহে হুইলচেয়াৰ পৰা উঠি ৬ মাহৰ মুৰত মাউন্টএভাৰেষ্ট জয় কৰিছে । আৰু আপুনি বুদ্ধিমান ঠান্ডা মগজুৰে নিজৰ সমস্যাৰ সমাধান কৰি ৰৈ যাব খোজা জীবনটোত এবাৰো গতি দিব নোৱাৰিলে নে?\nU can do it.. আপুনিয়েই পাৰিব ।যিদৰে জুইত হাতখন সোমালে আপুনিয়েই আতৰাই দিবলৈ শিকিছে, যিদৰে কষ্ট লৈয়ো হাঁহিব শিকিছে, যিদৰে পোষ্টটো পঢ়ি আপোনাৰ মনত এক শক্তি অনুভৱ কৰিব শিকিছে । প্রয়োজন মাত্ৰ অদম্য ইচ্ছাশক্তি। প্ৰয়োজন মাত্ৰ প্রতিনিয়ত হাবি বন, এডাল গছৰ পৰা সিডাললৈ , সাগৰ , আকাশ তলত প্ৰচন্ড ৰ'দত ঘুৰি ফুৰা কশেৰুকা ভাঙি যোৱা এই মানুহজনৰ দৰে আপোনাৰ মনৰ লুকাই থকা মানুহজনক উলিয়াই লৈ অনাটো ।\nচ্যালুট !এশবাৰ চ্যালুট পৃথিৱীক এটা সুন্দৰ জীৱন উপহাৰ দিয়া বাবে


ৰাজ্যত পুনৰ ধৰ্ষণ কাণ্ড, অপৰাধীক ফাঁচি দিয়াৰ দাবী -\nHomeআঞ্চলিকৰাজ্যত পুনৰ ধৰ্ষণ কাণ্ড, অপৰাধীক ফাঁচি দিয়াৰ দাবী\nৰাজ্যত পুনৰ ধৰ্ষণ কাণ্ড, অপৰাধীক ফাঁচি দিয়াৰ দাবী\nবিজনী : ৰাজ্যত পুনৰ সংঘটিত হৈছে ধৰ্ষণৰ দৰে জঘন্য ঘটনা। এগৰাকী কিশোৰীক ধৰ্ষণ কৰি আৰক্ষীৰ জালত লম্পট ফৰাজুল আলী নামৰ এজন লোক। বাকসা জিলাৰ খাৰিজা বিজনী মৌজাৰ উন্নেকুৰী গাঁওৰ ১৫ বছৰীয়া এগৰাকী কিশোৰীক ধৰ্ষণ কৰিলে সৰভোগ আৰক্ষী চকীৰ অন্তৰ্গত পোৰাগাঁওৰ ফৰাজুল আলী নামৰ লম্পট লোক এজনে।\nনিজ বাসগৃহৰ ওচৰৰে উন্নেকুৰী ঘাটত এৰাল দিয়া ছাগলী আনিবলৈ যোৱা কিশোৰীগৰাকীক ফৰাজুলে ফুচুলাই অপহৰণ কৰি নিয়ে তাৰ পিছতে উপৰ্যুপৰি ধৰ্ষণ কৰা বুলি অভিযোগ উত্থাপন কৰিছে ভুক্তভোগী কিশোৰীগৰাকীয়ে। ইয়াৰ পিছতে কিশোৰীগৰাকীৰ পৰিয়ালৰ এজাহাৰৰ ভিত্তিত IPC 164/21 ধাৰাত ফৰাজুল আলীক স্থানীয় লাৱদাংগুৰী আৰক্ষীয়ে গ্ৰেপ্তাৰ কৰি জেল হাজোতলৈ প্ৰেৰণ কৰে।\nএই ঘটনাৰ কথা পোহৰলৈ অহাৰ পাছতে অঞ্চলটোত তীব্ৰ প্ৰতিক্ৰিয়াৰ সৃষ্টি হৈছে। ধৰ্ষণকাৰীক ফাঁচি দিবলৈ দাবী উত্থাপন কৰিছে হিন্দু জাগৰণ মঞ্চ আৰু সদৌ অসম ছাত্ৰ সন্থাৰ বাকসা জিলা সমিতিৰ বিষয়ববীয়াই।\nPrevious articleকেটৰিনাৰ বিয়াৰ গুঞ্জন, ছলমানে গাব ‘চান্না মেৰেয়া’ !\nNext articleমৃত্যু এতিয়া সহজ! কাবুল বিমানবন্দৰত মৃত্যু ৭ আফগানৰ


চিকিৎসা বিজ্ঞান - অসমীয়া ৱিকিপিডিয়া\nচিকিৎসা বিজ্ঞান ৰোগ উপশমৰ বিজ্ঞান আৰু কলা। মানৱ শৰীৰ আৰু মনৰ স্বাস্থ্য ভালে ৰখাৰ উদ্দেশ্যেৰে ৰোগ নিৰাময় আৰু ৰোগ প্ৰতিষেধৰ বিষয়ে চিকিৎসা বিজ্ঞানত অধ্যয়ন কৰা হয় আৰু প্ৰয়োজন অনুসৰি বিভিন্ন পদ্ধতি ব্যৱহাৰ কৰা হয়।\nচিকিৎসা বিজ্ঞানৰ গ্ৰীক দেৱতা এছক্লিপিয়াছৰ মূৰ্তি, হাতত এছক্লিপিয়াছৰ প্ৰতীক সৰ্পদণ্ড (এডাল দণ্ডত মেৰ খাই থকা সাপ একোডাল)।\nসমসাময়িক চিকিৎসা বিজ্ঞানে স্বাস্থ্য বিজ্ঞানৰ অধ্যয়ন, গৱেষণা, আৰু সংশ্লিষ্ট প্ৰযুক্তিবিদ্যাৰ ব্যৱহাৰেৰে লব্ধ জ্ঞানৰ আধাৰত ঔষধ বা শল্য চিকিৎসাৰ (ছাৰ্জাৰী) দ্বাৰা ৰোগ নিৰাময়ৰ কৰাৰ চেষ্টা কৰে। ঔষধ আৰু শল্য চিকিৎসাৰ উপৰিও মনোচিকিৎসা (psychotherapy), কৃত্ৰিম অংগ সংস্থাপন, আণৱিক ৰশ্মিৰ প্ৰয়োগ, বাহ্যিক উপায় (যেনে, স্প্লিণ্ট (Splint) আৰু ট্ৰেকছন), জৈৱিক সামগ্ৰী (তেজ, অণু জীৱ ইত্যাদি), শক্তিৰ অন্যান্য উৎস (বিদ্যুৎ, চুম্বক, অতি-শব্দ ইত্যাদি) ইত্যাদিৰো প্ৰয়োগ কৰা হয়।\nচিকিৎসা বিজ্ঞানক ইংৰাজীত 'মেডিচিন' (Medicine) বোলা হয়। মেডিচিন শব্দৰ উৎপত্তি হৈছে লেটিন ভাষাৰ ars medicina শব্দৰপৰা, যাৰ অৰ্থ হৈছে "the medical art" ('চিকিৎসাৰ কলা')।\n2 ক্লিনিকেল আচাৰ (Clinical practice)\n3.1 চিকিৎসা প্ৰদানৰ আধাৰ স্তৰ\n4.1 বুনিয়াদী শাখাসমূহ\n4.2 বিশেষজ্ঞ শাখাসমূহ\n4.2.1 মেডিচিনৰ অন্তৰ্গত বিশেষজ্ঞ শাখাসমূহ\n5 তথ্য সূচী\nপ্ৰাগঐতিহাসিক যুগৰ চিকিৎসা বিজ্ঞানত ঔষধি-গছৰ প্ৰয়োগ, খনিজ পদাৰ্থ আৰু অইন প্ৰাণীৰ দেহাংশ প্ৰয়োগ ইত্যাদিয়েই মুখ্য আছিল। বেছি ভাগ সময়তে এনে সামগ্ৰীসমূহক পুৰোহিত, সন্ন্যাসী বা কবিৰাজে কোনো অনুষ্ঠানৰ মাধ্যমত প্ৰয়োগ কৰিছিল আৰু ইয়াৰ ক্ৰিয়াক যাদুকৰী বা ঐশ্বৰিক বুলি ভবা হৈছিল। কেবাটাও বিভাগত এনে চিকিৎসাৰ বিধানক ভাগ কৰা হৈছিল, যেনে, জড় পদাৰ্থত আত্মাৰ অস্তিত্ব (animism), আধ্যাত্মিকতা (ঈশ্বৰ অথবা পূৰ্বপুৰুষৰ প্ৰতি আহ্বান), যাদুকৰী শক্তি (একোজন ব্যক্তিৰ হাতত বিশেষ ক্ষমতা থকা বুলি ভবা) বা, সৌভাগ্যবশতঃ কোনোবা এজনে বিশেষ শক্তি লাভ কৰা। 'চিকিৎসা নৃতত্ত্ব বিজ্ঞান'ৰ (medical anthropology) আওতাত স্বাস্থ্য, স্বাস্থ্যৰ যতন আৰু সংশ্লিষ্ট বিষয়ৰ লগত সমাজ আৰু কৃষ্টিৰ প্ৰভাৱ আলোচনা কৰা হয়।\nপ্ৰাচীন মিছৰীয় চিকিৎসক 'ইমোটেপ'-ৰ প্ৰতিকৃতি। 'ইমোটেপ' প্ৰাচীন জগতৰ প্ৰথম গৰাকী নাম জনা চিকিৎসক।\nপ্ৰাচীন গ্ৰীছৰ এজন ৰোগীয়ে চিকিৎসা গ্ৰহণ কৰি থকাৰ দৃশ্য। পেৰিছৰ 'লুভৰ মিউজিয়াম'ত থকা এই পাত্ৰটো ঔষধি তেল ৰখাৰ বাবে ব্যৱহাৰ কৰা হৈছিল বুলি ধাৰণা কৰা হৈছে। (কালঃ ৪৮০-৪৭০ খ্ৰী.পূ.)\nপ্ৰাচীন গ্ৰীছৰ প্ৰখ্যাত চিকিৎসক হিপ'ক্ৰেটিছ, (খ্ৰী.পূ. ৪৬০-৩৭০), এখেতক 'চিকিৎসা বিজ্ঞানৰ জন্মদাতা' বুলি কোৱা হয়।\nচিকিৎসা বিজ্ঞান সম্বন্ধীয় প্ৰাচীন তথ্য মিছৰীয় সভ্যতা, বেবিলনৰ সভ্যতা, ভাৰতৰ আয়ুৰ্বেদ শাস্ত্ৰ, চীনা সভ্যতা, গ্ৰীক আৰু ৰোমান সকলো পুৰণি সভ্যতাৰ পৰাই পোৱা গৈছে। খ্ৰী.পূ. ৩০০০ চনৰ মিছৰীয়া সভ্যতাৰ পাঠত পোৱা 'ইমোটেপ' (Imhotep)-ক প্ৰথমগৰাকী নাম জানিব পৰা চিকিৎসক বুলি ঠাৱৰ কৰা হৈছে। চিকিৎসালয়ৰ ধাৰণা পোৱা গছৈ শ্ৰীলংকাৰ মিহিনতালে সভ্যতাত। . প্ৰাচীন ভাৰতৰ ঋষি 'শুষ্ৰুত'-ই কেবাবিধো শল্য-চিকিৎসাৰ বিৱৰণী লিখি ৰাখিছে। তেখেতৰ বৰ্ণনাত পোৱা শল্য-চিকিৎসাৰ পদ্ধতিসমূহ বিৱৰণী আধুনিক প্লাষ্টিক ছাৰ্জাৰীৰ সৈতে সাদৃশ্য থকা পৰিলক্ষিত হয়।\nপ্ৰাচীন গ্ৰীছৰ চিকিৎসক হিপ'ক্ৰেটিছ-ক চিকিৎসা-বিজ্ঞানক জনক বুলি অভিহিত কৰা হৈছে । তেখেতেই চিকিৎসা-বিজ্ঞানত প্ৰণালীবদ্ধ অধ্যয়ন আৰু যুক্তিপূৰ্ণ ধাৰণাৰ অৱতাৰণা কৰে। হিপ'ক্ৰটিছে চিকিৎসকসকলৰ বাবে 'হিপ'ক্ৰেটিছৰ শপত' বাক্যৰ প্ৰনয়ন কৰে। এই শপত-বাক্যৰ প্ৰাসংগিকতা আজিও বিদ্যমান। এখেতেই প্ৰথমে ৰোগসমূহক একিউট (ক্ষণিক), ক্ৰ'নিক (দৈৰ্ঘ্যদিনীয়া), এণ্ডেমিক (বহল প্ৰাদুৰ্ভাৱ থকা) আৰু এপিডেমিক (মহামাৰী) এই কেইটা ভাগ কৰে। তেখেতে এক্সাচাৰবেছন (exacerbation), পুনৰাবৃত্তি (relapse), সংকটাৱস্থা (crisis), ক্ষণস্থায়ী (paroxysm), শীৰ্ষাৱস্থা (peak) আৰু কনভালেছেন্স (convalescence) আদি ৰোগৰ বিভিন্ন অৱস্থাৰ সংজ্ঞাও নিৰ্ধাৰণ কৰে।\nআন এজন গ্ৰীক চিকিৎসক গেলেন প্ৰাচীন জগতৰ এগৰাকী নাম-জ্বলা শল্য চিকিৎসক আছিল। তেখেতে কেইবা ধৰণৰ শল্য চিকিৎসা সমাপন কৰিছিল, যাৰ ভিতৰত মগজু আৰু চকুৰ অপাৰেছনো আছিল। ৰোমান সাম্ৰাজ্যৰ উত্থান আৰু ইউৰোপত মধ্য যুগৰ আৰম্ভণিৰ লগে লগে গ্ৰীছৰ চিকিৎসা বিদ্যাৰ প্ৰসাৰ কমি আহে। বিশেষকৈ পশ্চিম ইউৰোপত গ্ৰীক পদ্ধতিৰ ব্যৱহাৰ প্ৰায় নোহোৱা হৈ পৰে, অৱশ্যে পূবৰ ৰোমান সাম্ৰাজ্যত গ্ৰীক পদ্ধতিৰ অবিহত আছিল।\nখ্ৰীষ্টাব্দ ৭৫০-ৰ পাছত মুছলিম ৰাষ্ট্ৰসমূহলৈ হিপ'ক্ৰটিছ, গেলেন আৰু শুশ্ৰুতৰ লেখনী সমূহৰ আৰৱী অনুবাদ বিয়পি পৰে আৰু ইছলামীয় চিকিৎসা বিজ্ঞানৰ সূচনা হয়। এই কালচোৱাত চিকিৎসা বিজ্ঞানৰ কিছূমান উল্লেখনীয় আৱিষ্কাৰ হয়। এই কালৰ এগৰাকী বিখ্যাত চিকিৎসক আছিল আভিচেনা। হিপ'ক্ৰেটিছ, ইমোটেপ আৰু আভিচেনাক একেলগেও চিকিৎসা বিজ্ঞানৰ জনক আখ্যা দিয়া হয়। আভিচেনাই ৰচনা কৰা 'দা কেনন অফ্ মেডিছিন' (The Canon of Medicine) চিকিৎসা বিজ্ঞানৰ আটাইতকৈ বিখ্যাত পুথি। অন্যান্য কেইজনমান উল্লেখযোগ্য অৱদানকাৰী হ'ল 'আবুল কাইছ' (আবু আল-কাছিম আল-জৱাহিৰি, Abu al-Qasim al-Zawahiri), ইবন জুহৰ (Ibn Zuhr বা Avenzoar), ইবন আল-নফিছ (Ibn al-Nafis), আৰু এভেৰোএছ (Averroes)\nমহম্মদ ইবন জাকৰিয়া ৰাজি (ৰেজেছ, Muhammad ibn Zakarīya Rāzi (Rhazes))-এ প্ৰথমবাৰৰ বাবে গ্ৰীক চিকিৎসা বিজ্ঞানৰ 'প্ৰাণ-ৰস' (humor)-ৰ ধৰাণাৰ সত্যতাৰ ওপৰত প্ৰশ্ন তুলিছিল। গ্ৰীক চিকিৎসা বিজ্ঞানৰ 'প্ৰাণ-ৰস তত্ত্ব'ই (humorism) মধ্য-যুগৰ পশ্চিম ইউৰোপ আৰু ইছলাম সাম্ৰাজ্যত চিকিৎসা-বিজ্ঞানৰ মূল তত্ত্ব হিচাপে পৰিগণিত হৈ আছিল। মুছলিম ৰাষ্ট্ৰসমূহত থকা 'বিমাৰিস্তান' (Bimaristan) আছিল প্ৰথম কালৰ ৰাজহুৱা চিকিৎসালয়।\nচতুৰ্দশ আৰু পঞ্চদশ শতিকাত ইউৰোপ আৰু মধ্য-পূৰ্বত দেখা দিয়ে 'ক'লা মৃত্যু'-ৰ (Black Death) বিভীষিকা। মধ্য-পূৰ্বৰ তুলনামূলকভাৱে উন্নত চিকিৎসা বিজ্ঞানেও এই ৰোগৰ কোনো নিৰমায় উলিয়াব পৰা নাছিল। বৰং মধ্য-পূৰ্বতকৈ পশ্চিম ইউৰোপেহে এই ৰোগৰ ক্ষতি সোনকালে লাঘৱ কৰিব পাৰিছিল। আধুনিক যুগৰ প্ৰথমাংশত ইউৰোপৰ চিকিৎসা বিজ্ঞানলৈ উল্লেখযোগ্য বৰঙণি আগবঢ়াইছিল গেব্ৰিয়েল ফেলোপিঅ' (Gabriele Falloppio) আৰু উইলিয়াম হাৰ্ভে-ই (William Harvey)।\nচতুৰ্দশ আৰু পঞ্চদশ শতিকাতে প্ৰচলিত জ্ঞানক অমান্য কৰাৰ ধাৰা এটা গঢ় লৈ উঠে। মধ্য-যুগীয় সময়ৰ ধাৰণাত পৃথিৱীৰ সকলো জ্ঞান প্ৰাচীন পণ্ডিতসকলৰ লেখনীত পোৱা যায় বুলি ভবা হৈছিল। আৰু যিটো সেই লেখনীৰ লগত নিমিলে তাক অনিয়ম বুলি ধৰা হৈছিল। ইউৰোপত নৱ-জাগৰণৰ উন্মেষৰ লগে লগে সকলো ধাৰণাকে নতুনকৈ পৰীক্ষা-নিৰীক্ষাৰে প্ৰমাণ কৰা আৰু প্ৰয়োজনবোধে নতুন মতবাদ আগবঢ়োৱাৰ প্ৰথা গঢ়ি উঠে। প্ৰাচীন জ্ঞানৰ লগত ভেছেলিয়াছ আদিৰদৰে পণ্ডিতে নতুন কথা যোগ দিবলৈ আৰম্ভ কৰে।\nমানৱ দেহৰ গঠন (এনাটমী) সম্বন্ধে এণ্ড্ৰেয়াছ ভেছেলিয়াছ-এ (Andreas Vesalius) এখন নতুন গ্ৰন্থ প্ৰনয়ন কৰে, 'De humani corporis fabrica' (১৫৪৩)। এই গ্নন্থখনত শৱদেহৰ ব্যৱচ্ছেদ কৰি পোৱা দেহৰ ভিতৰৰ অংগৰ বিষয়ে ছবি আৰু তথ্য সম্বলিত কৰা হৈছিল। সমসাময়িক ফঁৰাছী দেশীয় শল্য-চিকিৎসক 'এমব্ৰয় পাৰী'-ক (Ambroise Paré) (১৫১০-১৫৯০) শল্য-চিকিৎসাৰ জনক আখ্যা দিয়া হয়। ১৬৭৬ চনত এণ্টন ভন্ লিউৱেনহক-এ (Antonie van Leeuwenhoek) নিজৰ আৱিষ্কৃত অণুবীক্ষণ যন্ত্ৰেৰে অণু-জীৱৰ উপস্থিতি ধৰা পেলাবলৈ সক্ষম হয়। তেখেতএই অণু-জীৱ অধ্যয়ন বিষয়-ৰ (microbiology)-ৰ সূচনা কৰে। ইটালীৰ শল্য-চিকিৎসক আৰু এনাট'মি বিশাৰদ মেটিঅ' ৰিয়াল্ড' কল'ম্বো-ৰ (Matteo Realdo Colombo) মতাৱলীৰে অনুপ্ৰেৰিত হৈ ইংৰাজ উইলিয়াম হাৰ্ভে-ই (William Harvey) ৰক্ত-পৰিবহণ তন্ত্ৰৰ বৰ্ণনা দিয়ে। হাৰমান বোয়েৰহাভে-য়ে লিডেনত কৰা শিক্ষাদান আৰু ৰচনা কৰা পাঠ্য-পুথি 'ইনষ্টিটিউছনিছ মেডিকা' (Institutiones medicae) (১৭০৮)-ৰ বাবে তেখেতক 'শৰীৰতত্ত্ব'-ৰ (physiology) পিতৃ বুলি ক'ব খোজা হয়। সপ্তদশ শতিকাতে ফৰাচী চিকিৎসক পিয়েৰ ফুঁছে-ই (Pierre Fauchard) দন্ত চিকিৎসা বিজ্ঞানৰ পাতনি মেলিছিল বুলি কোৱা হয়। তেখেতক আধুনিক দন্ত চিকিৎসাৰ পিতৃ বোলা হয়।\n১৭৬১ চনত পশু চিকিৎসা বিজ্ঞান মানৱ চিকিৎসা বিজ্ঞানৰপৰা পৃথককৈ গঢ় লৈ উঠিবলৈ আৰম্ভ কৰে। ইয়াৰ আগলৈ পশুৰ চিকিৎসাও সাধাৰণ চিকিৎসক সকলেই কৰিছিল। ক্ল বুৰ্জোলে-ই (Claude Bourgelat) ১৭৬১ চনত ফ্ৰান্সৰ লিঅ'নত পশু চিকিৎসা বিজ্ঞানৰ প্ৰথমটো প্ৰতিষ্ঠানৰ পট্টন কৰে।\nআধুনিক জৈৱচিকিৎসা গৱেষণা-ৰ সূচনাই প্ৰাচীন মতাৱলীৰ পৰা আঁতৰি পৰীক্ষণীয় আৰু পুনৰাবৃত্তি কৰিব পৰা তত্ত্বৰ ওপৰত গুৰুত্ব আৰোপ কৰিবলৈ ধৰে। অষ্টাদশ শতিকাৰপৰা আধুনিক চিকিৎসা বিজ্ঞানৰ সূচনা হোৱা বুলি কোৱা হয়। এড'ৱাৰ্ড জেনাৰৰ (Edward Jenner) বৰ আইৰ প্ৰতিষেধক ছিটা-ৰ আৱিষ্কাৰ, ১৮৮০ চনত ৰবাৰ্ট কক-ৰদ্বাৰা (Robert Koch) বেক্টেৰিয়াৰ দ্বাৰা ৰোগ হ'ব পাৰে বুলি প্ৰতিষ্ঠাপিত সত্য আৰু ১৯০০ চনৰ 'এণ্টিবায়'টিক'ৰ আৱিষ্কাৰ এই তিনিওটাক আধুনিক চিকিৎসা বিজ্ঞানৰ বুনিয়াদী আৱিষ্কাৰ বুলি কোৱা হয়।\nঅষ্টাদশ শতিকাৰ পাছৰেপৰা নতুন নতুন গৱেষণাৰ ফছল দেখিবলৈ পোৱা যায়। ঘাইকৈ ইউৰোপতে এনে গৱেষণা সম্পন্ন হৈছিল। জাৰ্মানী আৰু অষ্ট্ৰিয়া-ৰ ৰুডল্ফ ভাৰ্চ' (Rudolf Virchow), উইলহেল্ম কন্‌ৰাড ৰ'ণ্টজেন (Wilhelm Conrad Röntgen), কাৰ্ল লেণ্ডষ্টেইনাৰ (Karl Landsteiner) আৰু অ'টো লেৱি (Otto Loewi) এই সকলে উল্লেখনীয় বৰঙণি আগবঢ়ায়। ইংলেণ্ডৰপৰা আলেকজেণ্ডাৰ ফ্লেমিং (Alexander Fleming), জোছেফ লিষ্টাৰ (Joseph Lister), ফ্ৰান্সিছ ক্ৰিক (Francis Crick) আৰু ফ্লোৰেন্স নাইটিংগেল-এ বিশেষ বৰঙণি যোগায়। স্পেইনৰ ছাণ্টিয়াগো ৰেম'ন ৱাই কেজেল-ক (Santiago Ramón y Cajal) 'আধুনিক স্নায়ু বিজ্ঞান'ৰ জনক আখ্যা দিয়া হয়।\nঅষ্ট্ৰেলিয়া আৰু নিউজিলেণ্ডৰপৰা বিশেষ বৰঙণি আগবঢ়াইছিল ম'ৰিছ ৱিলকিন্স (Maurice Wilkins), হাৱাৰ্ড ফ্ল'ৰে (Howard Florey) আৰু ফ্ৰেংক মেক্‌ফাৰলেন বাৰ্ণেট-এ (Frank Macfarlane Burnet).\nআমেৰিকা যুক্তৰাষ্ট্ৰ-ৰ উইলিয়াম উইলিয়ামছ্ কীন (William Williams Keen), উইলিয়াম ক'লি (William Coley), জেম্‌ছ ডি. ৱাট্‌ছন (James D. Watson); ইটালীৰ ছালভাড'ৰ লুৰিয়া (Salvador Luria); ছুইজাৰলেণ্ড-ৰ আলেক্সাণ্ড্ৰে য়াৰ্ছিন (Alexandre Yersin); জাপান-ৰ কিটাটাছো শ্বিবাছাবুৰো (Kitasato Shibasaburō); ফ্ৰান্সৰ জঁ মাৰ্টিন চাৰ্ক'ট (Jean-Martin Charcot), ক্ল বাৰ্নাৰ্ড (Claude Bernard), পল ব্ৰোকা (Paul Broca) আদিয়ে প্ৰভুত বৰঙণি যোগাইছিল। একদৰেই ৰুছিয়াৰ নিকোলাই কোৰোটকভ্ (Nikolai Korotkov), আৰু ইংলেণ্ডৰ উইলিয়াম অছ্‌লাৰ (William Osler|Sir William Osler) আৰু আমেৰিকা যুক্তৰাষ্ট্ৰৰ হাৰ্ভে কুছিংৰ (Harvey Cushing) অৱদানো আছিল বিশেষভাৱে উল্লেখনীয়।\nবিজ্ঞানৰ অগ্ৰগতিৰ লগে লগে চিকিৎসা-বিজ্ঞানত ঔষধ-ৰ প্ৰয়োগ বাঢ়ি আহিবলৈ ধৰে। ওঠৰশ শতিকালৈ চিকিৎসা বিজ্ঞানত ঔষধ হিচাপে গছ-লতাৰ উপৰিও, জীৱৰ দেহৰ অংশ আৰু মানৱ দেহৰ অংশ ব্যৱহাৰ কৰা হৈছিল। ঔষধ বিজ্ঞান (Pharmacology) এনেদৰে বনৌষধি-ৰ পৰাই বিকশিত হৈছে। এতিয়াও কেবাবিধৰ ঔষধ উদ্ভিদৰপৰাই পোৱা যায়। প্ৰতিষেধক ছিটাৰ আৱিষ্কাৰক আছিল ক্ৰমে এড'ৱাৰ্ড জেনাৰ (Edward Jenner) আৰু লুই পেষ্টুৰ (Louis Pasteur)। বৰ্তমান ঔৱধ প্ৰস্তুত কৰিবলৈ ৰাসায়নিক প্ৰক্ৰিয়াৰ সহায় লোৱা হয়. লগতে প্ৰয়োজন বোধে প্ৰয়োগশালাত ডিজাইন কৰা অণুৰ প্ৰয়োগো কৰা হয়। অতি সম্প্ৰতি জিনীয় প্ৰযুক্তিৰ যোগেদিও ঔষধ প্ৰস্তুত কৰা হৈছে।\nপল এৰলিখ-এ (Paul Ehrlich) ১৯০৮ চনত প্ৰথমে আৰ্ছেফিনামিন (arsphenamine/Salvarsan) নামৰ এণ্টিবায়'টিক ঔষধ আৱিষ্কাৰ কৰে। ছালফা যৌগ প্ৰথমে আৱিষ্কাৰ হোৱা এণ্টিবায়'টিকৰ শ্ৰেণী।\nসাক্ষ্য ভিত্তিক চিকিৎসা বিজ্ঞান (Evidence-based medicine) সমসাময়িক চিকিৎসাৰ এটা ধাৰা। এই ধাৰাত চিকিৎসা পদ্ধতিৰ সুষম আৰু সফলতম প্ৰয়োগৰ বাবে প্ৰমাণযোগ্য গৱেষণালব্ধ জ্ঞানৰ ওপৰত গুৰুত্ব দিয়া হয়। বৰ্তমান বিশ্বত গঢ়ি উঠা তথ্য আৰু প্ৰযুক্তিবিদ্যাৰ বিকাশে এই ধাৰাক সহায় কৰিছে। এই ধাৰাক নেতৃত্ব প্ৰদান কৰিছে কক্ৰেন ক'লাবোৰেছন-এ (Cochrane Collaboration)।\nThe Doctor, শিল্পীঃ ছাৰ লিউক ফিল্ডছ্ (Sir Luke Fildes) (১৮৯১)\nক্লিনিকেল আচাৰ (Clinical practice)সম্পাদনা কৰক\nচিকিৎসা বিজ্ঞানৰ নিয়মৰ অধীনত চিকিৎসক এজনে নিজৰ চিকিৎসা বিষয়ক জ্ঞানৰ আধাৰত প্ৰথমে ৰোগবিধ নিৰ্ণয় কৰে, চিকিৎসা প্ৰদান কৰে আৰু আগলৈ ৰোগ প্ৰতিষোধ কৰাৰ যত্ন কৰে। চিকিৎসক ৰোগীৰ মাজৰ সম্পৰ্ক এটা আৰম্ভ হয় ৰোগী চিকিৎসকৰ ওচৰলৈ অহাৰ পাছত চিকিৎসকে ৰোগীৰ ৰোগৰ ইতিহাস আৰু নথীসমূহ চোৱাৰ পাছৰেপৰা। ইয়াৰ পাছত ৰোগীৰ লগত ৰোগসম্পৰ্কে জানিবলৈ এটা সাক্ষাৎকাৰ লোৱা হয় আৰু ৰোগীৰ দেহ পৰীক্ষা কৰা হয়। দেহৰ পৰীক্ষা কৰাৰ সময়ত ষ্টেথ'স্কোপ আদিৰ দৰে সঁজুলিৰ সহায় লোৱা হয়। ৰোগৰ লক্ষণসমূহ জনাৰ পাছত প্ৰয়োজন অনুসৰি অন্যান্য পৰীক্ষা যেনে তেজৰ পৰীক্ষা, এক্স-ৰে, বায়'প্‌ছি আদিৰ বিধান দিয়া হয়। ইয়াৰ লগতে ৰোগ নীৰসনৰ বাবে ঔষধ বা প্ৰয়োজনীয় অন্যান্য চিকিৎসাৰ বিধান দিয়া হয়। জনা তথ্যৰ আধাৰত সাধাৰণতে সম্ভাৱনীয় ৰোগসমূহৰ এখন তালিকা কৰা হয় আৰু ৰোগীক প্ৰয়োজনীয় কথা আৰু লবলগীয়া সাৱধানতা আদিৰ বিষয়েও জনোৱা হয়। এই সম্পূৰ্ণ কাৰ্যাৱলী লিখিত ৰূপত সংৰক্ষণ কৰা হয়। ৰোগীৰ নথি প্ৰায় সকলো দেশতে ন্যায়িক নথি বুলি ধৰা হয়। পাছৰ বাৰ ৰোগীয়ে দেখুৱাবলৈ অহাৰ সময়তো একেখিনি নিয়মকে মনা হয় যদিও সাধাৰণতে প্ৰথম বাৰতকৈ কম সময় লাগে, কাৰণ বেছিভাল তথ্য প্ৰথমেই নথিভুক্ত কৰা হয়।\nৰোগ পৰীক্ষাৰ অংশসমূহ হৈছে:\nমুখ্য অসুবিধা (Chief complaint (cc)): চিকিৎসকৰ ওচৰলৈ অহাৰ মুখ্য কাৰণ। এই কাৰণ সমূহক ৰোগৰ লক্ষণ (symptoms) বোলা হয়। ৰোগৰ লক্ষণ হৈছে, ৰোগীৰ নিজৰ ভাস্য অনুসৰি নিজে অনুভৱ কৰা অসুবিধাসমূহ। এইখিনিতে অসুবিধাসমূহ কিমান দিনৰপৰা হৈ আছে, তাকো সোধা হয়। ইয়াকে প্ৰদৰ্শিত লক্ষণ (presenting complaint) বুলিও কোৱা হয়।\nবৰ্তমান ৰোগৰ বিৱৰণী (History of present illness / complaint (HPI)): এই অংশত লক্ষণসমূহৰ দৈৰ্ঘ্যৰ লগতে বিতং বিৱৰণী লোৱা হয়।\nবৰ্তমান স্থিতি: ৰোগীৰ পেছাৰ বিৱৰণী।\nৰোগীয়ে ব্যৱহাৰ কৰি থকা ঔষধাদিৰ বিৱৰণ: ৰোগীয়ে সেই সময়ত যিকোনো অসুবিধাৰ বাবে ব্যৱহাৰ কৰি থকা অন্যান্য ঔষধৰ বিষয়ে বতৰা লোৱা হয়।\nপুৰণি ৰোগৰ বিৱৰণ: ৰোগীৰ পুৰণি ৰোগৰ তথ্যাদি বা সমকালীন ভাৱে ভুগি থকা অন্যান্য দীঘলীয়া ৰোগ, আঘাত, প্ৰতিষেধকৰ বিৱৰণী।\nসামাজিক বিৱৰণী: ৰোগীৰ জন্মস্থান, বাসস্থান, বিবাহ, আৰ্থিক আৰু সামাজিক স্থিতি, খাদ্যাভাস, নিচাসক্তিৰ বিৱৰণ।\nপৰিয়ালৰ ৰোগৰ বিৱৰণী: ৰোগীৰ পৰিয়ালৰ অইন লোকে ভুগি থকা ৰোগৰ বিষয়ে সোধা হয়। প্ৰয়োজন বোধে বংশলতিকা প্ৰস্তুত কৰা হয়।\nপ্ৰণালীগত পুনৰনিৰীক্ষণ (Review of systems (ROS) or systems inquiry')': সাধাৰণতে ওপৰৰ সাক্ষাৎকাৰৰ সময়ত ৰৈ যাব পৰা কিছুমান অৱশ্যে সুধিবলগীবা প্ৰশ্ন এই অংশত সোধা হয়। যেনে, ওজন হ্ৰাস, টোপনিৰ ব্যঘাত, জ্বৰ, টেমূনা, শৌচ-প্ৰসাৱৰ অসুবিধা ইত্যাদি)। প্ৰয়োজনবোধে অইন তন্ত্ৰৰ বিষয়েও বিশেষ প্ৰশ্ন সোধা হয়।\nৰোগীৰ সাক্ষাৎকাৰৰ পাছত ৰোগৰ চিহ্ন (Signs) উলিয়াবলৈ ৰোগীৰ দেহ পৰীক্ষা কৰা হয়। দেহ পৰীক্ষাৰপৰা চিকিৎসকে পোৱা ৰোগৰ লক্ষণ সমূহক ৰোগ চিহ্ন (Signs) বোলা হয়। চিকিৎসকে ৰোগৰ চিহ্ন নিৰ্ণয় কৰিবলৈ দৰ্শন, শ্ৰৱণ, স্পৰ্শ, ঘ্ৰাণ সমূহ ইন্দ্ৰিয়ৰ প্ৰয়োগ কৰে, প্ৰয়োজন অনুসৰি যন্ত্ৰৰ ব্যৱহাৰ কৰা হয়। দৈহিক পৰীক্ষাৰ বাবে চাৰিটা নিয়মক ক্ৰমানুসাৰে ব্যৱহাৰ কৰিবলৈ শিক্ষা দিয়া হয়: চাক্ষুস পৰীক্ষণ (Inspection), স্পৰ্শ পৰীক্ষণ (Palpation), পাৰ্‌কাছন (Percussion) আৰু অ'ছকাল্‌টেছন (Auscultation)। চাক্ষুস পৰীক্ষণ চকুৰে দেখা লক্ষণসমূহ নিৰ্ণয় কৰা হয়। স্পৰ্শ পৰীক্ষণত ৰোগীৰ দেহৰ বিভিন্ন অংশ পিটিকি-মোহাৰি ঘাইকৈ স্পৰ্শৰ দ্বাৰা পৰীক্ষা কৰা হয়, পাৰ্‌কাছনত ৰোগীৰ দেহত আঙুলিৰে টুকুৰিয়াই উৎপন্ন কৰিব পৰা শব্দৰ পৰীক্ষা কৰা হয়, আৰু অ'ছকাল্‌টেছনত ষ্টেথোস্কোপ-এৰে ৰোগীৰ দেহৰ অংগই উৎপন্ন কৰা মৃদু শব্দৰ বুজ লোৱা হয়। দৈহিক পৰীক্ষা কৰোঁতে এই নিয়মৰ ক্ৰমানুৱৰ্তীতা মানি চলাত গুৰুত্বাৰোপণ কৰা হয়।\nক্লিনিকেল পৰীক্ষাৰ দ্বাৰা তলত উল্লিখিত বিষয়সমূহৰ বিষয়ে যথাসাধ্য জ্ঞান আহৰণ কৰিবলৈ চেষ্টা কৰা হয়।\nবুনিয়াদী চিহ্ন, (Vital signs): ওজন, উচ্চতা, দেহৰ উত্তাপ, ৰক্তচাপ, নাড়ী (pulse), শ্বাসৰ হাৰ, হিমোগ্লোবিনৰ পৰিমাণ\nৰোগীৰ গঢ়-গতি (দৈহিক অৱস্থা, জণ্ডিছ, তেজহীনতা, নখত ক্লাবিং ইত্যাদি)\nমূৰ, চকু, কাণ, ডিঙি\nহৃদযন্ত্ৰ আৰু সিৰা আৰু ধমনীৰ অৱস্থা\nহাড় আৰু পেশী\nঅৱশ্যে সাক্ষাৎকাৰত সময়ত ওলাই সম্মুখলৈ অহা তন্ত্ৰটোৰ বিষয়েহে বেছি ভালকৈ পৰীক্ষা কৰা হয়, সকলোখিনি পৰীক্ষা প্ৰায়েই কৰা নহয়।\nপ্ৰয়োজন বোধে প্ৰায়োগিক পৰীক্ষা (Laboratory Test) বা 'চিকিৎসা বিজ্ঞানীয় প্ৰতিচ্ছবি বিজ্ঞান'ৰ (Medical Imaging) সহায় লোৱা হয়।\nচিকিৎসাৰ সিদ্ধান্ত লওঁতে (Medical decision-making, MDM) ওপৰোক্ত সাক্ষাৎকাৰ আৰু পৰীক্ষাৰ পাছত ওলাই অহা তথ্যসমূহ বিশ্লেষণ কৰি প্ৰথমে সাম্ভাৱ্য ৰোগৰ তালিকা (differential diagnosis) এখন প্ৰস্তুত কৰা হয়, তাৰ পাছত ৰোগীৰ মূল ৰোগবিধ কি সেইটো নিৰ্ণয় কৰিবলৈ কি ব্যৱস্থা লোৱা হয়, তাৰো পৰিকল্পনা কৰা হয়।\nইয়াৰ পাছত প্ৰকৃত ৰোগ নিৰ্ণয় কৰা (নিদান) আৰু চিকিৎসাৰ বিষয়ে সিদ্ধান্ত লোৱা হয়। ৰোগীক আৰু পৰীক্ষাৰ বাবে পৰামৰ্শ দিয়া, ঔষধ বা অন্যান্য পদ্ধতি অৱলম্বন কৰিবলৈ পৰামৰ্শ দিয়া, প্ৰয়োজন বোধে বিশেষজ্ঞৰ ওচৰলৈ প্ৰেৰণ কৰা, কেতিয়াবা ৰোগীক অকল সাৱধানে থাকিবলৈ দিয়া আদি বিভিন্ন সিদ্ধান্ত লোৱা হ'ব পাৰে, আৰু সকলোখিনিয়েই চিকিৎসাৰ অংশ। ৰোগীক পুনৰাই নিয়মিত পৰীক্ষাৰ বাবেও মতা হ'ব পাৰে।\nসমগ্ৰ পদ্ধতিটোত লগা সময়, কেইটামান মিনিটৰপৰা এটা দুটা সপ্তাহলৈ হ'ব পাৰে। সেয়া নিৰ্ভৰ কৰি ৰোগীৰ লক্ষণৰ জটিলতা আৰু ব্যাপ্তিৰ ওপৰত। দুৰূহ ৰোগ নিৰ্ণয় কৰোঁতে সাধাৰণতে দীঘলীয়া সময় লাগে।\nপুনৰ পৰীক্ষাৰ সময়তো প্ৰায় একেখিনি পদ্ধতি পালন কৰা হয়, কিন্তু প্ৰথম বাৰতকৈ কম সময় লাগে।\nছাণ্টা মাৰিয়া ডে লা স্কেলা (ছিয়েনা)(Santa Maria della Scala (Siena)), ড'মেনিকো ডি বাৰ্ট'লো-ৰ (Domenico di Bartolo, ১৪৪১-১৪৪২) অংকিত ফ্ৰেস্কো।\nসাম্প্ৰতিক কালত চিকিৎসা বিজ্ঞানক স্বাস্থ্য দপ্তৰৰ দ্বাৰা পৰিচালনা কৰা হয়। চিকিৎসা সম্বন্ধীয় ন্যায়িক বিধান, যোগ্যতা, বিনিয়োগ আদিৰ বিধান দেশৰ চৰকাৰে স্থাপন কৰে, আৰু কিছুমান ক্ষেত্ৰত আন্তৰ্জাতিক ভাৱে এই নিয়মাৱলী মানি চলা হয়। স্বাস্থ্য খণ্ডৰ নীতি-নিয়ম, বিধানে চিকিৎসা কেনেকৈ প্ৰদান কৰা হয়, তাৰ ওপৰত প্ৰমুখ প্ৰভাৱ পেলায়।\nউন্নত দেশ সমূহত (আমেৰিকা যুক্তৰাষ্ট্ৰৰ বাহিৰে) আৰু প্ৰায় ভাগ উন্নয়নশীল দেশত চিকিৎসা প্ৰদানক সৰ্বজনীন স্বাস্থ্য সেৱা-ৰ (Universal Health Care) জৰিয়তে প্ৰদান কৰা হয়। এই সেৱাৰ জৰিয়তে সকলো দেশবাসীকে বাবে চিকিৎসা প্ৰদানৰ বাবে একেটা ব্যয় কোষৰপৰা বা বাধ্যতামূলক স্বাস্থ্য বীমাৰ জৰিয়তে চিকিৎসা প্ৰদান কৰা হয়। সমূহ দেশবাসীয়েই নিজৰ আৰ্জনৰ ওপৰত নিৰ্ভৰ নকৰাকৈ যাতে স্বাস্থ্য সেৱা লাভ কৰিবলৈ সক্ষম হয়, তাৰ বাবে সৰ্বজনীন স্বাস্থ্য সেৱা প্ৰদান কৰা হয়। চৰকাৰী বা বেচৰকাৰী বা ব্যক্তিগত খণ্ডৰ চিকিৎসালয়ৰ যোগেদি চিকিৎসা প্ৰদানক ৰাইজৰ মাজলৈ লৈ যোৱা হয়।\nবেজীৰে দিব পৰা ঔষধৰ এম্পিউল\nচিকিৎসা প্ৰদানত তথ্যৰ স্বচ্ছতাৰ প্ৰতিও নজৰ দিয়া হয়। অৱশ্যে ইয়াৰ লগতে ৰোগীৰ ব্যক্তিগত তথ্যৰ গোপনশীলতা অটুট ৰখাৰ ওপৰতো গুৰুত্ব দিয়া হয়।\nচিকিৎসা প্ৰদানৰ আধাৰ স্তৰসম্পাদনা কৰক\nচিকিৎসা সেৱাৰ প্ৰদান ব্যৱস্থাক তিনিটা ভাগত ভগোৱা হয়: প্ৰাথমিক (primary), মাধ্যমিক (secondary) আৰু উচ্চ (tertiary) বিভাগ।\n'প্ৰাথমিক সেৱা' ৰোগীয়ে চিকিৎসাৰ বাবে আগবাঢ়ি অহাৰ সময়ত অহা প্ৰথমটো সংযোগ। চিকিৎসকৰ উপৰিও নাৰ্ছ, সহায়কাৰী বা অন্যান্য স্বাস্থ্য-কৰ্মীৰ দ্বাৰা প্ৰাথমিক সেৱা প্ৰদান কৰা হয়। প্ৰায় ৯০% ৰোগীৰ সমস্যা এই প্ৰাথমিক সেৱাৰ যোগেদিয়েই সমাধান কৰাটো সম্ভৱ। প্ৰাথমিক সেৱাত চিকিৎসাৰ লগতে প্ৰতিৰোধ আৰু সাস্থ্যৰ নীতি-নিয়ম সম্পৰ্কে শিক্ষা দিয়া হয়।\nমাধ্যমিক পৰ্যায়ৰ সেৱা বিশেষজ্ঞ চিকিৎসকৰ দ্বাৰা প্ৰদান কৰা হয়। সাধাৰণতে চিকিৎসকৰ চেম্বাৰ বা ক্লিনিক বা হস্পিটেল সমূহত মাধ্যমিক সেৱা প্ৰদান কৰা হয়। মাধ্যমিক সেৱাৰ বাবে 'প্ৰাথমিক সেৱা'ৰপৰা ৰোগীক উচ্চ পৰ্যায়ৰ চিকিৎসাৰ বাবে প্ৰেৰণ কৰা হয়। যিবোৰ সমস্যা সমাধানৰ বাবে বিশেষজ্ঞ চিকিৎসকৰ প্ৰয়োজন হয়, তেনে সমস্যাবোৰ প্ৰেৰণ কৰা হয়। মাধ্যমিক সেৱাৰ বাবে ৰোগীক বহিঃ বা অন্তঃ দুয়োটা বিভাগতে চিকিৎসা প্ৰদান কৰা হ'ব পাৰে। শল্য চিকিৎসা, প্ৰাথমিক সেৱাৰ দ্বাৰা সমাধান কৰিব নোৱাৰা সমস্যা আদি মাধ্যমিক সেৱাত চোৱা হয়।\nউচ্চ সেৱাৰ প্ৰদানৰ বাবে বিশেষ সুবিধা থকা চিকিৎসালয় বা আঞ্চলিক প্ৰতিষ্ঠানৰ প্ৰয়োজন হয়। প্ৰাথমিক আৰু মাধ্যমিক স্তৰত উপলব্ধ নোহোৱা বিভিন্ন পৰীক্ষা-নীৰিক্ষা আৰু চিকিৎসা ব্যৱস্থা আৰু বিশেষ অৰ্হতা থকা চিকিৎসা বিশেষজ্ঞৰ যোগেদি এই সেৱা প্ৰদান কৰা হয়। চিকিৎসা মহাবিদ্যালয় সমূহক উচ্চ পৰ্যায়ৰ চিকিৎসা প্ৰদান প্ৰতিষ্ঠান বুলি গণ্য কৰা হয়।\nআধুনিক চিকিৎসা সেৱাৰ প্ৰদান এটা বহুজনীয় আৰু বহুশাখাৰ আন্তঃ গোট। প্ৰশিক্ষিত চিকিৎসা কৰ্মী, চিকিৎসক, পৰীক্ষা-কৰ্মী, ধাত্ৰী, জৰুৰী-অৱস্থাৰ বাবে প্ৰশিক্ষিত স্বাস্থ্য-কৰ্মী ইত্যাদিৰে এটা এই গোট গঠিত হয়।\nমানৱ চিকিৎসা বিজ্ঞানে অকল ৰোগ সম্বন্ধীয় কথাৰ বাহিৰেও আন সংশ্লিষ্ট বিষয় সাঙুৰি লয়। দন্ত চিকিৎসা বিজ্ঞান বেলেগকৈ পঢ়া হয় যদিও মূলতঃ ইও চিকিৎসা বিজ্ঞানৰ এটা অংশ।\nচিকিৎসক সকলে নিম্নোক্ত গোট সমূহৰ ভিতৰত বিশেষজ্ঞৰ পাঠ্যক্ৰম পঢ়িব পাৰে।\nচিকিৎসা বিজ্ঞানৰ মূল শাখা সমূহ:\nচিকিৎসা বিজ্ঞানৰ বুনিয়াদী বিজ্ঞান: (Basic sciences) ইয়াত মানৱ শৰীৰৰ গঠন, কাৰ্য আৰু ৰাসায়নিক প্ৰক্ৰিয়া, জৈৱ-পৰিসংখ্যা, কোষ বিজ্ঞান ইত্যাদি অধ্যয়ন কৰিব লাগে। পোনপটীয়াকৈ চিকিৎসা বিষয়ক আলোচনা নহ'লেও এইখিনিয়ে ৰোগৰ বিষয়ে জনাৰ আধাৰ প্ৰস্তুত কৰে আৰু ইয়াক চিকিৎসাৰ বাবে কেনেকৈ ব্যৱহাৰ কৰিব পাৰি তাৰ ওপৰত আলোকপাত কৰে। চিকিৎসা বিজ্ঞানৰ অধ্যয়নৰ বাবে এইখিনি বাধ্যতামূলক ভাৱে পঢ়িব লাগে। পাছলৈ চিকিৎসকে এইবোৰ বিষয়ত উচ্চতৰ ডিগ্ৰী আৰু গৱেষণাৰ বাবে অধ্যয়ন কৰিব পাৰে।\nচিকিৎসা বিষয়ক শাখা: (Medical specialties) চিকিৎসা বিজ্ঞানৰ অধ্যয়ন আৰু প্ৰদানৰ সুবিধাৰ বাবে চিকিৎসা বিষয়ক কিছুমান ভাগত ভগোৱা হৈছে। অংগ ভেদে আৰু কিছু ক্ষেত্ৰত ৰোগ ভেদে এই শাখা সমূহ ভাগ কৰা হৈছে।\nআন্ত-শাখা: (Interdisciplinary fields) কেবাটাও সংলগ্ন শাখাৰ সংমিশ্ৰণ কৰিও কিছুমান শাখা গঠন কৰা হৈছে। এনে শাখাবোৰত ভিন্ন তন্ত্ৰত প্ৰভাৱ বিস্তাৰ কৰা কিছুমান ৰোগৰ বিষয়ে আলোচনা কৰা হয়।\nবুনিয়াদী শাখাসমূহসম্পাদনা কৰক\nএনাট'মি (Anatomy), দেহৰ গঠনৰ অধ্যয়ন। কোষীয় আৰু খালী চকুৰে দেখা দুয়োবিধ গঠন অধ্যয়ন কৰা হয়। কোষীয় গঠন অধ্যয়নক হিষ্টোলজী বোলা হয়।\nবায়'কেমেষ্ট্ৰি (Biochemistry) জীৱে দেহত সংঘটিত হৈ থকা ৰাসায়নিক পদাৰ্থ আৰু ইহঁতৰ ক্ৰিয়াৰ অধ্যয়ন।\nবায়'মেকানি‌ছ (Biomechanics), মেকানিক্ছৰ জৰিয়তে জৈৱ-ব্যৱস্থাৰ অধ্যয়ন।\nজৈৱ পৰিসংখ্যা বিজ্ঞান (Biostatistics), জীৱবিজ্ঞানৰ অধ্যয়নত ব্যৱহৃত পৰিসংখ্যা বিজ্ঞানৰ অধ্যয়ন। বৰ্তমানৰ চিকিৎসা বিজ্ঞানৰ গৱেষণা, আঁচনি তৈয়াৰ, আৰু মিতব্যয়ী চিকিৎসা প্ৰণালী প্ৰনয়নৰ বাবে জৈৱ পৰিসংখ্যা বিজ্ঞান অপৰিহাৰ্য বুলি পৰিগণিত হৈছে। সাক্ষ্য-ভিত্তিক চিকিৎসা বিজ্ঞানৰ মূল ভেঁটি জৈৱ পৰিসংখ্যা বিজ্ঞানৰ ওপৰত প্ৰতিষ্ঠিত।\nজৈৱ পদাৰ্থ বিজ্ঞান (Biophysics), পদাৰ্থ বিজ্ঞান আৰু পদাৰ্থ ৰসায়নৰ প্ৰয়োগৰ জৰিয়তে জৈৱ ব্যৱস্থাৰ অধ্যয়ন।\nকোষ জীৱবিজ্ঞান (Cell biology) একোটা কোষৰ গঠনৰ অধ্যয়ন।\nনিজৰ গৱেষণাগাৰত লুই পেষ্টুৰ, ১৮৮৫\nভ্ৰুণ বিজ্ঞান (Embryology) ভ্ৰুণৰ গঠন আৰু বিকাশৰ বিষয়ে কৰা অধ্যয়ন।\nএণ্ডোক্ৰাইন'লজী (Endocrinology) হৰম'নৰ গঠন আৰু ক্ৰিয়াৰ বিষয়ে কৰা অধ্যয়ন।\nএপিডেমিঅ'লজী (Epidemiology) একোখন সমাজত ৰোগৰ প্ৰাদুৰ্ভাৱ, প্ৰভাৱ, বিতৰণৰ বিষয়ে কৰা অধ্যয়ন।\nজেনেটিক্‌ছ (Genetics) জিনৰ গঠন, আৰু বংশানুক্ৰমিক ৰোগৰ বিষয়ে অধ্যয়ন।\nহিষ্ট'লজী (Histology) মাইক্ৰ'স্কোপৰ সহায়ত জীৱ দেহৰ গঠনৰ বিষয়ে কৰা অধ্যয়ন।\nইম্যনু'লজী (Immunology) জীৱ দেহৰ ৰোগ প্ৰতিৰোধী তন্ত্ৰৰ বিষয়ে কৰা অধ্যয়ন।\nমেডিকেল পদাৰ্থ বিজ্ঞান (Medical physics) পদাৰ্থ বিজ্ঞানৰ তত্ত্বৰ চিকিৎসা শাস্ত্ৰত প্ৰয়োগৰ বিষয়ে কৰা অধ্যয়ন।\nঅণুজীৱবিজ্ঞান (Microbiology) অণুজীৱসমূহ (ভাইৰাছ, পৰজীৱি, ভেঁকুৰ, কৃমি, প্ৰিঅ'ন) ইত্যাদিৰ ওপৰত কৰা অধ্যয়ন। ৰোগ সৃষ্টি কৰিবপৰা এনে অণুজীৱৰ বিষয়ে চিকিৎসা অণুজীৱবিজ্ঞানত অধ্যয়ন কৰা হয়।\nআণৱিক জীৱবিজ্ঞান (Molecular biology), ডি.এন.এ-ৰ বৃদ্ধি, জিনীয় প্ৰতিৰচনা আদিৰ আণৱিক দিশৰ অধ্যয়ন।\nস্নায়ুবিজ্ঞান (Neuroscience), স্নায়ুতন্ত্ৰৰ বিষয়ে কৰা অধ্যয়ন।\nপুষ্টিবিজ্ঞান (Nurition science) খাদ্যাভাষৰ লগত স্বাস্থ্যৰ সংযোগ আৰু বিভিন্ন অপুষ্টিজনিত ৰোগৰ অধ্যয়ন।\nপেথ'লজী (Pathology) ৰোগৰ কাৰণ, ক্ষতি, পৰিৱৰ্তন, নিৰাময় আদিৰ লগত শৰীৰত হোৱা পৰিৱৰ্তনৰ অধ্যয়ন।\nঔষধিবিজ্ঞান (Pharmacology) ঔষধ, ইয়াৰ ক্ৰিয়া আৰু শৰীৰে ইয়াৰ প্ৰতি প্ৰকাশ কৰা প্ৰতিক্ৰিয়াৰ অধ্যয়ন।\nআলোক জীৱবিজ্ঞান (Photobiology) ৰশ্মি আৰু জীৱন্ত ব্যৱস্থাৰ মাজৰ ক্ৰিয়া-প্ৰতিক্ৰিয়াৰ অধ্যয়ন।\nফিজিঅ'লজী, (Physiology) নিৰোগী শৰীৰৰ কাম-কাজ আৰু নিয়ন্ত্ৰণ ব্যৱস্থাৰ অধ্যয়ন।\nৰেডিঅ'বায়'লজী (Radiobiology) তেজস্ক্ৰিয় ৰশ্মিৰ জীৱন্ত ব্যৱস্থাৰ ওপৰত হোৱা প্ৰভাৱৰ বিষয়ে অধ্যয়ন।\nটক্সিক'লজী (Toxicology) ঔষধৰ হানিকাৰক প্ৰভাৱ আৰু বিভিন্ন বিহৰ প্ৰভাৱৰ অধ্যয়ন।\nবিশেষজ্ঞ শাখাসমূহসম্পাদনা কৰক\nচিকিৎসা-বিজ্ঞানৰ অন্তৰ্গত কেবাটাও বিশেষজ্ঞ শাখা আছে। বিশেষজ্ঞ শাখাসমূহৰ বাবে বেলেগে উচ্চ শিক্ষা আহৰণ কৰিব লাগে। বিশেষজ্ঞ শাখাসমূহৰ গঠন মূলতঃ সেই শাখাত হোৱা প্ৰযুক্তিগত বিকাশে নিৰ্ণয় কৰে, য'ত বিশেষ জ্ঞানৰ প্ৰয়োজন হয় (যেনে সংজ্ঞানাশক ঔষধৰ ব্যৱহাৰ), বা কিছুমান কৰ্মৰ একেৰূ’পী ধাৰায়ো (যেনে জৰুৰীকালীন অৱস্থাৰ চিকিৎসা) বিশেষজ্ঞ বিভাগ একোটাৰ জন্ম দিয়ে।\nচিকিৎসা বিজ্ঞানৰ বিশেষজ্ঞ শাখাসমূহক মূলতঃ দুটা প্ৰধান ভাগত ভগোৱা হয়ঃ মেডিচিন আৰু ছাৰ্জাৰী (শল্য চিকিৎসা)। অস্ত্ৰোপচাৰৰ অবিহনে চিকিৎসা প্ৰদান কৰা সকলো শাখাকে মেডিচিনৰ ভিতৰত ৰখা হয়। বেছিভাগ এনে বিশেষজ্ঞ শাখাসমূহৰ বাবে 'আভ্যন্তৰিণ মেডিচিন' (Internal Medicine)-এ উচ্চ শিক্ষা গ্ৰহণ কৰাটো প্ৰয়োজনীয়। ভাৰতবৰ্ষত স্নাতকোত্তৰ পৰ্যায়ত বিশেষজ্ঞ ডিগ্ৰীৰ বাবে অধ্যয়ন কৰা হয়। ছাৰ্জাৰী বিভাগত যিকোনো অস্ত্ৰোপচাৰ সম্বলিত চিকিৎসা প্ৰদান ব্যৱস্থাক ৰখা হৈছে। কিছুমান শাখাক এতিয়াও মেডিছিন আৰু ছাৰ্জাৰী বুলি শাখাভূক্ত কৰিব নোৱাৰি, যেনে, ৰেডিঅ'লজী, পেথ'লজী, এনাষ্ঠেছিঅ'লজী ইত্যাদি।\nছাৰ্জাৰীৰ অন্তৰ্গত শাখাসমূহত বিশেষজ্ঞই অস্ত্ৰোপচাৰ কৰাৰ উপৰিও, অস্ত্ৰোপচাৰ বিধান সম্বন্ধীয় সিদ্ধান্ত লোৱাটো প্ৰয়োজনীয়। ইয়াৰ উপৰি অস্ত্ৰোপচাৰৰ আগৰ আৰু পাছৰ আনুষাংগিক সমস্যাবিলাকো সমাধান কৰিব লাগে।\nমেডিচিনৰ অন্তৰ্গত বিশেষজ্ঞ শাখাসমূহসম্পাদনা কৰক\n'অভ্যন্তৰীণ মেডিচিন' জটিল আৰু দুৰহ ৰোগসমূহৰ নিদান, যত্ন আৰু অস্ত্ৰোপচাৰ অবিহনে কৰা চিকিৎসা সম্বন্ধীয় শাখা। এই শাখাত তন্ত্ৰ সাপেক্ষে বা সমগ্ৰ শৰীৰকে একেলগে অধ্যয়ন কৰা হ'ব পাৰে। কিছুমান উৎসৰ মতে, দেহৰ অভ্যন্তৰীণ অংগৰ বিষয়ে অধ্যয়ন কৰা হয় ইয়াক অভ্যন্তৰীণ মেডিচিন বোলা হয়। আমেৰিকা যুক্তৰাষ্ট্ৰত এই বিভাগৰ চিকিৎসকক 'ইণ্টাৰনিষ্ট' (Internist) বুলি কোৱা হয়। আনহাতে কমনৱেল্‌থ ৰাষ্ট্ৰ সমূহত এই বিভাগৰ চিকিৎসকক 'ফিজিছিয়ান' (Physician) বুলি কোৱা হয়। ফিজিছিয়ান আৰু ইণ্টাৰনিষ্ট দুয়োটা শব্দৰে আওতাত স্ত্ৰী-আৰু প্ৰসূতি ৰোগ, পেথ'লজী, চাইকিয়াট্ৰী আৰু সকলো শল্য চিকিৎসা সম্বিলত শাখাক ৰখা নহয়।\nবৰ্তমান অভ্যন্তৰীণ মেডিচিনৰ ভিতৰতো কেবাটাও অতি-বিশেষ বিশেষজ্ঞ শাখা আছে। উদাহৰণ স্বৰূপে, কিডনী সম্বন্ধীয় নেফ্ৰ'লজী ইত্যাদি।\nঅভ্যন্তৰীণ মেডিছিন শাখাৰ উপশাখা সমূহ:\nকাৰ্ডিঅ'লজী (হৃদযন্ত্ৰ সম্বন্ধীয়) Cardiology\nসংকটাৱস্থাৰ চিকিৎসা Critical care medicine\nএণ্ড'ক্ৰাইন'লজী (হৰম'ন সম্বন্ধীয়) Endocrinology\nগেষ্ট্ৰএণ্টেৰ'লজী (পাচক প্ৰণালী) Gastroenterology\nজেৰিয়াট্ৰিক্‌ছ (বৃদ্ধাৱস্থাৰ ৰোগ) Geriatrics\nহিমাট'লজী (ৰক্ত সম্বন্ধীয়) Haematology\nহেপাট'লজী (যকৃত সম্বন্ধীয়) Hepatology\nসংক্ৰামক ৰোগ সম্বন্ধীয় Infectious diseases\nনেফ্ৰ'লজী (বৃক্ক সম্বন্ধীয়) Nephrology\nঅংক'লজী (কৰ্কট ৰোগ সম্বন্ধীয়) Oncology\nশিশু ৰোগ বিজ্ঞান Pediatrics\nবুকুৰ ৰোগৰ বিজ্ঞান Pulmonology/Pneumology/Respirology\nৰিউমেট'লজী (বাঁত বিষ সম্বন্ধীয়) Rheumatology\nনিদ্ৰা সম্বন্ধীয় বিজ্ঞান Sleep medicine.\nঅভ্যন্তৰীণ মেডিছিন বিভাগৰ শিক্ষা দেশ ভেদে বেলেগ বেলেগ হয়। ভাৰতত অভ্যন্তৰীণ মেডিছিনৰ ৩ বছৰীয়া স্নাতকোত্তৰ পাঠ্যক্ৰম আছে। অতি বিশেষ বিশেষজ্ঞ শাখাসমূহৰ অধ্যয়নৰ বাবে মেডিছিন বিভাগৰ স্নাতকোত্তৰ উপাধি লোৱাৰ পাছত দুই বছৰৰ বিশেষ পাঠ্যক্ৰম আছে।\nতথ্য সূচীসম্পাদনা কৰক\n↑ Etymology: Latin: medicina, from ars medicina "the medical art", from medicus "physician". (Etym.Online) Cf. mederi "to heal", etym. "know the best course for," from PIE base *med- "to measure, limit. Cf. Greek medos "counsel, plan", Avestan vi-mad "physician")\n↑ 4.0 4.1 The father of modern medicine: the first research of the physical factor of tetanus, European Society of Clinical Microbiology and Infectious Diseases\n↑ Prof. Arjuna Aluvihare, "Rohal Kramaya Lovata Dhayadha Kale Sri Lankikayo" Vidhusara Science Magazine, November 1993.\n↑ Resource Mobilization in Sri Lanka's Health Sector – Rannan-Eliya, Ravi P. & De Mel, Nishan, Harvard School of Public Health & Health Policy Programme, Institute of Policy Studies [দ্ব্যৰ্থতা দূৰীকৰণৰ প্ৰয়োজন\n], February 1997, Page 19. Accessed 2008-02-22.\n↑ A. Singh and D. Sarangi (2003). "We need to think and act", Indian Journal of Plastic Surgery.\n↑ H. W. Longfellow (2002). "History of Plastic Surgery in India", Journal of Postgraduate Medicine.\n↑ Grammaticos P.C. & Diamantis A. (2008). "Useful known and unknown views of the father of modern medicine, Hippocrates and his teacher Democritus". Hell J Nucl Med খণ্ড 11 (1): 2–4. PMID 18392218.\n↑ Garrison 1966, পৃষ্ঠা 97\n↑ Martí-Ibáñez 1961, পৃষ্ঠা 90\n↑ Becka J (1980). "The father of medicine, Avicenna, in our science and culture: Abu Ali ibn Sina (980–1037) (Czech title: Otec lékarů Avicenna v nasí vĕdĕakulture)" (Czech ভাষাত). Cas Lek Cesk খণ্ড 119 (1): 17–23. PMID 6989499.\n↑ ""The Canon of Medicine" (work by Avicenna)". Encyclopædia Britannica. 2008. http://www.britannica.com/eb/topic-92902/The-Canon-of-Medicine। আহৰণ কৰা হৈছে: 11 June 2008.\n↑ Ahmad, Z. (St Thomas' Hospital) (2007). "Al-Zahrawi – The Father of Surgery". ANZ Journal of Surgery খণ্ড 77 (Suppl. 1): A83. doi:10.1111/j.1445-2197.2007.04130_8.x\n↑ Rabie E. Abdel-Halim (2006), "Contributions of Muhadhdhab Al-Deen Al-Baghdadi to the progress of medicine and urology", Saudi Medical Journal 27 (11): 1631–1641.\n↑ Chairman's Reflections (2004), "Traditional Medicine Among Gulf Arabs, Part II: Blood-letting", Heart Views5(2): 74–85 .\n↑ Martín-Araguz A, Bustamante-Martínez C, Fernández-Armayor Ajo V, Moreno-Martínez JM (2002-05-01- - 15). "Neuroscience in al-Andalus and its influence on medieval scholastic medicine" (Spanish ভাষাত). Revista de neurología খণ্ড 34 (9): 877–892. PMID 12134355.\n↑ On the dominance of the Greek humoral theory, which was the basis for the practice of bloodletting, in medieval Islamic medicine see Peter E. Pormann and E. Savage Smith,Medieval Islamic medicine, Georgetown University, Washington DC, 2007 p. 10, 43–45.\n↑ Micheau, Françoise. "The Scientific Institutions in the Medieval Near East". pp. 991–2 , in (Morelon & Rashed 1996, পৃষ্ঠা 985–1007)\n↑ Michael Dols has shown that the Black Death was much more commonly believed by European authorities than by Middle Eastern authorities to be contagious; asaresult, flight was more commonly counseled, and in urban Italy quarantines were organized onamuch wider level than in urban Egypt or Syria (The Black Death in the Middle East Princeton, 1977, p. 119; 285–290.\n↑ Madigan M, Martinko J (editors) (2006). Brock Biology of Microorganisms (11th সম্পাদনা). Prentice Hall. ISBN 0-13-144329-1.\n↑ Zimmer, Carl. 2004. Soul Made Flesh: The Discovery of the Brain – and How It Changed the World. New York: Free Press.\n↑ "Pierre Fauchard: the 'Father of Modern Dentistry'". British Dental Journal 201, 779 – 781 (2006)\n↑ Peter Cooper, "Medicinal properties of body parts", The Pharmaceutical Journal, 18/25 December 2004, Vol. 273 / No 7330, pp. 900–902 http://www.pharmj.com/editorial/20041218/christmas/p900bodyparts.html\n↑ "">arsphenamine". arsphenamine - Medical Dictionary - The Free Dictionary\n↑ 30.0 30.1 Coulehan JL, Block MR (2005). The Medical Interview: Mastering Skills for Clinical Practice (5th সম্পাদনা). F. A. Davis. ISBN 0-8036-1246-X. OCLC 232304023.\n↑ Addison K, Braden JH, Cupp JE, Emmert D, et al. (AHIMA e-HIM Work Group on the Legal Health Record) (September 2005). "Update: Guidelines for Defining the Legal Health Record for Disclosure Purposes". Journal of AHIMA খণ্ড 78 (8): 64A–G. PMID 16245584. http://library.ahima.org/xpedio/groups/public/documents/ahima/bok1_027921.hcsp?dDocName=bok1_027921.\n↑ Insuring America's Health: Principles and Recommendations, Institute of Medicine at the National Academies of Science, 2004-01-14\n↑ "The Case For Single Payer, Universal Health Care For The United States". Cthealth.server101.com. http://cthealth.server101.com/the_case_for_universal_health_care_in_the_united_states.htm। আহৰণ কৰা হৈছে:4May 2009.\n↑ H.W. Fowler. (1994). A Dictionary of Modern English Usage (Wordsworth Collection) (Wordsworth Collection). NTC/Contemporary Publishing Company. ISBN 1853263184.\n↑ "The Royal Australasian College of Physicians: What are Physicians?". Royal Australasian College of Physicians. Archived from the original on6March 2008. http://web.archive.org/web/20080306053048/http://www.racp.edu.au/index.cfm?objectid=49EF1EB5-2A57-5487-D74DBAFBAE9143A3। আহৰণ কৰা হৈছে:5February 2008.\n"https://as.wikipedia.org/w/index.php?title=চিকিৎসা_বিজ্ঞান&oldid=299446"ৰ পৰা অনা হৈছে\nশেষ সম্পাদনা কৰা হৈছে 22 September 2021 তাৰিখে 02:59 বজাত\nএই পৃষ্ঠাখন ২২ ছেপ্টেম্বৰ, ২০২১ তাৰিখে ০৮:২৯ বজাত অন্তিম সংশোধন কৰা হৈছিল।\nআন একো উল্লেখ নাথাকিলে এই বিষয়বস্তু CC BY-SA 3.0 ৰ আওতাত উপলব্ধ। এই পৃষ্ঠাটোৰ সংক্ষিপ্ত ইউ.আৰ.এল. : https://as.wikipedia.org/?curid=9948।


সমীৰণ দা – নাজিফ হাজৰিকা – ফটাঢোল\n“চাইলেণ্ট, চাইলেণ্ট, চাইলেণ্ট …… ”\nবৰদলৈ চাৰে টেবুলত এচাৰী ডালেৰে মাৰি চিঞৰিলে। গুণগুণাই থকা গোটেই পৰীক্ষা হলটো মৌন হৈ পৰিল। ডিগ্ৰী 1st year, 2nd year, 3rd year ৰ পৰীক্ষা চলি আছে। মই 1st year ৰ পৰীক্ষা দি আছোঁ। নতুনকৈ আহিছোঁ বাবে অলপ ভয়ে ভয়ে পৰীক্ষা দি আছোঁ। আমাৰ হোষ্টেলৰ ছিনিয়ৰ অমৰ দা, সমীৰণ দা, ৰাজা দাহঁতেও 2nd year, 3rd year ৰ পৰীক্ষা দি আছে।\nকেতিয়াও হাঁহি নমৰা, ‘গহীন’ বুলি জনাজাত সমীৰণ দাই গহীন-গম্ভীৰ ভাবে নকলৰ পুৰীয়াবোৰ উলিয়াই বিন্দাচ নকল মাৰি আছে। বৰদলৈ ছাৰে হাতত এচাৰিডাল লৈ পৰীক্ষাৰ্থীৰ মাজত ঘূৰি আছে। হঠাৎ ছাৰৰ চকু পৰিল সমীৰণ দাৰ ওপৰত। পিছফালৰ পৰা গৈ থাপ মাৰি ধৰিলে তাৰ হাতত।\n: ঐ ঐ ঐ এইবোৰ কি?\nসমীৰণ দা গহীনত নীৰৱে ৰৈ থাকিল।\n: ছাৰ নকল। ( গহীনত কৈ দিলে )\nপৰীক্ষাৰ্থী সকলৰ মাজত খুক-খুককৈ হাঁহিৰ ৰোল উঠিল।\n: এইবোৰ কিয়? ভালকৈ পঢ়ি অহা নাছিলি নেকি?\n: ছাৰ পঢ়িছিলোঁ। ( আকৌ গহীন )\n: তেন্তে ছাৰ যিখিনি পাৰিলোঁ মগজত ভৰালোঁ আৰু নোৱাৰাখিনি পকেটত ভৰালোঁ।\nগোটেই পৰীক্ষা হলটোৱে গিৰ্জনী মাৰি হাঁহি দিলে। বৰদলৈ ছাৰেও একো নোকোৱাকৈ তাৰ হাতৰ পৰা নকলখিনি কাঢ়ি লৈ আহিলে। পেটে পেটে চাগে তেওঁৰো হাঁহি উঠিছিল।\nআমাৰ হোষ্টেলত বাকী ল’ৰাবোৰত কৈ সমীৰণ দা বেলেগ, একদম গহীন। থাকেও অকলে, চিংগল ৰুম। সমীৰণ দাৰ ৰুমত কেতিয়াও ৱাৰ্ডেন ছাৰ নোসোমাই। কিন্তু কিয় নোসোমাই কোনেও নাজানে। সেইটো আমাৰ বাবে বৰ ডাঙৰ ৰহস্য।\nআজি দেওবাৰ। গোটেই ল’ৰাবোৰে ৰাতিপুৱা চাহ খাই আগফালে আড্ডা মাৰি আছে।\n: ঐ নতুনকৈ যে আহিছে ইকনমিক্সৰ মেমজনী, বৰ্ষা মেম। কিছু চালত থাকে ন? – বিপুলে আৰম্ভ কৰিলে।\n: অ বে, বয়সো হোৱা নাই। M.A পাছ কৰিয়ে সোমাইছে। – তিলকে ক’লে।\n: তামাম ষ্টাইল বে। স্কুটি যি উৰাই আহে।\n: অ, কৈয়েই দিব মন যায়।\n: “মেম, আপুনি ইমান ষ্টাইল কৰে” বুলি।\n: পৰিবি? দম আছে? কাৰ দম আছে?\nগোটেই ল’ৰাবোৰ মনে মনে থাকিল। ইমান সময় মনে মনে থকা সমীৰণদা আগবাঢ়ি আহিল।\n: মোৰ দম আছে, মই কম।\n: কি? – সকলোৱে একেলগে চিঞৰিলে।\n: উম মই কম। কিন্তু তহঁত সবে মিলি মোক ‘বাবা হোটেল’ত মাংস ভাত খুৱাব লাগিব।\n: ok done .- সকলোৱে হয়ভৰ দিলে।\nপিছদিনা আমি সকলো সমীৰণদাৰ পিছে পিছে ঘূৰি ফুৰিছোঁ। তেনেকুৱাতে বৰ্ষা মেম জিন্স-T চাৰ্ট পিন্ধি একদম চালত স্কুটি চলাই সোমাই আহিল। সমীৰণদাৰ ওচৰ পোৱা লগে লগে সমীৰণদাই চিঞৰিলে –\n“মেম, ষ্টাইল মাৰি আছে?”\nআমি সকলোৱে আচৰিত হৈ গলোঁ, কোনেও নাহাঁহিলোঁ। বৰ্ষা মেমে স্কুটিখন ব্ৰেক মাৰি খঙত নামি আহিল সমীৰণদাৰ ওচৰলৈ।\n: What nonsense, কি ক’লা তুমি? কি ক’লা?\n: কি ক’লোঁ মেম?\n: এইমাত্ৰ মোক কি কৈছিলা?\n: “মেম ষ্টেণ্ড পৰি আছে” বুলি কৈছিলোঁ। আপোনাৰ স্কুতিৰ ষ্টেণ্ডডাল পৰি আছিল। কিবা বেয়া ক’লোঁ নেকি মেম? ( একদম গহীনত কৈ দিলে) । বৰ্ষা মেমে একেথৰে সমীৰণদাৰ চকুলৈ চালে। তাৰ পিছত ক’লে –\n: অহ, মই বেলেগ কিবা শুনি গ’লোঁ। হব দিয়া। বৰ্ষা মেম গুচি যোৱাৰ পিছত আমাৰ হাঁহি উঠিল। কিন্তু সমীৰণদা একদম গহীন।\nআমি চাৰিটা 1st year ৰ ল’ৰা মিলি অভিষেকৰ ৰুমত গধূলি তাচ খেলি আছোঁ। গধূলি বেলেগৰ ৰুমত সোমাই থকাটো পিচে হোষ্টেলৰ নিয়ম নহয়।\n: ঐ তোৰ ওচৰত ‘গোলাম’ আছে, মাৰ। গেজু নেখেলিবি।\n: নাই বে, মোৰ ওচৰত। মা কচম।\n: তেন্তে অভিষেকৰ ওচৰত আছে। অভিষেক তই গেজু নেখেলিবি দেই। ‘চাহাব ‘ বচাই ‘গোলাম’ মাৰিব আহিছ।\nআমি নিজৰ মাজত তৰ্ক কৰি থাকোঁতেই ৱাৰ্ডেন ছাৰ আহি সোমাই দিলে।\n: তোমালোকে ইয়াত কি কৰি আছা?\n: নাই, ছাৰ। এই কথা এটা পাতিবলৈ আহিছিলোঁ।\n: তাচ খেলি আছা? চাওঁ তাচখিনি দিয়া। অভিষেকে তাচ খিনি ছাৰক দিলে।\n: এইয়া লাষ্ট ৱাৰ্নিং! next যদি এনেকুৱাকৈ আকৌ পাওঁ, তেন্তে তোমালোকৰ ঘৰত কম্পলেইন দিম।\nৱাৰ্ডেন ছাৰে এটা এটাকৈ হোষ্টেলৰ গোটেইকেইটা ৰুম সোমাই চাই গ’ল। কিন্তু সমীৰণদাৰ ৰুমত নোসোমালে। আমাৰ জানিবলৈ মন গ’ল, কেছটো কি!\nপিছদিনা ৰাতিপুৱা অলপ সাহস গোটাই সমীৰণদাৰ ৰুমলৈ গ’লোঁ। দুৱাৰত টুকুৰীয়ালোঁ। সমীৰণদাই দুৱাৰ খুলি দিলে।\n: সমীৰণদা, কথা এটা আছিল।\n: মানে অহা বছৰ আপুনিতো পাছ কৰি ইয়াৰ পৰা ওলাই যাব।\n: উম, তাতে কি হ’ল?\n: যোৱাৰ আগতে মোক কথা এটা শিকাই দিয়ক না।\n: কি কথা শিকাব লাগে?\n: আপোনাৰ যে ৰুমত ৱাৰ্ডেন ছাৰ নোসোমাই, তাৰ কাৰণটো কি ?\n: অহ, সেইটো শিকাব লাগে। মোক কি খুৱাবি?\n: যি খাই তাকে খুৱাম।\n: বাৰু! বাবা হোটেলত মাংস-ভাত খুৱাব লাগিব কিন্তু।\n: একদম খুৱাম, কথা দিলোঁ।\n: যা তেন্তে, দুটা গজাল, এটা সাঁতুৰি আৰু এক মিটাৰ দীঘল তাঁৰ এডাল লৈ আন।\n: মানে সেইটোৱেই। মই যিটো কৈছোঁ সেইটো কৰ।\nমই দৌৰি গ’লোঁ চকীদাৰ মুকুল দাৰ ঘৰলৈ। বস্তু কেইটা লৈ আহি সমীৰণ দাক দিলোঁ।\n: ব’ল তোৰ ৰুমলৈ।\nসমীৰণদাই মোৰ ৰুমৰ দৰ্জাখনৰ চৌকাঠটো চালে। প্ৰায় ৫ ফুট ২ ইন্সি মান উচ্চতাত দুটা গজাল দুফালে মাৰিলে। তাৰ পিছত তাঁৰদাল ইটো গজালৰ পৰা সিটো গজালত বান্ধিলে। তাৰ পিছত সমীৰণদাই ক’লে –\n: হৈ গ’ল।\n: হৈ গ’ল? মানে?\n: মানে ইমানেই কাম আছিল। বেলেগ একো নাই।\n: মই একো বুজি পোৱা নাই সমীৰণদা।\n: মানে আজিৰ পৰা সন্ধিয়া ৬ বজাত তোৰ যিমান কেইটা আণ্ডাৰপেণ্ট আছে গোটেইকেইটা এইডাল তাঁৰত মেলি থৈ দিবি। তিতি থকা, আধা শুকুৱা আণ্ডাৰপেন্ট থাকিলে মাজত ৰাখিবি। ৱাৰ্ডেন ছাৰ ঘেণ্টাও তোৰ ৰুমত নোসোমাই। কাৰণ হাতেৰে আণ্ডাৰপেণ্ট কেইটা আঁতৰাই ছাৰ তোৰ ৰুমলৈ সোমাই নাহে, বুজিলি।\nকথাখিনি কৈ সমীৰণদা গহীনাই মোৰ ৰুমৰ পৰা ওলাই গ’ল । সমীৰণদাই লগাই থৈ যোৱা তাঁৰ দাললৈ মই নীৰৱে চাই থাকিলোঁ। পেটে পেটে খুব হাঁহি উঠিছিল মোৰ।\n« মূল(হিন্দী)- মে ঔৰ ফেচবুক (উমেশ অগ্নিহোত্ৰী) – অনুবাদ – মই আৰু ফেচবুক (চাহিন জাফ্ৰি)\nফটোৱেনো কি কয়4»\nআপোনাৰ গল্প আগৰপৰাই ভাল লাগে । এক কথাত নাজিফ হাজৰিকাৰ লেখা বুলিলেই নতুন সোৱাদ । আপোনাৰ শব্দবোৰৰ মাজত নিজক বিচাৰো । এইটোও ব্যতিক্ৰম নহল । এনে সুন্দৰ সৃষ্টিৰ বাবে লেখকক আৰু লেখাটো পঢ়ুৱৈ সমাজলৈ আগবঢ়াই দিয়া বাবে আলোচনীৰ সম্পাদনা সমিতিক ধন্যবাদ নিদি নোৱাৰি ।\nআপোনাৰ লিখনিবোৰ খুব লাগে।\nতামাম দেই৷ লাষ্টৰটো চুপাৰ ডুপাৰ\nমজা৷ তামাম লিখিলে


ভক্তৰ স্বগতোক্তি! – জ্যোতিৰূপম দত্ত – ফটাঢোল\nFebruary 1, 2020 ভিন্নস্বাদ\t10 Comments\nভক্তৰ স্বগতোক্তি! – জ্যোতিৰূপম দত্ত\nঘৰখন নচলা হৈছে৷ বহু কষ্ট৷ কি কৰিম? আগতেও অৱস্থা বেয়া আছিল, পিছে এতিয়া বৰ বেয়ালৈ গৈছে৷\nনতুন ৰজাক ঢোলে-ডগৰে আমিয়েই আদৰি ৰাজপাটত বহুৱালো৷ সুখৰ দিন ঘূৰি আহিব বুলি আমাৰ বিশ্বাস আছিল৷ ৰজাৰ প্ৰতিদ্বন্দীৰূপে এগৰাকী আদহীয়া ৰাজকোঁৱৰ নথকা নহয় অৱশ্যে৷ পিছে কথা কামৰ লাগবান্ধ নোহোৱা বুৰ্বক ৰাজকোঁৱৰজনালৈ ৰাইজে পিঠি দি তপস্বীজনাকেই ৰজাৰ আসনলৈ আদৰিলে৷ সকলো জাগতিক সুখলৈ পিঠি দিয়া তপস্বী, ফকীৰৰ দৰে এজন মানুহ৷ শিক্ষা-দীক্ষাৰ কোনো ঠিকনা নোহোৱা, বিয়া কৰায়ো তিৰোতাক এৰি থৈ দেশে বিদেশে উৰুলিপুঙাৰ দৰে ঘূৰি ফুৰা মানুহজনক ৰজা পতা হ’ল৷\nঅজস্ৰ মিছা কথাৰ ভাণ্ডাৰ, টেটুফালি ভাষণ দিয়াত ওস্তাদ তপস্বীজনৰ ভাষণৰ জোৰতেই দহো ৰাইজে মিলি তেৰাক ৰাজপাট সোধালে৷ সেই সময়ত তেৰাৰ শিক্ষা-দীক্ষা আদিৰ খবৰ কৰিবলৈ কোনেও আলচ নকৰিলেই৷ কেবল নিজৰ প্ৰচাৰৰ বাবেই আমাৰ দৰে অসংখ্য চেলা-চামুণ্ডা যোগাৰ কৰি লৈ কথাবোৰত ৰহন সানি, সঁচাটোকে মিছা কৰি, মিছাটোক সঁচা কৰি ক্ষমতাৰ জখলাডালত দোপতদোপে উঠি গ’ল৷\nৰজাৰ কাষত বিশাল বপুৰ সেনাপতি৷ পিছে দুদিনমানতে তপস্বীৰ ভাওঁ জোৰা ৰজাৰ ৰাজকীয় আদৱ-কায়দা দেখি আমাৰো মন সেমেকিল৷ ভালেই নে ভুলেই কৰিলে বুলি সকলোৱে তত হেৰাল৷ নিজকে সাধাৰণ বুলি ভাওঁ দিয়া ৰজাৰ দুৰ্মূল্য কলম, বিতচকু, নিজৰ নামখোদিত পোছাক, ৰাজকীয় বিমানেৰে বিদেশ ভ্ৰমণ আদি বহু কথাৰ সাক্ষী হলো৷\nনতুন ৰজাই ৰাজপাটত বহিয়েই বহু নীতি নিয়ম সলালে৷ আমিও লাগি গলো৷ ৰজাৰ মুখৰ কথাকেই আইন বুলি আমি মানি গলো৷ নিয়ম মানিবলৈ নোখোজা সকলক দাবী-ধমকি, জোৰ জুলুম সকলো উপায়েৰে বশ কৰাত আমিয়েই আগভাগ ললো৷\nপ্ৰথমতে আমাৰো কষ্ট হৈছিল৷ অনেক ৰকমৰ উপলুঙা, ভক্ত আদি বিশেষণ লাভ কৰা হ’ল৷ তাৰ পাছত লাহে লাহে আমাৰ খেল জমি উঠিল৷ এজাক হায়েনাই হৰিণা এটাক একেলগে আগুৰি আক্ৰমণ কৰাৰ দৰে আমিও ৰজাৰ বিৰোধিতা কৰাসকলক আক্ৰমণ কৰিবলৈ শিকিলো৷ অতি সহজেই ভুৱা বাতৰি বিয়পাবলৈ শিকিলো৷ মিছা কথা এটাকো একেলগে এহেজাৰজনে ৰাউচি জুৰি কলে যে এসময়ত সঁচা হৈ পৰে সেইবোৰ বুধি শিকিলো৷\nৰজাঘৰৰ পৰা দলে দলে আমাক কথাবোৰ শিকাবলৈ বহু বৰ বৰ পণ্ডিত আহিল৷ তাৰ পাছত আমাৰ দৰে বচা বচা কিছুমানক মাতি নি সঘনে মেল পাতিবলৈ ললে৷ মেলবোৰৰ নামবোৰ বৰ ধুনীয়া৷ কৰ্মকৰ্তা সন্মিলন, যুৱ সংসদ, সপোনৰ দেশখন ইত্যাদি৷ পিছে ভিতৰত সকলোবোৰ একেই৷ হাত জোকাৰি জোকাৰি, ডিঙিৰ শিৰ ফুলাই দিয়া ভাষণৰ ফুলজাৰি, কি কি কব লাগে, কব নালাগে, কি কৰিব লাগে, এনেবোৰ বহু কথা৷ আৰু প্ৰত্যেককে হাতখৰচ আৰু সুস্বাদু খাদ্য৷ আৰু কি লাগে? অহা যোৱাও বিনামূলীয়া৷ ৰজাঘৰীয়া তহবিলৰ পৰা সকলো খৰচ৷\nআমি কামত লাগি গলো৷ ডাঙৰসকলে লিখি দিয়া কথাবোৰ আওৰাও৷ বুদ্ধি, যুক্তিৰে নোৱাৰিলে বলেৰে আমাৰ কথা সিদ্ধ কৰো৷ কেতিয়াবা নিজে ভুল বুলি জানি বুজিও আনক ভুলটোকে শুদ্ধ বুলি প্ৰতিপন্ন কৰিবলৈ যত্ন কৰো৷\nআমি লাহে লাহে বুৰঞ্জীবোৰ সলোৱাত লাগি গলো৷ বীৰসকলক দুৰ্বল সজালো, কাহানিও নাম নুশুনা কিছুমানক বীৰ সজালো৷ কিছুমান নমস্য ব্যক্তিৰ ব্যক্তিগত জীৱন খুঁচৰি পোৱা বুলি অশ্লীল কথা কিছুমানকো শুদ্ধ বুলি চৰ্চালৈ আনিলো৷ জনমানসত তেখেতসকলক হেয় প্ৰতিপন্ন কৰিলো৷ বিজ্ঞানৰ কিছুমান তথ্য, সংজ্ঞা আদিক ধোৱাচাঙত থৈ সাধুকথাৰ চৰিত্ৰ কিছুমানৰ কৰ্মকাণ্ডকেই সঁচা বুলি প্ৰতিপন্ন কৰিলো৷ লাহে লাহে ৰজাই ধৰ্মীয় কথাবাৰ্তাকহে আগস্থান দি গণতান্ত্ৰিক কথাবোৰ ভৰিৰে মোহাৰি প্ৰজাগণক শাসন কৰিবলৈ উঠিপৰি লাগিল৷ ৰজা তথা অনুগামীসকলৰ বাবে বিশেষ ধৰ্মীয় ৰং, প্ৰতীক আদি লোৱা হ’ল৷ সকলোতে এটা বিশেষ ৰঙৰ কাৰুকাৰ্য্যবোৰ সকলোৰে চকুত লগাকৈ ৰাখিবলৈ লোৱা হ’ল৷ আন কিছুমান ৰঙৰ ব্যৱহাৰ নিষিদ্ধ কৰা হ’ল৷\nৰজাই ভাল পোৱা খবৰহে ৰাইজৰ আগত প্ৰচলিত কৰাৰ নিয়ম কৰা হ’ল৷ এপালমান চাতুকাৰে দিনে-নিশাই ৰজাৰ গুণানুকীৰ্তন কৰি ৰাইজৰ কাণৰ কণামাকৰি সৰুৱালে৷ আনবোৰৰ মুখত লোভ-ভয় আদিৰ লেকাম লগোৱা হ’ল৷ খোৱাবোৱাতো নীতি নিয়ম বান্ধি ধৰা হ’ল৷ পঢ়া-শুনা কৰাৰ ক্ষেত্ৰতো বহু বাধা দিয়া হ’ল৷ বিদ্যালয়বোৰত নতুন পাঠ্যক্ৰম আৰম্ভ হ’ল৷ নতুন ভাষা, নতুন বুৰঞ্জী৷ বহু পুৰণি কীৰ্ত্তিচিহ্ন ধ্বংস কৰা হ’ল৷ আইন কানুন নিজৰমতে তৈয়াৰ কৰা হ’ল৷\nৰজাই মাজে মাজে ঘোষণা কৰে যে তেখেতে দেশৰ চাৰিওফালে সমৃদ্ধিৰ চিন দেখা পাইছে৷ আমিও মুৰ জোকাৰি হয়ভৰ দিও৷ তথাপিও মাজে মাজে চকু মোহাৰি দেখো যে চাৰিওফালে খোৱাবস্তুৰ মুল্য দুৰ্লঙ্ঘ্য, বিশুদ্ধ খোৱাপানীৰ অনাটন, বাটপথৰ অৱস্থা তথৈবচ, বজাৰ মন্দা৷\nৰজাই মাজে মাজে ভাষণ দিয়ে৷ আমি মন্ত্ৰমুগ্ধ হৈ শুনো৷ আজিকালি প্ৰায়েই যুদ্ধৰ দামামা বাজি থাকে৷ দমে দমে গোলা-বাৰুদ লাগে হেনো৷ যুদ্ধ লাগে৷ দেশত অনবৰতে যুদ্ধৰ পৰিবেশ ৰচনা হৈ থাকিব লাগে৷ বাকী সমস্যাবোৰ হৈ থাকিব৷ স্বাস্থ্য, খোৱাপানী, শিক্ষা, নিয়োগ, আদিৰ বাবে সময় আছে৷ শত্ৰুদেশক পিহি মষিমুৰ কৰাৰ পাছতহে হেনো এইবোৰলৈ চকু দিব পৰা হ’ব৷ বাকী সময়খিনিত আমাক সকলোকে ধৰ্মৰ কথা কৈ শুনায়৷ আমাৰ ধৰ্মটোৱেই হেনো শ্ৰেষ্ঠ, আমাৰেই তেজ হেনো সকলোতকৈ বিশুদ্ধ৷ আনবোৰ ধৰ্মক পাকে প্ৰকাৰে হীন কৰাটোৱেই আমাৰ হেনো অন্যতম কাম৷\nদেশৰ সৈন্যবাহিনী থকাৰ পাছতো ৰজা আৰু সেনাপতিয়ে বাছি বাছি নিজাকৈ এটা ফৌজ তৈয়াৰ কৰি লৈছে৷ ৰজাঘৰীয়া কিছুমান কামৰ বাবে নিজা ফৌজ৷ এই ফৌজৰ মানুহবোৰৰ বাবে শাৰীৰিক সক্ষমতা আদিৰ দৰকাৰ নাই৷ স্বভাৱ-চৰিত্ৰ আদি ভাল হোৱাৰো কোনো দৰকাৰ নাই৷ গেৰেলা, পেটুৱা, মস্তান, গুণ্ডা, গুৰুতৰ অপৰাধী, আনৰ স্ত্ৰীলৈ চকু দিয়া লম্পট আদি সকলোৰে বাবে এই ফৌজৰ দুৱাৰ মুকলি৷ এইসকলে কেৱল ভাটৌৰ দৰে কেইটামান কথা আওৰাব লাগে, ৰজা আৰু সেনাপতিৰ পদলেহন কৰি প্ৰশস্তি গাব লাগে, মুৰ নখটাই যিকোনো আজ্ঞা ভৃত্যৰ দৰে পালন কৰিব লাগে আৰু সবাতোকৈ গুৰুত্বপূৰ্ণ কথা যে নিজৰ বাহিৰে আন ধৰ্মৰ সদায় বিৰুদ্ধাচৰণ কৰি লাগে৷ ৰজা আৰু সেনাপতিয়ে নিজকে এই ফৌজটোৰেই এজন অন্যতম সেনানী বুলি ঘোষণা কৰাত জনমানসত এই ফৌজটোৰ পৰাক্ৰম বাঢ়ি গ’ল৷ এই ফৌজৰ বাবে সৈন্যবাহিনীৰ দৰে সাজপোছাক বা সমবেশ, গিৰিপ গাৰাপকৈ সৈন্যৰ দৰে খোজ কাটল আনকি অস্ত্ৰচালনাৰ প্ৰশিক্ষণৰ ব্যৱস্থাও কৰা হ’ল৷\nএই আটাইবোৰ কামৰ বাবে ৰাজভৰালৰ পৰা ধন ব্যয় কৰা হ’ল, ধনী ব্যৱসায়ীসকলেও উদাৰ হস্তে অসীমিত পৰিমাণৰ ধন দিলে৷ সকলোকে আকৰ্ষণ কৰিব পৰাকৈ জাকজমকতাৰে ধৰ্মীয় অনুষ্ঠানবোৰ পতা হ’ল, ৰজা-সেনাপতিৰ গোকাট মিছাৰে ভৰা ভাষণবোৰ দিনে নিশাই শুনিব পৰাৰ ব্যয়বহুল ব্যৱস্থা কৰা হ’ল৷\nপিছে সাধাৰণ ৰাইজ বাদেই আমাৰ দৰে চেলা-চামুণ্ডাবোৰেও এই ধনৰ অকণো ভাগ পোৱা নাছিলো৷ কেৱল এটা কথাই জানিছিলো যে আমাৰ দিন এদিন হলেও ভাললৈ আহিব৷ এই ৰজা আৰু সেনাপতিয়েই আমাৰ ত্ৰাণকৰ্তা৷ প্ৰভুৱে ক্ৰীতদাসক দিয়া অলংঘনীয় আদেশৰ দৰেই আমি সকলো আদেশ নিৰ্বিবাদে পালন কৰি গৈছিলো৷\nপিছে লাহে লাহে মোৰ হাতত থকা সাচতীয়া চিকা ৰূপকেইটাও শেষ হৈ আহিবলৈ ধৰিলে৷ ঘৰ চলাবলৈ দিনতে আন্ধাৰ দেখিবলৈ ললো৷ আন বহুতৰে এনে অৱস্থা৷ মুঠতে সমগ্ৰ দেশৰেই অৰ্থনৈতিক অৱস্থা বেয়াৰ ফাললৈ ঢাল খাইছে৷\nআজি বুজি পালো৷ ৰজা আৰু সেনাপতিৰ পদলেহন কৰি পোৱা পোন্ধৰশ মুদ্ৰাৰে ঘৰ চলাব নোৱাৰি৷ তেনেদৰে আমাৰ দৰে অকৰ্মণ্য, কেলেহুৱা অন্ধভক্ত এপালৰ মগজু কিনি কোনো ফকীৰে দেশ চলাব নোৱাৰে!\nস্বামী : নীলাক্ষী কাকতি »\n১৫০০ টকাৰ খেল সকলো। মজা\nসদায়েই প্ৰিয় আপোনাৰ লেখা। তীক্ষ্ণধাৰ এইটো, একদম বিন্ধি যোৱা\nহাঃ হাঃ, অলপ বেছিয়ে বিন্ধিলে৷ ভাল লাগিল জ্যোতি৷\nআৰু যে কত কি? পাছে লাহে লাহে হ’লেও কথাৰ গতি আকৌ পৰিৱৰ্তন যেন লাগিছে৷\nকবলৈ ভাষাই নাই। ইমান সুন্দৰ বিশ্লেষণ।\nমজা দিছে ভিনি\nমজ্জা 👌! ভাল লাগিল পঢ়ি !\nবেছিকৈ কোৱা মেলা কৰিলে গড়ালত ভৰাই থোৱাৰ ব্যৱস্থাও আছে ।মন কৰিব ।


যোৰহাট জিলাৰ পৰ্যটনস্থলসমূহৰ তালিকা - অসমৰ পৰ্যটনস্থলী\n★ যোৰহাট জিলাৰ পৰ্যটনস্থলসমূহৰ তালিকা - অসমৰ পৰ্যটনস্থলী ..\n★ যোৰহাট জিলাৰ পৰ্যটনস্থলসমূহৰ তালিকা\nযোৰহাট জিমখানা ক্লাব: ১৮৭৬ চনত চেকনীধৰা গাঁৱত ডি. স্লিমনৰ দ্বাৰা যোৰহাট জিমখানা ক্লাবটো স্থাপিত হৈছিল। স্থাপন হোৱা বছৰ ধৰি ইয়াত ঘোঁৰা দৌৰ অনুষ্ঠিত হৈ আহিছে যত বিজয়ীক "গভাৰ্ণৰছ কাপ"প্ৰদান কৰা হয়। ইয়াত থকা নাইন হল গল্ফ কৰ্ছ এছিয়াৰ আটাইতকৈ পুৰণি গল্ফ কছ আৰু বিশ্বৰ ভিতৰত তৃতীয় সৰ্বোচ্চ পুৰণি। ইয়াত এতিয়া লন টেনিছ গ্ৰাছ কৰ্ট, চুইমিং পুল, বিলিয়াৰ্ডছ্, পল আৰু চিনেমা থিয়েটাৰৰ সুবিধা আছে। ইয়াত ক্ৰিকেটৰ বাবে যোৰহাট জিমখানা খেলপথাৰও আছে।.\nলাচিত বৰফুকনৰ মৈদাম: আহোম সেনাপতি লাচিত বৰফুকনৰ মৈদাম। ১৬৭২ খ্ৰীষ্টাব্দত লাচিত বৰফুকনৰ নেতৃত্বত আহোমা সৈন্যই শৰাইঘাটৰ যুদ্ধত মোগলক পৰাস্ত কৰিছিল। মৈদামটো মেলেং-হোলোঙাপাৰৰ গোঁহাই গাঁৱত অৱস্থিত।.\nবঙাল পুখুৰী: যোৰহাট নগৰৰ দক্ষিণফালে ন-আলিৰ কাষত অৱস্থিত। ১৭৩৯ চনত বদন বৰফুকনে গা ধুবলৈ যাওঁতে ৰূপসিং বঙালে তেওঁক হত্যা কৰিছিল। তাৰ বাবে তেওঁ লাভ কৰা পুৰস্কাৰ ধনেৰে এই পুখুৰী খন্দোৱায়। মানুহ মাৰি পোৱা ধনেৰে নিৰ্মাণ কৰোৱা বাবে স্থানীয় ৰাইজে ইয়াৰ পানী ব্যৱহাৰ নকৰে।.\nবিবুধি গড়: আহোম যুগত নিৰ্মিত এই গড়টোৰে মোৱামৰিয়া বিদ্ৰোহীসকলক বাধা দিয়াৰ চেষ্টা কৰা হৈছিল। আহোম ৰাজমন্ত্ৰী পূৰ্ণানন্দ বুঢ়াগোঁহাইৰ নেতৃত্বত ১৭৯১ চনত সজা গড়টো দেখি মোৱামৰীয়া সকলে পোনতে বিবুধি হৈছিল বাবে ইয়াৰ নাম বিবুধি গড় পৰে। বৰ্তমানে যোৰহাট নগৰৰ গড় আলি পূৰ্বৰ বিবুধি গড়ৰেই একাংশ।.\nৰজা মৈদাম: ১৮৯৪ চনৰ ১ অক্টোবৰত মৃত্যু হোৱা আহোম স্বৰ্গদেউ পুৰন্দৰ সিংহৰ সমাধিক্ষেত্ৰ। টোকোলাই নদীৰ দক্ষিণ পাৰে অৱস্থিত।.\nচিন্তামণি গড়ৰ গম্বুজ: আহোম সাম্ৰাজ্যৰ ছুদৈফা পৰ্বতীয়া ৰজাৰ ৰাজমন্ত্ৰী আতন বুঢ়াগোহাঁইৰ নেতৃত্বত নিৰ্মিত চিন্তামণি গড় বা লাইমতী গড়ৰ টীয়কৰ সমীপবৰ্তী বনাই অঞ্চলত এক গম্বুজ নিৰ্মাণ কৰা হৈছিল। কোনো শত্ৰুৱে ৰাজ্য আক্ৰমণ কৰিলে গম্বুজৰ তলত জুই লগাই দি জুইৰ পৰা ওলোৱা ধোঁৱাৰ দ্বাৰা শত্ৰুৰ সংকেত দিয়া হৈছিল।.\n1. ধৰ্মীয় স্থান\nঢেকীয়াখোৱা বৰ নামঘৰ: অসমৰ যোৰহাট নগৰৰ পৰা প্ৰায় ১৫ কিলোমিটাৰ পূবত ঢেকীয়াখোৱা বৰ নামঘৰ অৱস্থিত। ই ৩৭ নং ৰাষ্ট্ৰীয় ঘাইপথৰ পৰা প্ৰায় ৩.৫ কিঃমিঃ দূৰৰ ঢেকীয়াখোৱা গাঁৱত অৱস্থিত। জনশ্ৰুতি অনুসৰি ১৪৬১ চনত মহাপুৰুষ মাধৱদেৱে এই নামঘৰ প্ৰতিষ্ঠা কৰিছিল। মহাপুৰুষ মাধৱদেৱে এই স্থানতে এগছি বন্তি জ্বলাইছিল, যিগছি বন্তি সুদীৰ্ঘ চাৰে চাৰিশ বছৰ ধৰ্মপ্ৰাণ ৰাইজে জ্বলাই ৰাখিছে। এই বন্তি গছা এছিয়া বুক অফ ৰেকৰ্ডছ আৰু ইণ্ডিয়া বুক অফ ৰেকৰ্ডছ -এ "দীৰ্ঘতম সময়ৰ বাবে প্ৰজ্বলিত বন্তি"বুলি স্বীকৃতি প্ৰদান কৰিছে। নামঘৰটোৰ মুঠ মাটিকালি ১৩ বিঘা। ভাদ মাহত ঢেকীয়াখোৱা বৰ নামঘৰ মৰ্ত্যৰ বৈকুণ্ঠপুৰীলৈ পৰিণত হয় বুলি লোকবিশ্বাস আছে। ভক্তসকলে নিজৰ মতে নামঘৰলৈ দান বৰঙনি আগবঢ়ায় আৰু পৰিচালনা সমিটিয়ে ইয়াক সামাজিক আৰু সাংস্কৃতিক উন্নতিৰ বাবে ব্যৱহাৰ কৰে। ই বৈষ্ণৱ ধৰ্ম আৰু অসমৰ মানুহৰ মাজত একতা বজাই ৰখাত সহায় কৰি আহিছে।.\nবুঢ়ীগোসানী দেৱালয়: বুঢ়ীগোসানী দেৱালয় হৈছে যোৰহাট নগৰৰ মাজমজিয়াত গড় আলিৰ পূবে অৱস্থিত এক শাক্ত মন্দিৰ। ১৭০৮ চনত আহোম স্বৰ্গদেউ ৰুদ্ৰসিংহই জয়ন্তীয়া ৰাজ্যৰ পৰা গোসানীৰ বিগ্ৰহ আনি গড়গাঁৱত স্থাপন কৰিছিল। গড়গাঁৱৰ পৰা ৰংপুৰ আৰু ৰংপুৰৰ পৰা যোৰহাটলৈ আহোম ৰাজ্যৰ ৰাজধানী সলনি হোৱাত পিছলৈ এই দেৱালয় বৰ্তমানৰ ঠাইত স্থাপিত কৰা হয়। মন্দিৰত থকা মূৰ্তিজনা দুৰ্গা দেৱীৰ। আগৰ দিনত বুঢ়ীগোসানী দেৱালয়ক "বৰপূজাঘৰ দল"বুলিও জনা গৈছিল।.\nদক্ষিণপাট সত্ৰ: দক্ষিণপাট সত্ৰ হৈছে অসমৰ চাৰিখন ৰাজ সত্ৰৰ ভিতৰত দ্বিতীয় শাৰীৰ সত্ৰ। শিষ্যৰ সংখ্যা কেউখন ৰাজসত্ৰৰ ভিতৰত আটাইতকৈ বেছি। আহোম ৰজা জয়ধ্বজ সিংহৰ দিনত ১৫৮৪ শকত মাজুলিত স্থাপন কৰা হয়। প্ৰথমজন সত্ৰাধিকাৰ আছিল শ্ৰীশ্ৰী বনমালিদেৱ। এতিয়ালৈকে পোন্ধৰজনে সত্ৰাধিকাৰ পদত অধিষ্ঠিত হৈছে। বৰ্তমানৰ সত্ৰাধিকাৰ হ’ল শ্ৰী শ্ৰী ৰমানন্দ দেৱগোস্বামী। বিভিন্ন কাৰণত এই সত্ৰখন কেইবাবাৰো স্থানান্তৰ কৰিব লগা হৈছে। মূল সত্ৰখন মাজুলীত অৱস্থিত। বৰ্তমান ইয়াৰ এখন শাখাসত্ৰ যোৰহাট জিলাৰ টীয়কৰ চটাইত স্থাপন কৰা হৈছে।.\nগড়মূৰ সত্ৰ: গড়মূৰ সত্ৰ হৈছে অসমৰ চাৰি ৰাজ সত্ৰৰ তৃতীয় শাৰীৰ সত্ৰ। স্থাপন কাল হিচাপে দ্বিতীয়। প্ৰতিষ্ঠাপক সত্ৰাধিকাৰ শ্ৰী শ্ৰী জয়হৰিদেৱ। প্ৰথমে গড়মূৰ সত্ৰ দুখন আছিল। এখন বৰ গড়মূৰ আৰু আনখন সৰু গড়মূৰ। দুয়োখন মাজুলীৰ সাৰজানৰ কাষত ওচৰা-ওচৰিকৈ আছিল। পাছত দুয়োখন চামিল হৈ এক হয়। আহোম ৰজা প্ৰতাপ সিংহই বন্ধোৱা ছেৱাতল গড়ৰ মূৰতে স্থাপন কৰা বাবে সত্ৰখনৰ নাম হয় গড়মূৰ সত্ৰ। বাকী তিনিখন ৰাজ সত্ৰৰ দৰে এইখন সত্ৰৰ আজিলৈকে এবাৰো স্থান পৰিৱৰ্ত্তন কৰিব লগা হোৱা নাই। আগতে গড়মূৰ সত্ৰৰ অতুল ঐশ্বৰ্য্য সম্পত্তি আছিল। ১৮৩৬ চনত ডেভিদ স্কটৰ ইস্তহাৰত সন্মতি নিদি ইংৰাজৰ আনুগত্য স্বীকাৰ নকৰাত সত্ৰৰ ২৪০০০ পুৰা লাখেৰাজ ভূমি বৃত্তি পৰিত্যাগ কৰিব লগা হয়। এই ঘটনা চলাজনা অধিকাৰ শ্ৰী শ্ৰী ৰঘুদেৱৰ দিনত ঘটে। বৰ্তমান সত্ৰখন বিশেষকৈ ইচ্ছাকৃত বৰঙনিৰ ওপৰতহে চলি আছে।.\nআউনীআটী সত্ৰ: আউনীআটী সত্ৰ হৈছে অসমৰ প্ৰথম শ্ৰেণীৰ ৰাজসত্ৰ। আহোম ৰজা জয়ধ্বজ সিংহই মাজুলীত ১৫৭৫ শকত ইং ১৬৫৩ চন এইখন সত্ৰ নিৰ্মাণ কৰায়। সত্ৰখনৰ প্ৰথমজনা সত্ৰাধিকাৰ আছিল শ্ৰী শ্ৰী নিৰঞ্জনদেৱ। বৰ্তমানলৈকে মুঠ ১৬জন ব্যক্তিয়ে সত্ৰাধিকাৰ পদত অধিষ্ঠিত হৈছে। বৰ্তমানৰ সত্ৰাধিকাৰজন হৈছে শ্ৰীশ্ৰী পীতাম্বৰ দেৱ গোস্বামী। যোৰহাট জিলাৰ টীয়ক অঞ্চলৰ কলিয়াপানীত আউনীআটীৰ শাখা সত্ৰ অৱস্থিত |.\nগৰখীয়া দৌল: গৰখীয়া দল বা গৰখীয়া দৌল হৈছে যোৰহাট নগৰৰ উত্তৰে প্ৰায় পাঁচ কিলোমিটাৰ আঁতৰৰ বালিগাঁৱত অৱস্থিত এখন প্ৰাচীন দেৱালয়। অসম বুৰঞ্জীত ইয়াৰ উল্লেখ নাই যদিও এই দল জাগ্ৰত বুলি জনবিশ্বাস আছে। গৰখীয়া দলৰ নামঘৰ আৰু মণিকূট থকাটো উল্লেখযোগ্য। ইয়াত থকা উঁই-হাফলুৰ দলটো চৈধ্য-পোন্ধৰফুটমান ওখ।.\nকমলাবাৰী সত্ৰ: মহাপুৰুষ মাধৱদেৱৰ প্ৰিয় শিষ্য বদুলা আতাএই সত্ৰ প্ৰতিষ্ঠা কৰিছিল। এওঁৰ প্ৰকৃত নাম কমলাকান্ত আতা। মহাপুৰুষ শংকৰদেৱৰ আজ্ঞামৰ্মে মাধৱদেৱৰ গাৰ বদ্বল দি ধৰ্মপ্ৰচাৰৰ অনুমতি দিয়াত বদলা নাম পায়। সেয়ে বদলা পদ্ম আতাৰুপে পৰিচিত হয়। কালক্ৰমত এইখন সত্ৰ দুভাগ হয়। উত্তৰ দিশত প্ৰতিষ্ঠা হোৱা বাবে এখনক উত্তৰ কমলাবাৰী সত্ৰ আৰু মূল সত্ৰখন নতুন কমলাবাৰী সত্ৰ বুলি পৰিচিত হয়। বৰ্তমান উত্তৰ কমলাবাৰী সত্ৰৰ সত্ৰাধিকাৰ শ্ৰীশ্ৰী জনাৰ্দন দেৱগোস্বামী আৰু নতুন কমলাবাৰী সত্ৰৰ সত্ৰাধিকাৰ শ্ৰীশ্ৰী নাৰায়ন চন্দ্ৰ দেৱগোস্বামী।.\nবৰভেটি থান: যোৰহাট নগৰৰ পৰা প্ৰায় ১৩ কিল’মিটাৰ উত্তৰ-পশ্চিম দিশত মালৌপথাৰত ঐতিহাসিক বৰভেটি থান অৱস্থিত। এই ঐতিহাসিক থানতে বাৰ্ষিক ভাৱে ন-লগোৱা উৎসৱ পালনৰ পৰম্পৰা চলি আহিছে।.\nবেঙেনা আটী সত্ৰ: এই সত্ৰ মাজুলীৰ অন্যতম ঐতিহাসিক সত্ৰ।.\nমাজুলী: বিশ্বৰ বৃহত্তম নদীদ্বীপ মাজুলী যোৰহাটৰ পৰা ২০ কি:মি: উত্তৰত অৱস্থিত। দক্ষিণে ব্ৰহ্মপুত্ৰ নদী আৰু উত্তৰে ব্ৰহ্মপুত্ৰৰ সুঁতি খেৰকুটীয়াৰ লগত সোৱনশিৰী নৈ লগ লাগি নদীদ্বীপটোৰ গঠন কৰিছে। পূৰ্বে মাজুলীৰ মাটিকালি ১২৫০ বৰ্গকিলোমিটাৰ ৪৮৩ বৰ্গমাইল আছিল, কিন্তু খহনীয়াৰ ফলত ২০০১ চনত ইয়াৰ মাটিকালি হয়গৈ ১৬৩ বৰ্গমাইল। ইয়াক আৱৰি থকা নদীৰ বিস্তৃতি বাঢ়ি অহাৰ লগে লগে মাজুলীৰ সংকোচন হৈছে।। মাজুলী এক প্ৰাকৃতিক আৰু সাংস্কৃতিক ঐতিহ্য ক্ষেত্ৰ। নৱবৈষ্ণৱ ধৰ্মৰ ২২খন সত্ৰ মাজুলীত আছে যাৰ ভিতৰত আউনীআটী সত্ৰ, গড়মূৰ সত্ৰ আৰু কমলাবাৰী সত্ৰ উল্লেখযোগ্য। যোৰহাটৰ নিমাতী ঘাটৰপৰা ফেৰীৰে মাজুলীলৈ অহা-যোৱাৰ সুবিধা আছে।.\nহোলোঙাপাৰ গিবন অভয়াৰণ্য: হোলোঙাপাৰ গিবন অভয়াৰণ্য পূৰ্বে হোলোঙাপাৰ সংৰক্ষিত বনাঞ্চল বুলি জনা গৈছিল হৈছে চিৰসেউজ অৰণ্যৰ এক সংৰক্ষিত অঞ্চল। ১৯৯৭ চনত ইয়াক চৰকাৰীভাৱে অভয়াৰণ্যৰ মৰ্যাদা দিয়া হয়। ১৮৮১ চনত প্ৰতিষ্ঠিত এই বনাঞ্চলৰ সীমা পাটকাই পৰ্বতৰ পাদদেশলৈকে বিস্তৃত আছিল। পিছলৈ অৰণ্যখন সৰু সৰু গাঁও আৰু চাহ বাগানে আৱৰি ধৰে। ১৯শ শতিকাৰ প্ৰথম ভাগত অৰণ্যখনৰ বিকাশৰ বাবে বৃক্ষৰোপণ কৰা হৈছিল আৰু ফলত জৈৱ বৈচিত্ৰও বৃদ্ধি পায়। হোলোঙাপাৰ গিবন অভয়াৰণ্যত ভাৰতৰ একমাত্ৰ গিবন হলৌ বান্দৰ আৰু উত্তৰ-পূব ভাৰতৰ একমাত্ৰ নিশাচৰ প্ৰাইমেট লাজুকী বান্দৰ পোৱা যায়।.\nচন্দ্ৰকান্ত সন্দিকৈ ভৱন: চন্দ্ৰকান্ত সন্দিকৈ ভৱন হৈছে অসম সাহিত্য সভাৰ মুখ্য কাৰ্যালয়। অসমৰ বিভিন্ন জনগোষ্ঠীৰ ভাষাসমূহৰ উন্নতিৰ কাম-কাজৰ লগত এই ভৱনটো জড়িত হৈ আছে। ১৯২৬ চনত ৰাধাকান্ত সন্দিকৈয়ে তেওঁৰ পুত্ৰ চন্দ্ৰকান্ত সন্দিকৈৰ স্মৃতিত এই ভৱনটো দান বৰঙনি হিচাপে আগবঢ়াইছিল। পুৰণি ভৱনটোৰ কিছু অংশ ক্ষতি হোৱাত ইয়াক পুনৰ নিৰ্মাণ কৰা হয়। অসম চৰকাৰে এই ভৱনটোৰ পুনৰ নিৰ্মাণ কৰাৰ দায়িত্ব লৈছিল। পূৰ্বৰ ভৱনটোৰ স্থানতে নতুন ভৱনটোৰ নিৰ্মাণ কৰা হয়।.\nঠেঙাল ভৱন: ঠেঙাল ভৱন হৈছে অসমৰ যোৰহাট জিলাত অৱস্থিত এটা পুৰণি ভৱন। ৰায়বাহাদুৰ শিৱপ্ৰসাদ বৰুৱাই ১৮৮০ দশকত ঠেঙাল ভৱনটো নিৰ্মাণ কৰিছিল। ১৯২৯ চনত তেওঁ ইয়াতেই এটা ছপাশাল বহুৱায়। প্ৰথমতে, ইয়াৰ পৰা সাপ্তাহিক বাতৰি কাকত এখন প্ৰকাশ পাইছিল। এই ছপাশালটোৰ পৰাই নীলমণি ফুকনৰ সম্পাদনাত ১৯৩৫ চনৰ ১২ আগষ্টত প্ৰথম অসমীয়া দৈনিক বাতৰি কাকত দৈনিক বাতৰি প্ৰকাশ হৈছিল। এই বাতৰি কাকতখন সম্পাদক আছিল নীলমণি ফুকন। বৰ্তমান এই ভৱনটো অতিথিশালালৈ পৰিৱৰ্তন কৰা হৈছে।.\nকাজিৰঙা গল্ফ ৰিজৰ্ট: যোৰহাট চহৰৰ পশ্চিম দিশে চাংচোৱা চাহ বাগিছাৰ এক সুন্দৰ মনোমোহা প্ৰাকৃতিক পৰিৱেশৰ মাজত কাজিৰঙা গল্ফ ৰিজৰ্ট অৱস্থিত। এই ৰিজৰ্টতে বুঢ়া চাহিব বঙলা নামৰ ব্ৰিটিছ স্থাপত্যৰ এক ঐতিহ্য বঙলাও অৱস্থিত। ইয়াত গল্ফ খেলাৰ সকলো সুব্যৱস্থা আছে।.\nস্বৰ্গদেউ চাওলুং ছ্যুকাফা সমন্বয় ক্ষেত্ৰ: প্ৰথম আহোম ৰজা স্বৰ্গদেউ চাওলুং ছ্যুকাফাৰ স্মৃতিৰক্ষাৰ বাবে যোৰহাটৰ ওচৰৰ মহবন্ধাত নিৰ্মাণ কৰা হৈছে। ইয়াত আহোম যুগৰ বুৰঞ্জী প্ৰসিদ্ধ সমলৰ এক সংগ্ৰহালয়ো আছে।.\nমৰঙীয়াল নকছাৰী চ্যুকাফা উদ্যান: নকছাৰীৰ সমীপৰ গাভৰু পৰ্বতৰ কাষত মনোমোহা দৃশ্যৰ মাজত এই উদ্যানখন আছে। ইয়াত নৌকা বিহাৰ আৰু ৰপ ৱেৰ সুব্যৱস্থা আছে।.\nযোৰহাট বিজ্ঞানকেন্দ্ৰ আৰু তাৰকাগৃহ: ২০১৩ চনৰ ৬ জুলাই তাৰিখে তাৰকাগৃহটো অসমৰ মুখ্যমন্ত্ৰী তৰুণ গগৈয়ে উদ্বোধন কৰিছিল। ১১ জুলাই তাৰিখে সকলোৰে বাবে মুকলি কৰি দিয়া হৈছিল।.\nআয়ুৰ সঞ্জীৱা: যোৰহাটৰ পশ্চিম দিশে অৱস্থিত টিলিকিআম চাহ বাগিছাৰ ভিতৰত প্ৰাকৃতিক পৰিৱেশৰ মাজত অৱস্থিত এক স্বাস্থ্য ৰক্ষাৰ ক্ষেত্ৰ।.\nঅসমৰ চ হ উৎপ দনৰ অন যতম স থ ন য ৰহ ট প ৰ ক ত ক স ন দৰ য যত চহক ম জ ল মহক ম য ৰহ ট জ ল ৰ এক অ শ ম জ ল য ৰহ ট জ ল ৰ লগত অসমৰ এখন উল ল খয গ য পৰ যটনস থল\nহ ছ ইয ৰ উপৰ ও আমগ ৰ জ চন শ ৱস গৰ জ ল ৰ এক গ ৰ ত বপ ৰ ণ ৰ ল ষ ট চন জ ল খনৰ ন কটতম ব ম ন বন দৰ হ ছ য ৰহ ট জ ল ত অৱস থ ত ৰৰ য ব ম নবন দৰ ক ৰ ঘৰ\nWikipedia: যোৰহাট জিলাৰ পৰ্যটনস্থলসমূহৰ তালিকা\nযোৰহাট জিলাৰ পৰ্যটনস্থলসমূহৰ তালিকা, অসমৰ পৰ্যটনস্থলী. যোৰহাট জিলাৰ পৰ্যটনস্থলসমূহৰ তালিকা,\nঅসমৰ পৰ্যটনস্থলী. যোৰহাট জিলাৰ পৰ্যটনস্থলসমূহৰ তালিকা যোৰহাট জিলাৰ পৰ্যটনস্থলসমূহৰ তালিকা


কমৰেডৰ কাষৰ পৰা… | Asom Live 24\nকমৰেডৰ কাষৰ পৰা…\n‘এই শুনা, মোৰ উপন্যাসখন তোমালৈ পঠাই দিছো। তুমি পঢ়ি চাবা। ভাল লাগিলে অগ্ৰদূতত কিবা এটা লিখিবা, বেয়া লাগিলে নিলিখিবা।’ কমৰেডে ফোনতে ক’লে। উপন্যাসখন হাতত পৰিল।‘লুইতত উঠিলে বান।’ এখন সৰু কলেৱৰৰ উপন্যাস।\nআমি অসমৰ ৰাজনীতিত সততা আৰু জাতীয়তাবাদী চিন্তা-চেতনাৰে যুগৰ সৃষ্টি কৰি যোৱা গোপীনাথ বৰদলৈ, বিষ্ণুৰাম মেধি বা সেই পৰ্যায়ৰ ৰাজনীতিকসকলক দেখাৰ সৌভাগ্য নহ’ল। আমাৰ সৌভাগ্য হ’ল, আমি একেবাৰে কাষৰ পৰা পালো শৰৎ চন্দ্ৰ সিংহ, গোলাপ বৰবৰা আৰু হেমেন দাসক। সৎ মানুহ বুলি কিতাপে পত্ৰই যি সংজ্ঞা নিৰ্ধাৰণ কৰা আছে, বাস্তৱত সেই সংজ্ঞাৰ বহনকাৰী মানুহজনক ওচৰৰ পৰা পাই অনুভৱ কৰিছো, জীৱনত সুখী হ’বলৈ ইয়াতকৈনো আৰু কি লাগে! ভাৰতীয় কমিউনিষ্ট পাৰ্টী চমুকৈ চি পি এমৰ পলিটব্যুৰৰ সদস্য হেমেন দাসক আপুনিও এবাৰৰ বাবে লগ কৰিবচোন! হেঙেৰাবাৰীৰ হাউছিং কলনিৰ তিনিটা কোঠাৰ এটা সাধাৰণ ঘৰত পত্নীৰে সৈতে এটা অসাধাৰণ জীৱন কটাই আছে হেমেন দাসে। ৯০ বৰ্ষীয় হেমেন দাস এতিয়াও ৰাজনৈতিকভাৱে অত্যন্ত সক্ৰিয়। ব্যক্তিগত জীৱনত কি পালে, কি নাপালে তাৰ কোনো হিচাপ কৰা নাই। সাধাৰণ মানুহৰ মাজত জীৱনৰ ৯০ বছৰলৈকে পাৰ কৰা কমৰেড হিচাপে পৰিচিত হেমেন দাস আজিৰ ৰাজনীতিকৰ বাবে আদৰ্শ নহ’লেও আজিৰ ৰাজনীতিকৰ মুখত চূণ সানিবৰ বাবে এইজন মানুহৰ আদৰ্শই যথেষ্ট।\nহেমেন দাসৰ দৰে এজন মানুহ আজিও আমাৰ মাজত সোশৰীৰে আছে। নতুন প্ৰজন্মৰ বহুতেই হেমেন দাসক নাজানে। ঠিক নাজানে বুলি ক’লে ভুল কোৱা হ’ব। নতুন প্ৰজন্মৰ যিসকল যুৱক-যুৱতী অধ্যয়ন পিপাসু, যিসকলে কিতাপ পঢ়ে, যিসকলে অসমৰ লগতে ভাৰতৰ, পৃথিৱীৰ সমাজ জীৱন আৰু ৰাজনীতিৰ খবৰ ৰাখে, তেওঁলোকৰ বাবে হেমেন দাস সততাৰ প্ৰতীক। তেওঁলোকৰ বাবে হেমেন দাস আদৰ্শ।\nঅসমত হিতেশ্বৰ শইকীয়া চৰকাৰৰ দিনৰ পৰা ৰাজনীতি আৰু সমাজ জীৱনত আৰম্ভ হোৱা মূল্যবোধৰ পতনৰ ধাৰক-বাহক হিচাপে পৰৱৰ্তী সময়ত আমি তিনিজন মুখ্যমন্ত্ৰী লাভ কৰিলো। তেওঁলোক প্ৰত্যেকে তেওঁলোকৰ কাম-কাজৰ মাজেদি হিতেশ্বৰ শইকীয়াকে অনুসৰণ কৰিলে। বিভাজনৰ মাজেদি ৰাজনীতি কৰা, বিধায়কৰ পৰা আৰম্ভ কৰি দল-সংগঠনৰ নেতালৈকে ক্ৰয় কৰাৰ ৰাজনীতি ১৯৮৩ চনৰ পৰা ২০২০লৈকে আমি প্ৰত্যক্ষ কৰিলো। অসমৰ মূল সমস্যাসমূহ সমাধানৰ সলনি এই সমস্যাবোৰ উত্থাপন কৰা দল-সংগঠনৰ নেতাক ক্ৰয় কৰাৰ যি ৰাজনীতি হিতেশ্বৰ শইকীয়াই আৰম্ভ কৰিছিল, তাৰ যেন শেষ নহ’ল। এই ৰাজনীতিক নতুন ৰূপ দি প্ৰফুল্ল কুমাৰ মহন্ত, তৰুণ গগৈ আৰু এতিয়া সৰ্বানন্দ সোণোৱালে এখন বজাৰৰ সৃষ্টি কৰিছে। এই বজাৰত আলফাৰ পৰা ছালফালৈকে, জনজাতিকৰণৰ দাবী তোলা নেতাৰ পৰা ‘কা’ বিৰোধী আন্দোলনৰ নেতালৈকে কোন বিক্ৰী যোৱা নাই! আমি সকলো যেন পণ্য! গ্ৰাহক হ’ল চৰকাৰ! চৰকাৰে কিনে বাবে আমি বিক্ৰী যাওঁ!\nপ্ৰতিশোধৰ ৰাজনীতিৰো শেষ নাই। চৰকাৰক সমালোচনা কৰোতে হিতেশ্বৰ শইকীয়াৰ দিনতো সাংবাদিক, সম্পাদক, সমাজকৰ্মীক গ্ৰেপ্তাৰ কৰি কাৰাগাৰৰ বন্ধ কুঠৰিত আবদ্ধ কৰিছিল। প্ৰফুল্ল কুমাৰ মহন্তৰ দিনতো সাংবাদিক, সম্পাদক, সমাজকৰ্মীক চৰকাৰক সমালোচনা কৰাৰ ‘অপৰাধ’তে আটক কৰি জেলত বন্দী কৰিছিল। তৰুণ গগৈ চৰকাৰৰ দিনত এই নিৰ্যাতনৰ পৰা সংবাদ জগতে নিস্তাৰ পাইছিল যদিও সেই সময়ত যুৱ কংগ্ৰেছ, এন এছ ইউ আয়ে ছিণ্ডিকেট স্থাপনৰ জৰিয়তে ৰাইজৰ জেপ কাটিছিল। কেইজনমান মন্ত্ৰী কেইবাশ কোটি টকাৰ গৰাকী হৈছিল। মুকলিকৈ লুণ্ঠন কৰিছিল ৰাজকোষৰ ধন। তৰুণ গগৈয়ে নীৰৱে এইসকল মন্ত্ৰীক আবৰি সামৰি ৰাখিছিল। এয়া জানো তৰুণ গগৈৰ ৰাজনৈতিক জীৱনৰ ভুল নহয়! অসমীয়া মানুহৰ চৰিত্ৰ সলনি কৰাৰ বাবে তৰুণ গগৈ কিয় দোষী নহ’ব!\nকপালত চন্দনৰ দীঘল ফোট, মুখত কৃষ্ণ নাম আওৰাই থকা সৰ্বানন্দ সোণোৱালেও অসমত মূল্যবোধৰ ৰাজনীতি প্ৰতিষ্ঠা কৰিব নোৱাৰিলে। চৰকাৰখনৰ যিজন মন্ত্ৰীৰ ওপৰত মুখ্যমন্ত্ৰীকে ধৰি আটায়ে নিৰ্ভৰশীল, সেই মন্ত্ৰীয়ে জ্যেষ্ঠজনক ৰাজহুৱাকৈ অপমান কৰি গৈছে। এখন আইনৰ বিৰোধ কৰাৰ বাবে অখিল গগৈক ১২ ডিচেম্বৰ, ২০১৯ৰ পৰা এতিয়ালৈকে বন্দীশালত থৈছে। চৰকাৰক সাধাৰণভাৱে কৰা এটা সমালোচনাৰ বাবে ২২ বছৰীয়া দ্বীপজ্যোতি গগৈ নামৰ এজন ছাত্ৰক পোতাশাললৈ নিক্ষেপ কৰিছে। এতিয়া কোনেও মুখ খুলি কথা ক’ব নোৱৰা এটা পৰিৱেশৰ সৃষ্টি হৈছে চৰকাৰ আৰু শাসক দলৰ প্ৰচেষ্টাত। ৰাজ্যৰ যেনিয়ে তেনিয়ে ধৰ্মৰ বেপাৰীবোৰে পিয়াপি দিছে। সংবিধানৰ ধৰ্মনিৰপেক্ষ শব্দটোক ভেঙুচালি কৰি শিলাদিত্য, সত্যৰঞ্জন জাতীয় চৰিত্ৰবোৰে ইছলামক গালি পাৰি গৈছে। চৰকাৰৰ নীৰৱতাই এনেবোৰ কাৰ্যৰ প্ৰতি সমৰ্থন থকাটোকে প্ৰতিপন্ন কৰিছে।\nআমাৰ দৰে ‘হিন্দু’ৱে এতিয়া কেৱল ছটফটইছো। মোৰ পিতৃ পুৰুষৰ ধৰ্ম বৈষ্ণৱ। বৈষ্ণৱ আৰু চৰকাৰৰ দ্বাৰা পৃষ্ঠপোষকতা লাভ কৰা হিন্দু ধৰ্মৰ মাজত কিন্তু আকাশ-পাতাল পাৰ্থক্য। আমি বলি-বিধান নামানো। আমি যাগ-যজ্ঞ, পূজা-পাতলো নকৰো। আমাক হিন্দু বুলি ক’বনে? আমি শ্ৰীমন্ত শংকৰদেৱৰ অনুগামী। আমি কোনো মূৰ্তিৰ সন্মুখত শিৰনত নকৰিলেও আন ধৰ্মৰ প্ৰতি বিদ্বেষ নকৰিবলৈ গুৰুজনাই কৈ গৈছে। এনেকৈয়ো জানো জীয়াই থাকিব নোৱাৰি?\nপ্ৰায়ে হেঙেৰাবাৰীলৈ যাওঁ। কমৰেড হেমেন দাসৰ কাষলৈ। চি পি এমৰ বৰ্ষীয়ান নেতাগৰাকীক ব্যক্তিগতভাৱে খুৰা বুলি সম্বোধন কৰিলেও তেওঁৰ জীৱনশৈলীয়ে আমাক বহু কথা শিকাইছে। আজিৰ যুগত ৰাজনীতিকে নিজৰ প্ৰচাৰ চলাবলৈ নিউজ চেনেল, বাতৰি কাকত খুলি লয়। পুৱাৰ পৰা নিশালৈকে নিজৰ প্ৰচাৰ চলায়। বিয়াগোম বুদ্ধিজীৱী, সাংবাদিকক দৰমহা দি পোহপাল দিয়ে আজিৰ ৰাজনীতিকে। এনেকুৱা ৰাজনীতিকৰ ওচৰত মানুহৰো ভিৰ। ইয়াৰ বিপৰীতে হেমেন দাসৰ দৰে ৰাজনীতিকে হেঙেৰাবাৰীৰ উৱলি যোৱা হাউছিং কলনিত সত্য আৰু সুন্দৰৰ আৰাধনাৰে মানুহৰ বাবে জীৱনৰ সমস্ত সময় ব্যয় কৰিছে। এযোৰ সাধাৰণ অথচ পৰিষ্কাৰ পোছাকেৰে হেমেন দাস আজিৰ অসমৰ আটাইবোৰ ৰাজনীতিকতকৈ ব্যতিক্ৰম।\nহেমেন দাসে উপন্যাস লিখিছে। ইতিমধ্যে তেওঁ লিখা দুখন উপন্যাস পঢ়াৰ সৌভাগ্য হৈছে। সমাজবাদ কি, কমিউনিজিম কি, কমিউনিষ্ট কি, সেয়া কিতাপ পঢ়ি আজিৰ প্ৰজন্মৰ বহু যুৱক-যুৱতীয়ে জানিব পাৰিছে। কিন্তু হেমেন দাসক কাষৰ পৰা যিসকলে পাইছে, তেওঁলোকে এনেকুৱা একো কিতাপ পঢ়াৰে প্ৰয়োজন নাই। হেমেন দাসক অধ্যয়ন কৰক আৰু তেতিয়া কমৰেড, সমাজবাদ, কমিউনিষ্টৰ এক লাখ পৃষ্ঠাৰ এখন বৃহৎ গ্ৰন্থ পঢ়াৰ সমান অভিজ্ঞতা অৰ্জন কৰিব পাৰিব।\nচাওকচোন আজিৰ যিসকল মন্ত্ৰীক আমি টেলিভিছনৰ পৰ্দা নতুবা বাতৰি কাকতৰ পাতত দেখিবলৈ পাওঁ, তেওঁলোকৰ আচৰণ আৰু সম্পত্তিৰ তালিকাখনৰ বাহিৰে ৰাজহুৱা জীৱনত আছে কি? ইয়াৰ বিপৰীতে ১২০০ বৰ্গ ফুটৰ ফ্লেটৰ আৱাসী হেমেন দাসৰ জীৱনত ধন-সম্পত্তিৰ বাহিৰে আন সকলোৰে উপস্থিতি দেখিবলৈ পাওঁ।\nকোনোবাই চে’ৰ টুপীটো পিন্ধি নিজকে কমিউনিষ্ট, সমাজবাদী বুলি ঘোষণা কৰিছে। পৃথিৱীত কোনো সমাজবাদী, কমিউনিষ্টে নিজক এনেদৰে ঘোষণা কৰাৰ প্ৰয়োজন নাই। টুপী পিন্ধিলেই চে’ বা কাষ্ট্ৰ’ৰ অনুগামী হ’ব নোৱাৰে। হেমেন দাসে কেতিয়াও এনেকুৱা টুপী পিন্ধাও নাই আৰু কাকো তেওঁ যে কমিউনিষ্ট, সেইটোও ক’বলগীয়া হোৱা নাই। তেওঁৰ ৰাজনৈতিক জীৱন ত্যাগ আৰু সততাৰ। ৰাজহুৱা জীৱনত গ্ৰহণ কৰি অহা স্থিতিয়ে হেমেন দাসক ষোল্লঅনাই এজন কমিউনিষ্ট বুলি কেতিয়াবাই প্ৰতিপন্ন কৰিছে।\nTags: asom live 24assam live 24axom live 24hemen dasjitumoni bora\nলকডাউনে শেষ কৰিছে স্বাৱলম্বী মহিলাৰ জীয়া সপোন\nকংগ্ৰেছলৈ আহি আছে আৰু এদল শিল্পী। ইয়াত আপত্তি কৰিবলগীয়া কি আছে?


পূৰ্বে সংক্ৰমিত হোৱা যুৱক-যুৱতী পুনৰ ক’ৰোণাত আক্ৰান্ত হোৱাৰ সম্ভাৱনা থাকে! গৱেষণাত প্ৰকাশ ন ন তথ্য। – Guwahati Times\nপূৰ্বে সংক্ৰমিত হোৱা যুৱক-যুৱতী পুনৰ ক’ৰোণাত আক্ৰান্ত হোৱাৰ সম্ভাৱনা থাকে! গৱেষণাত প্ৰকাশ ন ন তথ্য।\nApril 16, 2021 Desk Editor\nThe Lancet Respiratory Medicineত প্ৰকাশিত এক নতুন পৰ্যৱেক্ষণমূলক অধ্যয়ন অনুসৰি, অতীতৰ ক’ভিড-১৯ সংক্ৰমণে যুৱ লোকসকলৰ পুনৰ সংক্ৰমণৰ পৰা সম্পূৰ্ণৰূপে সুৰক্ষা নিদিয়ে। অধ্যয়নটো আমেৰিকা যুক্তৰাষ্ট্ৰৰ জল সেনাৰ ৩,০০০ ৰো অধিক স্বাস্থ্যৱান সদস্যৰ ভিতৰত আছিল, যাৰ বেছিভাগৰ বয়স ১৮-২০ বছৰ। পুনৰ সংক্ৰমণৰ হাৰৰ এই বিশ্লেষণৰ বাবে ২,৩৪৬ জন জল সেনা বিষয়াক যথেষ্ট সময় অনুসৰণ কৰিছিল, ১৮৯ জন চেৰোপজিটিভ আছিল আৰু ২০২০ চনৰ মে’ আৰু নৱেম্বৰৰ ভিতৰত অধ্যয়নটোৰ আৰম্ভণিতে ২,২৪৭ জন চেৰোনেগেটিভ আছিল। আগতে সংক্ৰমিত নোহোৱা অংশগ্ৰহণকাৰীসকলৰ ৫০% (২,২৪৭ জনৰ ভিতৰত ১,০৭৯) নতুন সংক্ৰমণৰ তুলনাত, আগতে SARS-CoV-2 (১৮৯ ৰ ভিতৰত ১৯ জন) সংক্ৰমিত হোৱা প্ৰায় ১০% অংশগ্ৰহণকাৰী পুনৰ সংক্ৰমিত হৈছিল।\nগোটৰ বাহিৰত প্ৰভাৱ\nলেখকসকলে কয় যে পূৰ্বৰ সংক্ৰমণ আৰু এণ্টিবডিৰ উপস্থিতি স্বত্বেও, ৰোগ প্ৰতিৰোধ সঁহাৰি বৃদ্ধি কৰিবলৈ, পুনৰ সংক্ৰমণ প্ৰতিৰোধ কৰিবলৈ, সংক্ৰমণ হ্ৰাস কৰিবলৈ, আৰু যুৱ সকলে য’ত সম্ভৱ ভেকছিন গ্ৰহণ কৰিব লাগে, টিকাকৰণ এতিয়াও প্ৰয়োজনীয়।\nযদিও অধ্যয়নটো যুৱ, স্বাস্থ্যৱান, বেছিভাগ পুৰুষ সামুদ্ৰিক নিযুক্তিৰ ক্ষেত্ৰত আছিল, লেখকসকলে বিশ্বাস কৰে যে তেওঁলোকৰ অধ্যয়নত পোৱা পুনৰ সংক্ৰমণ মুক্তকৰণৰ আশংকা বহুতো যুৱক-যুৱতীৰ ক্ষেত্ৰত প্ৰযোজ্য হ’ব, কিন্তু পুনৰ সংক্ৰমণৰ সঠিক হাৰ আন ঠাইত প্ৰযোজ্য নহ’ব। ইয়াৰ কাৰণ হৈছে সামৰিক ঘাটিত জনবহুল জীৱন ধাৰণৰ পৰিস্থিতি আৰু প্ৰাথমিক প্ৰশিক্ষণৰ বাবে প্ৰয়োজনীয় ঘনিষ্ঠ ব্যক্তিগত সম্পৰ্ক যি আন ঠাইত দেখাতকৈ অধিক সামগ্ৰিক সংক্ৰমণৰ হাৰত অৰিহণা যোগায়।\nউদাহৰণ স্বৰূপে, ডেনমাৰ্কত ৪ নিযুত লোকৰ ওপৰত কৰা এক অধ্যয়নত এইটোও পোৱা গৈছে যে আগতে নথকা লোকসকলৰ ক্ষেত্ৰত সংক্ৰমণৰ আশংকা পাঁচগুণ বেছি আছিল। দ্বিতীয় ঢৌৰ সময়ত ডেনমাৰ্কৰ প্ৰথম ঢৌৰ সময়ত ক’ভিড-১৯ থকা লোকৰ মাত্ৰ ০.৬৫% লোকৰ পুনৰ পজিটিভ পৰীক্ষা হৈছিল, আৰম্ভণিতে নিগেটিভ হোৱাৰ পিছত পজিটিভ পৰীক্ষা কৰা ৩.৩% লোকৰ তুলনাত। ইয়াৰ উপৰিও, ব্ৰিটিছ স্বাস্থ্যসেৱা কৰ্মীসহ এক পূৰ্ব প্ৰকাশিত অধ্যয়নত দেখা গৈছিল যে যিসকল আগতে সংক্ৰমিত হোৱা নাছিল তেওঁলোকৰ অতীতৰ সংক্ৰমণ থকা লোকৰ তুলনাত সংক্ৰমিত হোৱাৰ আশংকা পাঁচগুণ বেছি আছিল।\nএণ্টিবডি আৰু ভাইৰেল বোজা\nসামুদ্ৰিক নিযুক্তিৰ অধ্যয়নত কিয় পুনৰ সংক্ৰমণ হৈছিল বুজিবলৈ, লেখকসকলে সংক্ৰমিত অংশগ্ৰহণকাৰীসকলৰ এণ্টিবডি সঁহাৰিবোৰ অধ্যয়ন কৰিছিল। তেওঁলোকে দেখিলে যে, চেৰোপজিটিভ গোটৰ ভিতৰত, পুনৰ সংক্ৰমিত হোৱা অংশগ্ৰহণকাৰীসকলৰ SARS-CoV-2 ভাইৰাছৰ বিপৰীতে এণ্টিবডিৰ স্তৰ পুনৰ সংক্ৰমিত নোহোৱা সকলৰ তুলনাত কম আছিল। ইয়াৰ উপৰিও, চেৰোপজিটিভ গোটত, এণ্টিবডি নিষ্ক্ৰিয় কৰাটো সচৰাচৰ কম আছিল।\nচেৰোপজিটিভ আৰু চেৰোনেগেটিভ অংশগ্ৰহণকাৰীসকলৰ মাজত নতুন সংক্ৰমণৰ তুলনা কৰি, লেখকসকলে দেখিলে যে সংক্ৰমিত চেৰোপজিটিভ নিযুক্তিৰ ভাইৰেল লোড সংক্ৰমিত চেৰোনেগেটিভ অংশগ্ৰহণকাৰীতকৈ গড়ে মাত্ৰ ১০ গুণ কম আছিল, যাৰ অৰ্থ হ’ব পাৰে যে কিছুমান পুনৰসংক্ৰমিত ব্যক্তিৰ এতিয়াও সংক্ৰমণ কৰাৰ ক্ষমতা থাকিব পাৰে, কিন্তু লেখকসকলে মন কৰে যে ইয়াৰ অধিক অনুসন্ধানৰ প্ৰয়োজন হ’ব।\nPrevious নিশা ১১ বজাৰ পিছত সংগীত পৰিৱেশন কৰা শিল্পীৰ বিৰুদ্ধে ৰুজু হ’ব গোচৰ\nNext Revised SOP : বহিঃৰাজ্যৰ পৰা বিমানেৰে অসমলৈ অহা সকলোৱে কৰিব লাগিব Covid Test!\nইণ্ডিয়া বুক অৱ ৰেকৰ্ডছত নাম সন্নিৱিষ্ট লখিমপুৰৰ মাইনাৰ\nOctober 26, 2021 Desk Editor\nbeltola murder case : কোনে হত্যা কৰিলে বৰুৱা দম্পতীক ?\nছমহীয়া পৰীক্ষাত অনুপস্থিত ছাত্র–ছাত্রীয়ে দিব নোৱাৰিব মেট্রিক


পৃষ্ঠা:A Dictionary Of Phrases From Assamese To Assamese And English.djvu/১৪ - ৱিকিউৎস\nপৃষ্ঠা:A Dictionary Of Phrases From Assamese To Assamese And English.djvu/১৪\nuse uncivil language.\nঅবাইচ্ মাত—বিং, [অবাচ্য মাত] কব-নলগীয়া মাত, অশিষ্ট ভাষা, uncivil language.\nঅভ্যাসত কৰ্ণপথে শৰ কৰা—ক্ৰি, আগৰ দিনত আসামত অভ্যাসৰ দ্বাৰা কাণৰ বাটে দি কাঁড় সৰকাই ধনুৰ্ব্বিদ্যাত পাৰ্গতালি দেখাইছিল। এতেকে,—অভ্যাসৰ দ্বাৰা কঠিন কাৰ্য্যও সিদ্ধি কৰিব পৰা, to be able to work wonders by habit.\nঅমঙ্গল মাতি অনা—ক্ৰি, উদ্ভণ্ডালি কৰিলে অমঙ্গল নিজে মাতি অনাৰ দৰে হয়। এতেকে —উদ্ভণ্ডালিৰ দ্বাৰা অমঙ্গল চপোৱা, to bocome sub- ject to evil by deliberately committing excess in anything.\nঅময়া ভকত—বিং, [অমায়া ভকত] যাৰ মায়া অৰ্থাৎ ভেদ-জ্ঞান নাই তেনে পুৰুষ, সমদৰ্শী পুৰুষ,ahigh-souled person in whoso eye all worldly distinctions vanish.\nঅময়া লৰা—বিং, [অমায়া লৰা] সৰু ল'ৰাই ৫ বছৰ বয়সলৈকে মায়াৰ অতীত অৱস্থাত থাকে। এতেকে,—কেঁচুৱা ল’ৰা, an infant.\nঅময়া সুখ—বিং, [অমায়া সুখ] মায়া দুখৰ হেতু। যাৰ মায়া নাই, তেওঁৰ অবিচ্ছিন্ন সুখ। এতেকে,—পৰম সুখ, bliss, highest happi- ness.\nঅমাতৰ মাত—বিং, যাৰ মাত বেগতে শুনিবলৈ পোৱা নাযায় তেনে জনৰ মাত, অতি শুৱলা মাত,asiren voice, sweetest voice.\nঅমূৰ্ত্তক জ্বৰ—বিং, চহা মতে জ্বৰ এটা অপদেৱতা। জ্বৰে কেতিয়াবা মূৰ্ত্তি ধৰি দেখা দিয়ে। এই স্থলত অমুৰ্ত্তকভাৱে আবিৰ্ভূত হৈছে বুলি কোৱা হৈছে অৰ্থাৎ সি স্বয়ং আহি অমূৰ্ত্তকভাৱে জ্বৰীয়া মানুহটোৰ গাত লম্ভিছে। এতেকে,—অতি উগ্ৰ জ্বৰ, very high fever.\nঅ’ৰ গোঁসাই ত’লৈ নিয়া—ক্ৰি, বামুণে ভাগ ভাগ কৰি ফুল থয়। এটা এটা ভাগক এজন এজন গোঁসাই অৰ্থাৎ দেৱতা বুলি কল্পনা কৰি লোৱা হয়। পূজা কৰোঁতে অ’ৰ ফুল ত’লৈ নিয়ে অৰ্থাৎ ইয়াৰপৰা এপাহ ফুল নি তাত থয় গৈ, আৰু তাৰপৰা এপাহ ফুল নি আন এঠাইত\n"https://as.wikisource.org/w/index.php?title=পৃষ্ঠা:A_Dictionary_Of_Phrases_From_Assamese_To_Assamese_And_English.djvu/১৪&oldid=107067"ৰ পৰা অনা হৈছে\nএই পৃষ্ঠাটো শেষবাৰৰ কাৰণে ২৩ নৱেম্বৰ ২০২০ তাৰিখে ১৭:২৮ বজাত সলনি কৰা হৈছিল।


পূৰ্ণিমাৰ গোলাপ – কাকলী ভৰদ্বাজ মিশ্ৰ – ফটাঢোল\nপ্ৰেমত ফুলিছে শতদল,\nপ্ৰেমত ঘূৰিছে ভূমণ্ডল৷\nপিছে মোৰহে হয় অদল বদল৷ বিধিয়ে কলিজাত প্ৰেমৰ চাকিগছি জ্বলালেও বিধাতাই আহি কোন পলকত ফুঁ মাৰি নুমাই থৈ যায় ধৰিবকে নোৱাৰো৷ আনে প্ৰেম কৰি জগতত ফাটি ফুটি বিখ্যাত হৈ প্ৰেম কাহিনী লিখি যায় আৰু মোৰ ফটা ফুটা প্ৰেম কাহিনী সোপাই কলিজাৰ ডাষ্টবিনত পায়৷\nতেনেকুৱা এটা ফটা প্ৰেম হৈছিল প্ৰাইভেট চাকৰি এটা কৰি গুৱাহাটীত থকা সময়ত৷ গুৱাহাটীত গৈ থাকিবৰ বাবে হোষ্টেল বিচাৰি হাবাথুৰি খাই খাই কোনোমতে চান্দমাৰি কলনিত হোষ্টেল এটা যেনিবা পালোগৈ। আৰু তাতেই আৰম্ভ হ’ল মোৰ সৰু সুৰাকৈ এটা ফটা প্ৰেম কাহিনী৷ মোৰ লগতে ৰুমত আৰু দুগৰাকী ছোৱালী আছিল৷ হোষ্টেলৰ মালিকৰো আকৌ তিনিজন ল’ৰা৷ আন দুগৰাকীৰ লগত উপাধি নিমিলিলেও মোৰ আৰু হোষ্টেলৰ মালিকৰ ঘৰখনৰ মাজত সাংঘাটিক মিলটো আছিল যে আমি একে জাতীয়৷ মানে বামুণ৷ মালিকৰ ডাঙৰ আৰু সৰু পুতেকে বিয়া পাতিছিল যদিও মাজুটোৱে তেতিয়াও ডিঙিত পঘা অৰা নাছিল৷ মানে বিয়া পতা নাছিল৷ মালিকনী আছিল চৰকাৰী চাকৰিয়াল৷ দুই পুত্ৰই বিয়া পাতিছে যেতিয়া মালিকৰ বয়সটো নিশ্চয় অনুমান কৰিছেই৷ যি কি নহওঁক মালিক বুঢ়াই চৰকাৰী চাকৰি বাদ দি ছোৱালী হোষ্টেল খুলি বহি আছে (বুঢ়া বুলিয়ে গোটেই ছোৱালীবোৰে কয় দেখি, ময়ো কোৱা হলো)। এনেকৈয়ে হোষ্টেলৰ ভাত পানী ৰন্ধাকৈ থকা বাইদেউ দুগৰাকীৰ পৰা লাহে লাহে ইটো সিটো কথা গম পালো। হোষ্টেলৰ হট নিউজবোৰ সন্ধিয়া সাত বজাৰ বাতৰিৰ দৰেই সিহঁতেই আমাক দিয়ে।\nবুঢ়া সাংঘাতিক কটিছেপা আছিল। হাতৰ পৰা একো এটা সৰি নাযায়। হোষ্টেলৰ কোনো এজনী ছোৱালীয়েই বুঢ়াক দেখিব নোৱাৰিছিল।\nএদিন হঠাৎ অফিচৰ পৰা আহি হোষ্টেল সোমাওঁতেই বুঢ়াৰ মাজুটো পুতেকৰ লগত মুখা মুখি হ’লো। লগে লগেই যেন মনৰ গীটাৰখনৰ ষ্ট্ৰীঙ কেইডাল কঁপি উঠিল, বাজি উঠিল গান… লা লা লা লা লা লা… লা লা লা লা লা লাআআ.. কুছ কুছ হোতা হে… ভেবা লাগি চাই চাইয়ে তেওঁৰ কাষেৰে পাৰ হৈ গলো। আস্! পাৰ্ফিউমৰ সুগন্ধই মোৰ মন আৰু মতলীয়া কৰিলে। মাত এষাৰ যে দিওঁ দিওঁকৈও মুখৰ পৰা এটা শব্দ নোলাল। পাৰ হৈ যাওঁতে তেওঁ ফোনত কথা পাতি পাতিয়ে এবাৰ ঘূৰি চালে… আস্!! কি চাৱনি। সেইদিনা ৰাতি আৰু টোপনি নাহিল। কথাটো বাকী দুজনী ৰুমমেটক ক’লো। পাছদিনা পুৱা শোৱাৰ পৰা উঠি ব্রাছ লৈ ওলাই আহো মানে হোষ্টেলৰে চিনিয়ৰ এগৰাকী আহি কাষত থিয় হ’লহি। খঙৰ সুৰত কাণৰ ওচৰত ফুচফুচাই কৈ গ’ল, এদিন বাৰু চালি, দ্বিতীয় দিন যাতে তালৈ আৰু ঘূৰি নাচাৱ। কৈয়ে আঁতৰি গ’ল। মই থতমত খালো। কি আচৰিত!! ৰাতিটোৰ ভিতৰতে কথাটো বিয়পি পৰিল দেখোন, কিন্তু কেনেকৈ???\nবাৰু যি কি নহওঁক সেই চাৱনিৰ পাছৰে পৰা বুঢ়াক বুঢ়া নকৈ আংকল কোৱা হ’লো। অফিচতো কিবা পাতিলে মিঠাই চিঠাই আনি লগৰ দুজনীক নিদি হ’লেও তেওঁলোকক দিয়া হ’লো। ৰান্ধনী বাইদেউ দুজনীকো মোৰ কিবা কিবি পুৰণা বস্তু দি বেছিকৈ কথা সৰকাব ল’লো। আংকলে পুতেকৰ কাৰণে বামুণ ছোৱালী চাই আছে। কথাটো শুনাৰ লগে লগে আকৌ বুকুৰ কোনোবা কোণত টিং কৈ শব্দ হ’ল। তেওঁ ইঞ্জিনীয়াৰ। নাম প্ৰবাল বৰঠাকুৰ। তেওঁৰ কথা ভাবিয়েই গা ৰিমঝিমাই যোৱা হ’ল। “হৰমনেল এফেক্ট”।\nপ্ৰেমৰ ফিলিঙচ আহিলেই যেতিয়া তেওঁক পাবৰ বাবে প্ৰথমে আংকল আন্টিক পতাবলৈ আপ্ৰাণ চেষ্টা কৰিলো। ঘৰৰ পৰা মায়ে খাবলৈ দি পঠোৱা জলপান, নাৰিকলৰ লাড়ু, ঘিলা পিঠা, আচাৰ নিজে নাখাই হ’লেও উপঢৌকন হিচাবে তেওঁলোকক দিবলৈ ললো। এদিন কথাই কথাই গম পালো যে পুতেকৰ বিয়াৰ কাৰণে ছোৱালী ঘৰৰ পৰা মানুহ আহিব। হঠাৎ আকৌ বুকুত বাজি উঠিল গান.. জগ চুনা চুনা লাগে.. চন চে জ’ তুতে ক’য়ি সপনা.. সেইদিনা ৰাতি আকৌ টোপনি নাহিল।\nকেইদিনমান পাছতে নতুন বছৰ আৰম্ভ হ’ল। বহাগ মাহ। বিহুৰ পাছত হোষ্টেলত ছোৱালী বোৰে এদিন সন্ধ্যাৰ আড্ডাত কৈ থকা শুনিলো বৌদ্ধ পূৰ্ণিমাৰ দিনা হেনো ৰাতি গাৰুৰ তলত ৰঙা গোলাপ লৈ শুলে সেই ৰাতি সপোনত যাকেই দেখে, তেওঁৰ লগতে বিবাহ হয়। শুনিয়ে আকৌ গান বাজি উঠিল.. মতলীয়া বতাহে.. উৰি আহি ক’লে যে… (এইবাৰ জুবিনৰ গান বাজিল যেতিয়া কিবা এটা হেস্ত নেস্ত হবই)।\nঅধীৰ অপেক্ষাৰ মূৰত সেই দিনটো আহিল। ফেঞ্চি বজাৰৰ পৰা আনিলো ৰঙা গোলাপ এপাহ কিনি। সেইদিনা ভাত খাবলৈও মন নগ’ল। মুঠতে সোনকালে শুব লাগে। দৃঢ় বিশ্বাস, তেওঁৱেই আহিব সপোনত। এনেওতো দেখিয়ে থাকো তেওঁক সপোনত। ভাৱনাৰ বেকগ্ৰাউণ্ডত সেইদিনা ধেৰ কিবা কিবি গান বাজি থাকিল।\nপুৱতি নিশা চাৰে তিনি মান বজাত হঠাৎ থত মত খাই সাৰ পাই বহিলো। কি আচৰিত, মুখেৰে নাৰায়ণ কবছৰ মন্ত্ৰ ওলাই আহিল। প্ৰভু এইয়া কি দেখুৱালা। বুকুত একেবাৰে ঢেঁকীত চিৰা খুন্দা দিলে। বটলটো বিচাৰি পানী এঢোক খালো। নাই শান্তি পোৱা নাই। হ’ল বুলিয়েনো পুতেকৰ আশা কৰি বাপেককহে সপোনত দেখিব লাগেনে। কি হ’ব এতিয়া, সঁচাকৈ সকলোৱে কোৱাৰ দৰে যদি, যাক সপোনত দেখো তাৰ লগতেই বিয়া হবলৈ হয় মই দেখোন শেষ। চিন্তাতে উজাগৰে থাকোতেই ৰাতিপুৱাল।\nকাকো একো নক’লো। মনৰ ভয় মনতে ৰাখি, সেই ভয়ংকৰ সপোনটো পাহৰিবলৈ চেষ্টা কৰিলো। বুঢ়াৰ পুতেকৰো বিয়া ঠিক হ’ল। গুৱাহাটীৰে ডাক্টৰণী এজনী। সেইকেইদিন ৰাতি কান্দি কান্দি গাৰুৰ গিলিপ সলাবলগীয়া অৱস্থা হ’ল। বিয়াৰ দিনা সাজি-কাঁচি বিয়া খাবলৈও যাব লগা হ’ল। বিয়াৰ ৫ দিনৰ পাছতে দৰা-কইনা হানিমুনলৈও গ’ল। মোৰো চকু গৈ গাঁতত সোমালগৈ।\nদিনবোৰ তেনেকৈয়ে পাৰ হৈ মোৰ ওপজা দিনটো পালেহি। হোষ্টেলত সকলোকে মিঠাই চিংৰা আনি খুৱালো। বুঢ়াই ক’লে, চাকৰি কৰা ছোৱালী, জন্মদিনৰ খানা খুৱাব লাগিব কিন্তু। মিঠাই দি নামি আহোতেই বুঢ়া পিছে পিছে আহি মই তলৰ ষ্টেপটো পাওঁতেই মাত লগালে। ৰৈ দিলো মই। হঠাৎ আহি হাতত সৰু বাকচ এটা দি বুঢ়াই জন্মদিনৰ শুভেচ্ছা জনালে। মোৰ অৱস্থা শিল পৰা কপৌটোৰ দৰে হ’ল। কিবাকৈ দৌৰি আহি ৰুমত সোমালো। বাকচটো খুলি মোৰ চকু কপালত। ভিতৰত কলিজাৰ আকৃতিৰ এটা সৰু কাঁচৰ গহনা থোৱা বাকচ। ভয়তে আকৌ বুকুত চিৰা খুন্দা দিলে। কটিছেপা বুঢ়াই মোক আনতকৈ এপিচ হ’লেও মাংস বেছিকৈ দিয়া, বেমাৰত টেবলেট আনি দিয়া, মই কলেই পানীৰ টেপ বেছি সময়লৈ খুলি ৰখা, কাৰেণ্ট নকটা আদি কথাবোৰৰ আচল ৰহস্য সেইদিনাহে ভেদিব পাৰিলো। নাই নাই প্ৰেমটো সফল নহ’লেই, এতিয়া আকৌ বুঢ়াৰ লগত বিয়া হৈ মৰিব নোৱাৰো। পাছ দিনাৰ পৰাই ভাড়া ঘৰ চোৱা আৰম্ভ কৰি মাহটোৰ শেষলৈ হোষ্টেল এৰিহে শান্তিৰে উশাহ ল’লো। আৰু জীৱনত কাহানিও বৌদ্ধ পূৰ্ণিমাৰ দিনা নিজেতো গাৰুৰ তলত গোলাপ লৈ নুশুৱেই, আনকো সেই উপদেশ নিদিও।\n« খোজ লাহেকৈ দিবি – মুনমুন শইকীয়া\nবুদ্ধিজীৱীৰ আত্মকথা – ৰঞ্জিত কুমাৰ শৰ্মা »\nহাঁ হাঁ৷আয়ৌ দুখেই লাগিল৷ভাল লিখিছা৷\nবাপ্পাৱৈ, কি ভয়ংকৰ ফটা প্ৰেম দেখোন।\nধুনীয়াকৈ লিখিছা , ভাল লাগিল পঢ়ি।\nখুব ভাল লাগিল পঢ়ি কাকলী\nহাঃ হাঃ। বুঢ়া কম বস্তু নাছিল দে\nসাংঘাটিক দেখোন, বৰ ৰস পালো পঢ়ি।\nএনেকুৱা ফটাপ্ৰেম সফল হ’লে বিপদ আছে।\nযিয়েই নহওঁক বৰ ভাল পালো পঢ়ি।\nHa ha tammam dei\nভাল লিখিলে। মজা লাগিল। বুঢ়াৰ লগতে আপোনাৰো প্ৰেম ফটা হ’ল বুজিলোঁ। কিন্তু একে সময়তে দুয়োজনৰে আশা পূৰণ হোৱাৰো ৰাস্তা নাছিল।


মিডল অৰ্ডাৰ বেটচমেন ব্যৰ্থ, যুৱৰাজ সিঙৰ অভাৱ অনুভৱ! |Middle-order-batsman-poor-performance-fans-missing-yuvraj– News18 Assam\nমিডল অৰ্ডাৰ বেটচমেন ব্যৰ্থ, যুৱৰাজ সিঙৰ অভাৱ অনুভৱ!\nমিডল অৰ্ডাৰৰ বেটিং ব্যৰ্থতাই এতিয়া চিন্তাত পেলাইছে টিম মেনেজমেণ্টক\nUpdated:July 1, 2019, 3:31 PM IST\nUpdated: July 1, 2019, 3:31 PM IST\nভাৰতৰ বেটিং লাইন আপ মানে এতিয়া কেৱল ৰোহিত শৰ্মা আৰু বিৰাট কোহলী! মিডল অৰ্ডাৰৰ প্ৰতিগৰাকী বেটচমেনেই এতিয়া ধাৰাবাহিকতা ৰক্ষা কৰাত ব্যৰ্থ। ধোনীয়েও কৰিছে মন্থৰ গতিত বেটিং। বিশ্বকাপৰ দলত স্থান পোৱা কেডাৰ যাদৱ আৰু বিজয় শংকৰ চুড়ান্ত ভাবে ব্যৰ্থ হৈছে প্ৰতিযোগিতাত। যি কেইখন খেলত ৰোহিত শৰ্মা আৰু কোহলী সফল হৈছে সেইকেইখন মেচতে ভাৰতে সন্তুশজনক ৰান কৰিবলৈ সক্ষম হৈছে।\nকিন্তু মিডল অৰ্ডাৰ শক্তিশালী নহ’লে ভাৰত সন্মুখীন হ’ব তীব্ৰ প্ৰত্যাহ্বানৰ। ছেমি ফাইনেললৈ ভাৰত অগ্ৰসৰ হ’লে ভাৰত মুখামুখী হ’ব অষ্ট্ৰেলিয়া, নিউজিলেণ্ডৰ দৰে শক্তিশালী দলৰ। কিন্তু তাৰ মাজতে মিডল অৰ্ডাৰৰ বেটিং ব্যৰ্থতাই এতিয়া চিন্তাত পেলাইছে টিম মেনেজমেণ্টক।\nতাৰ মাজতে আকৌ চৰ্চালৈ আহিছে ভাৰতৰ তাৰকা খেলুৱৈ যুৱৰাজ সিঙৰ নাম। ইংলেণ্ডৰ ভূমিত যুৱৰাজৰ আছিল ভাল ৰেকৰ্ড,তেনে স্থলত কিয় অভিজ্ঞ যুৱৰাজক বিশ্বকাপৰ দলত স্থান দিয়া নহ’ল সেই লৈ প্ৰশ্ন উত্থাপন কৰিছে দেশৰ একাংশ ক্ৰিকেট অনুৰাগীয়ে। যুৱৰাজ উপস্থিতিয়ে দলৰ মিডল অৰ্ডাৰক শক্তিশালী কৰিলে হেতেন বুলি মন্তব্য কৰিছে একাংশ ক্ৰিকেট অনুৰাগীয়ে।


নতুন বছৰৰ সংকল্প (দিগন্ত কুমাৰ ভট্টাচাৰ্য্য) - সাহিত্য ডট অৰ্গ\nঅ’ফিচলৈ যাবলৈ ওলাওতেই শ্ৰীমতীয়ে কাগজৰ টুকুৰা এটি আগবঢ়ালে মোলৈ। আগতে দৈনিক বজাৰৰ লিষ্টখন তেওঁ এনেকৈয়ে দিছিল, কিন্তু মোবাইল অহাৰ পিছত এছএমএছ কৰিয়েই জনাই দিয়ে। ‘ছৰ্ট মেছেজ’ কৰাৰ পিছতে তেওঁ ফোন কৰে ‘লং টক’ এটি কৰিবলৈ। বিস্তৃতভাবে জনায় – আলু যদি আনিব লাগে কেনেকুৱা আনিম, নিমখীয়া বিস্কুট ব্ৰিটেনিয়া নে পাৰ্লেৰ আনিম আদি ইত্যাদি। কেতিয়াবা ভাবো মগজুৰ কোষবোৰে চাগে এইবোৰ শুনি শুনি এটা সময়ত কোনো নতুন কথা-তথ্য ল’ব নোৱাৰা হ’ব, লাহে লাহে কাম নকৰা হ’ব আৰু যেতিয়াই যি মন যায় সেয়া কৰি ফুৰিব মগজুটোৱে। শংকা হয় তেতিয়া কোনোবাই যদি মোক সুধে-‘কি বন্ধু, খবৰ ভাল?’, মই চাগে ক’ম -‘ভাল লাগিছে মোৰ শাড়ীখন? এওঁ যোৱাবছৰ মানালীৰ পৰা আনিছে’। অ’ফিচত বছে সুধিব -‘কোনটো ডিজাইন এপ্ৰ’ভ কৰা ভাল হ’ব, মি:দত্ত?’, তেতিয়া মই চাগে বছ’ৰ ওচৰলৈ দৌৰি গৈ চিঞৰি সুধিম-‘কোৱানা, ৰঙা নে কম ৰঙা নেইলপ’লিছ লগাওঁ আজি?’। সিদিনাই হয়তো সকলোৱে ক’ব-‘আমাৰ হেৰি পাগল হ’ল, বেয়াই লাগে’।\n‘আমাৰ নিউ ইয়েৰ ৰিজ’লিউশ্যন’।\n‘আমাৰ পাৰ্টিৰ নাম হ’ব ‘আপ’, ডবল এ আৰু পি। ‘আম অউৰত পাৰ্টি’- হিন্দীতে ৰাখিম নামটো, কাৰণ দুদিন পিছত আমিও সৰ্বভাৰতীয় পৰ্যায়লৈ যাম। আমাৰ প্ৰথম কাম হ’ব ‘অউৰত’ মানে তিৰোতাসকলৰ সমস্যাবোৰ সমাধান কৰা…মুখ ফুলাব নালাগে পিছলৈ পুৰুষসকলৰ কথাও ভাবিম বাৰু।’\n‘হাজাৰটা আছে। দিনটো ঘৰত সোমাই থাকো আমি হাউচ-ৱাইফবোৰে অকলে অকলে। দুই-এটা ফোন, দুই-তিনিখন ছিৰিয়েল চাই সময় পাৰ কৰিলোঁ কি নাই, আহি গ’ল ঠাট্টা-মস্কাৰা, অভিযোগ যে নাৰী হেনো মোবাইল আৰু টিভিৰ ছিৰিয়েলৰ নামত পাগল। কাকত-মেগাজিন, ফে’চবুক সকলোতে নাৰীক লৈ ঠাট্টা! দিনটো কয়েদীৰ দৰে কেনেকৈ আমি জীৱন কটাও কোনে ভাবিছে?’\nমোৰ চকুৰ সন্মুখত ভাঁহি আহিল এটি দৃশ্য। ‘ভোট দিয়ক, ভোট দিয়ক’কৈ ওলাই আহিছে এই নতুন পাৰ্টি’ৰ কৰ্মকৰ্তাসকল। সন্মুখত মোৰ শ্ৰীমতী। সকলোৰে হাতে হাতে এডাল ‘বেলনা-মাৰি’, মূৰত এটিকৈ টুপি। টুপিৰ এফালে লিখা আছে ‘আম অউৰত পাৰ্টি’ আনফালে আছে এডাল বেলনা-মাৰিৰ ফ’টো। ফ’টোত দেখিয়েই লাগিছে সেইডাল আমাৰ ঘৰৰডালতকৈও ডাঙৰ আৰু মজবুত!\n← দিয়া চলাই আৰু স্কেচ পেনেৰে নয়ন জ্যোতি নাথৰ প্ৰচেষ্টা\nপ্ৰেমৰ এক অসম্পুৰ্ণ ত্ৰিভুজ (অমিতাভ মহন্ত) →\nএই মাহৰ অণুগল্প


DA Hike | চৰকাৰী কৰ্মচাৰীৰ বাবে ভাল খবৰ! ১৬ মাৰ্চত DAক লৈ সিদ্ধান্ত গ্ৰহণ কৰিব চৰকাৰে!– News18 assam\nচৰকাৰী কৰ্মচাৰীৰ বাবে ভাল খবৰ! ১৬ মাৰ্চত DAক লৈ সিদ্ধান্ত গ্ৰহণ কৰিব চৰকাৰে!\nসূত্ৰ অনুসৰি, এইবাৰ DA ৩ শতাংশ বৃদ্ধি কৰা হ’ব। অৰ্থাৎ ৩১ শতাংশৰ পৰা ৩৪ শতাংশ কৰা হ’ব পাৰে।\nLast Updated : March 14, 2022, 15:32 IST\nকেন্দ্ৰীয় চৰকাৰে নিজৰ কৰ্মচাৰীসকলক দিব পাৰে হোলীৰ উপহাৰ। এই সপ্তাহত DA বৃদ্ধিৰ উপৰি ১৮ মাহ ধৰি আবদ্ধ হৈ থকা পুৰণি ডিএ সন্দৰ্ভতো গ্ৰহণ কৰিব পাৰে ডাঙৰ সিদ্ধান্ত। সূত্ৰ অনুসৰি, ১৬ মাৰ্চত চৰকাৰে এই সন্দৰ্ভত গুৰুত্বপূৰ্ণ সিদ্ধান্ত গ্ৰহণ কৰিব পাৰে।\nসূত্ৰ অনুসৰি, এইবাৰ DA ৩ শতাংশ বৃদ্ধি কৰা হ’ব। অৰ্থাৎ ৩১ শতাংশৰ পৰা ৩৪ শতাংশ কৰা হ’ব পাৰে। যদি এয়া হয় তেন্তে কৰ্মচাৰীসকলে দৰমহাত মূল বেতনৰ হিচাপত ডাঙৰ লাভ হ’ব।\nইয়াৰ উপৰি চৰকাৰে ১৬ মাৰ্চতে আবদ্ধ হৈ থকা DAক লৈও সিদ্ধন্ত গ্ৰহণ কৰাৰ সম্ভাৱনা আছে। কোৱা হৈছে যে চৰকাৰে ১৮ মাহৰ DAৰ ৱান টাইম ছেটেলমেণ্ট কৰাৰ প্ৰস্তুতি চলাইছে। চৰকাৰে ২০২০ৰ জানুৱাৰীৰ পৰা ২০২১ৰ জুনলৈ দিবলগীয়া এৰিয়াৰ বন্ধ কৰি ৰাখিছে।\nFirst published: March 14, 2022, 15:32 IST\ncentral government employeesDA hike